text:
- Julia Sunsun
梗有一個係左近「我都想搵返個sp」
梗有一個係左近「我都想搵返個sp」
亞欣投犒
見到好多個sex secrets都招sp (sex partner咪sex partner,可唔可以唔好叫study partner.又要威又要戴頭盔!)令我諗返起... 曾幾何時,我都有個sp.我覺得我算好彩,我個sp正正常常,仲幾高質.高質除咗係外表之外,仲係佢好明白女仔要啲咩... 之前同佢講過我鍾意聽日文歌,第一次佢就已經準備好咗係到播.雖然話sp都係雙方願意,但第一次點都會有啲驚同緊張,你估嚟就嚟咩!性關係,就只係有性? 好多人覺得sp冇愛,但始終都要有feel,有啲好感,如果唔係真係搞唔到.要搵個夾到嘅sp,其實仲難過中六合彩,我搵到我個高質sp之前,其實都有約過d出嚟,不過個d真係好唔啱,所以冇咗下文. 性,其實唔係咁簡單.sp仲係一段好唔簡單嘅關係...
我亦都聽唔少sp失敗經歷,包括比人偷拍,比人強迫咁嚟,發現原來個個人有特殊僻好等等.性行為本身就有風險,好似係性病,懷孕等等,宜家你同一個陌生人試,有好多嘢你估唔到.唔好以為男仔一定冇得輸,男仔都會有唔想嘅時候,又有可能比人偷嘢,又有聽過有人做完先知個女仔未夠16.
唉,損失咗錢財身外物都算啦…如果奶嘢就好慘,但最最最最最慘嘅莫過於動咗真心.做做吓,你可能就覺得佢幾好,好想了解佢多d,認識下佢.最初大家覺得大家嘅生活冇咩關係,係一個好好嘅傾訴對象,講嘅嘢比朋友仲多,慢慢就依賴咗佢,想佢唔只做你sp咁簡單,仲想做埋佢男/女朋友…雖然個時,我都同自己講,唔會同佢有嘢,大家只係想要sex,但都係忍唔住要去search佢facebook同ig,之後比我發現咗,其實佢有女朋友…
但你一定會覺得,其實邊有咁恐怖,我真係好想要,有事都唔輪到我啦,我個frd都冇事啵等等.如果你真係想試... 我會提提你…
先小人後君子 都搵咗做sp啦 就唔好尷尬 一開始同佢講定有咩唔做得先 例如:一定要戴套,唔可以綑綁等等,亦都可以講自己鍾意啲咩咁,睇下配唔配合到.如果唔想太close,可以講定唔想add facebook, ig個d,覺得大家應該有d距離.
認真,唔好飲酒或者不明來歷嘅嘢 唯一一次唔安全嘅sp性行為就係因為飲咗酒…之後真係好驚,驚有病,驚有咗,就算外射都會有伽嘛.簡單啲,個個飲咗酒嘅防範意識同意志力都會好低,你sp可能會用唔同理由說你飲酒,話飲少少冇事嘅,大家放鬆下,飲完酒會放啲咁…講真,sp係咪真係咁信得過,你自己決定啦.
最係就係執生啦,始終性行為本身就有風險,同陌生人做就危上加險,好多嘢提唔到你.總知你要知道自己係做緊高危嘢,可以恐怖過玩跳樓機,就算係已經搞咗幾次嘅固定sp都要小心.有事,可能係跟你一世. ---------- 糖不甩討論區有性治療師同義工答你問題! 識揀, 一定揀糖不甩 Discuss.stickyricelove.com


c: text/html

text:
英國留學- 生活篇 | 理想VS現實 | 冇熱水沖涼?!
英國嘅教育我真心覺得係好嘅,但如果你話喺呢邊生活嘅話,我就完全唔見得有幾好🙈 (除咗空氣好好之外lol💨) 1⃣ 有時沖涼會冇熱水 之前黎倫敦旅行嘅時候,都覺得呢到係一個幾發達嘅城市,生活水準點都有番咁上下掛.但點知單單係Term 1就經歷咗兩次冇熱水 (唔知係咪個宿舍比較舊,日久失修定點...).就算有熱水供應,佢d水都完全唔係熱果隻🥶 原來有得沖熱水涼已經係咁幸福同奢侈嘅事... 希望出年租咗屋之後就唔會再有呢個問題啦😭 2⃣ 治安唔好 其實我住喺central london理應治安已經係成個英國比較好,但我自己平時出街都會覺得幾唔安全吓.呢到有好多人會光天化日喺條街都踩住架單車搶你部手機...未嚟之前聽人講關於呢樣野嘅時候我自己都難以置信,但黎咗呢到就聽見好多朋友都經歷咗畀人偷野 (touch wood好彩我冇試過)... 3⃣ 交通好一般 呢到tube本身一程嘅價錢已經唔平,佢嘅質素仲要好一般.車廂入面好窄,然後又唔知點解成日有d怪人出現😨 仲要喺大站拖住個喼都有可能要搬樓梯😫 而巴士就好dd嘅,但都幾舊吓(同香港冇得比).我試過搭搭吓個司機就叫我地所有人落車(完全係冇原因lol),結果我行路去咗我嘅目的地 (聽人講好似可以喺原地等另一架巴士嘅,但趕時間起黎真係會激死).

robotstxt: allowed

filter: keep


text:
HKU索校花 – 楊慧敏
Mina平時鍾意煮嘢食,特別係甜品,好彩佢嘅專業就係食得健康,成日會度啲健康食譜,等自己食得健康啲,fit啲同靚啲,加上自己鍾意運動同跳舞,所以身材先keep得咁好!
Mina鍾意唱歌同跳舞,仲好享受喺舞台上表現,雖然而家已經喺營養顧問中心度累積緊經驗,但係佢話唔會放棄做幕前工作嘅機會,不過考慮到「青春」同「靚」都好難keep足一世,所以營養師嘅專業就可以當係保障.
外表斯文嘅Mina,其實好玩得架!仲有樣嘢係估佢唔到嘅!就係佢雖然係90後,但係竟然非常沉迷周星馳嘅電影,仲要連對白都可以隨口都背得出,睇佢真人表演,真係好睇過睇網上cap圖呀!
去選校花,唔單止係因為對自己嘅外表有信心,Mina話當時係想識多啲人,最重要就係趁青春留個美好回憶,等自己嘅大學時代可以豐富啲.
參加得當然都想贏,不過當時對手個個都又靚而有才華,所以最後攞到冠軍,Mina話都幾surprise啦!最感動嘅係,Mina媽咪一直以為佢只係陪跑份子,點知到決賽都現身去撐場,Mina話真係開心過自己攞獎呀!
Mina可以揮低咁多個對手,才藝方面肯定都唔會輸蝕啦!玩開合唱團,唱開女高音,跳舞仲Hot到爆啦!有片有真相,自己睇吓啦!
嚟到2015年,「學界男女神」都要增值吓,唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋! 由今期開始,成功自薦或推薦嘅話,仲有嘢送!
參加方法好簡單,只要將想推薦嘅同學,或者自薦勇士嘅facebook ,tag喺下面 “Comment”嘅位置;再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺Sunday Kiss facebook專頁 inbox或電郵到[email protected]俾我哋;如果成功通過編輯部審核,成為「學界男女神」,自薦或推薦者就可以得到由遵理學校送出嘅「$300課程現金券」.
「學界男女神」,等緊你嚟挑戰!
撰文: Joanne
攝影: Simpson Chiu
拍攝:Anthony Leong
剪接: Candy
Hair:[email protected] Makeup
Makeup: King @KINGS Makeup
提供場地: 出租廚房 RENT-A-KITCHEN (6464 2910)
鳴謝:
贊助獎品


text:
「10A港姐」麥明詩雖然已經淡出娛樂圈,佢嘅生活備受網民關注,較早前一張雨中泳衣相畀網民激讚好身材,而呢張相更加係由哥哥麥明山擔遮拍低嘅.
呢日,麥明詩又曬出靚相,同樣有好身材,旁邊嘅亦係同一個男人,就係哥哥麥明山,睇嚟兩兄妹感情實在好.麥明詩仲留言話:「Love this guy.#前世情人#大佬#舊相#一定要講明」
另外麥明詩更強調話:「講明係舊相因為較早時,我曬出到西環「天空之鏡」嘅舊相,但就畀你哋誤以為係喺疫情下唔戴口罩兼擅闖私人地方.」
講到麥明詩,其實佢喺TVB工作期間,拍攝過唔少電視劇,仲係TVB力捧對象,形象正面緋聞又少,唔鐘意夜蒲又聽話乖巧,呢種港姐係TVB高層嘅最愛.
麥明詩除咗拍劇之外,更拍攝過幾部電影,不過都係飾演啲小配角,但係對于一個新人嘅藝人嚟講,佢算係機會多多.
麥明詩其實係一個有計劃野心派嘅人,佢攞咗港姐冠軍驚畀人話係「花瓶」,諗住好好投入沉淀自己演技,不過4年時間過去,觀眾對佢嘅評價仲係一樣,無論點做佢都冇自己嘅代表作.
因此,麥明詩唔想再浪費時間喺演藝事業上,就喺舊年麥明詩放棄做「TVB親生女」轉簽一年一騷綠葉約,轉行做律師顧問.
唔理點樣,都係希望麥明詩喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
旅行日期: 2016/05/11
無法預計的一天
又係時候同西伯利亞講byebye! 有機會都好想留耐啲,唯有等下次啦!我地早機飛莫斯科,本身係9:30機,但條肥蟲二就睇錯咗做8:30.結果,冇壞嘅,咪浪費哂啲瞓覺時間係機埸呆等.公共交通工具要7點有得搭,我地唯有book架的士6:00係hostel前等,吾係好貴港紙20.好啦琴晚執定backpack,較好兩個鬧鐘.set咗5:30都可以遲,遲到要留下位靚仔拍門吹我地快啲.係呢度要提醒各位要去俄羅斯嘅朋友仔,book咗的士千其吾好醒到,因為要加錢咖… 我地遲咗十分鐘就比咗$35,肥蟲一個心仲赤赤痛!
因為之前張電話卡出現咗問題,所以即刻買過張.個職員識講英文,終於!終於!係街上搵到個識講英文嘅人啦!
之後我地搭地鐵去hostel.其實莫斯科嘅地鐵幾容易搭,前提係吾好睇錯俄文地址就得.肥蟲一就係因為睇錯,就由港島去咗新界,白白嘥咗時差賺番泥嗰5個鐘.好笑係兩條蟲出咗閘聞到花香撲鼻,一心諗住有個好開始,開咗google map發現吾對路仲質疑係地圖出錯,睇咗兩睇先知自己白痴低能兼冇腦!
係hostel放低咗啲嘢之後我地就急急腳咁搭地鐵去一間孤兒院”撞彩”.係咁嘅,琴晚肥蟲二就收到一封email, 就話有間孤兒院嘅負責人今日想見我地.冇錯,我地得一晚時間考慮,然之後我地就兩手空空咁摸上門,好即興!行咗好耐終於到,今日個負責人帶我地周圍行吓了解咗成間孤兒院嘅運作同埋坐底講吓理念.因為佢地吾係好識講英文,所以有位同我地一直有聯絡嘅女人幫我地充當翻譯(佢係嚟自另一機構).
Saint-Sophias Orphanage係一間特別嘅私營孤兒院,有東正教背景.有別於一般嘅孤兒院,呢度只住咗21個小朋友,年齡介乎5-17歲.佢地吾洗一大班人住一間房,亦吾洗着制服.佢地嘅理念係關懷同獨立.21個小朋友會分成4組,每組4-6個小朋友,每一組就好似一個家庭咁.每一個小朋友有自己獨立嘅房,有自己嘅衫褲鞋襪同玩具.有自己獨立嘅時間表,只有食飯嘅時候先會大家聚埋一齊.呢一間孤兒院就好似一個大家庭,佢地只會住一年,係呢一年佢地會有吾同嘅專業人士教佢地溝通同學識自理.普通嘅孤兒院只着重關懷,吾會培養佢地嘅興趣,但Saint-Sophias會投放大量資源培養佢地嘅專長.佢地好希望一年後每位小朋友有一個真正嘅家庭,盡量避免遣返翻去普通孤兒院舍.今日我地純粹係了解一下,為星期五嘅探訪做準備.
啊,係俄羅斯夜晚8點先天黑,我地成個trip不斷穿越冬夏天,琴日仲係凍到震跌到落零下幾度.今日就熱到死咗…見仲咁光猛,行經一個商場,就入去個超市執平貨.
買咗個急凍pizza,一枝cheap vodka同大枝裝可樂,好似兩個外賣仔咁返hostel開餐.沖完個靚涼就打算去叮pizza, 望住個俄文微波爐呆咗,個腦打哂問號?????好好彩琴日幫我地checkin嘅職員好好心咁走過泥幫我地手!我地坐埋一邊傾傾傾,佢就幫我地叮叮叮!白痴嘅我地到而家都係吾識用個微波爐,唉~題外話,一開始我地又以為人地係”飛仔”,但點知係我地錯(佢原來瞓我地隔離床),直至呢一刻我地遇到嘅俄羅斯人都係外冷內熱,超級熱心又正直好人.
正當我地以為今晚回歸平淡嘅時候,個天又一次耍我地.叫得兩條肥蟲,夜晚梗係着到爛身爛勢,肥蟲二仲夠膽死着住條馬騮睡褲踢拖,唉總之就好似兩個花師奶咁啦!拎埋枝vodka諗住係common room開餐之際,有個人入咗嚟!
請大家一齊ff一吓,西裝骨骨(上身),戴黑色眼鏡,有個髻,總之望落相貌堂堂幾stylish嗰範.佢拎住個外賣袋似啱啱放工,一見到我地佢即刻超有禮貌咁講聲good evening,又握手,又自我介紹,David問可吾可以join我地.咁我地實話得咖,超錯超錯!坐到落嚟,離吾開嗰幾條問題:你邊度嚟咖?第一次到俄羅斯?係度留幾耐呀?…之後入正題,知道我地嚟自香港之後,同我地講佢都有幾個香港朋友,咦!咁我地緊係追住問你嚟過香港咩之類…原來係從未嚟過.佢所謂嘅朋友原來係係愛沙尼亞首都識嘅一個女仔,再細問一吓,佢地原來有some kind of a relationship…請大家自行聯想.之後佢居然望住肥蟲二條馬騮睡褲,話咩一見到呢款褲就知道係嚟自香港,咩asian stereotype, 邊個會眼定定望實人地條褲咖.好笑係佢仲好意思問呢隻係咩公仔,肥蟲二已經一臉嘔心咁望住佢.轉話題後,知道呢位仁兄係德國人,肥蟲一就諗都冇諗話自己學緊德文,結果被一秒K.O… 好啦再轉話題,講佢住邊.佢話遲啲去德國可以去佢嗰度瞓,話自己有做開airbnb,長期有間房比人瞓,又問我地瞓dorm定獨立房,話佢嗰度有私人廁所朝早吾洗同人逼.佢吾係遊客,只係I.T人嚟莫斯科工幹一個月.話揀hostel吾揀酒店係因為可以識到一啲special people… 全程飲咗三枝酒兼keep住危險眼睛,仲想叫我地夜啲去飲酒,我地淨係想快啲飛甩佢,後尾我地借啲咦走咗.


text:
hello 你好啊 ,首先解釋關於意外懷孕風險嘅問題.因為經期呢一個症狀並唔足以判斷意外懷孕嘅結果.最可靠,俾到肯定答案自己同伴侶嘅方法都喺使用驗孕棒.性行為發生後7日驗孕,可以得出初步嘅結果.性行為發生後14日驗孕,可以得出準確同可靠嘅結果.依照你分享嘅情況,距離你同伴侶上一次發生性行為應該超過14日,所以依家驗孕都可以得出可靠嘅結果.只要跟足驗孕棒嘅指示,驗孕棒都準確度都有97%-99%.當中嘅原理喺透過檢測尿液中嘅HCG(人絨毛膜促性腺激素)含量嚟判斷有無懷孕,因為只有受精卵成功著床嘅女性身體先會會開始分泌HCG,通常著床時間就會係6-9日,咁通常7日就會有初步嘅結果,11日嘅時候受精卵已經完全著床成功,體內嘅HCG分泌亦都足夠檢驗出有無懷孕架啦.所以現階段你地可以先驗孕,先了解咗身體喺咪確實驗孕.
另外,經期受好多種內在同外在因素影響,例如你提到嘅情緒因素,生活作息嘅轉變,飲食習慣嘅轉變,又或者近期服用嘅藥物(例如抗生素)其實都會有影響.所以,就算以往嘅經期都喺準時,都啱代表將來嘅經期都喺準時,因為身體內嘅荷爾蒙都受好多因素影緒.的確,你提到嘅因素令到經期變得唔穩定.所以就算依家距離上一次經期比較耐,都唔代表因為意外懷孕所導致.見你都分享到進行性行為都避免危險期,都想提醒翻少少,計算安全期並唔喺一個可靠嘅方法嚟避孕,正如同之前解釋,經期本身就喺浮動同唔穩定,所以排卵期都喺等經期出現,至可以往前推算喺排卵日.如果你同伴侶都未有生育打算,又想繼續進行親密行為,都好建議你地可以商量使用唔同嘅避孕方法,例如男用避孕套,荷爾蒙避孕方法,例如事前避孕藥同避孕針.
至於內射嘅問題,因為男性喺性興奮嘅時候就會分泌出尿道球腺液,當中都會含有少量精子,所以就算喺體外射精都會有某程度上嘅風險.體外射精唔算喺一個有效嘅避孕方法,都建議你同伴侶都可以全程使用男用安全套,又或者其他荷爾蒙避孕方法,會比較穩妥.
而家計會墮胎方面,家計會唔會預先有求助者家長嘅聯絡方法,都唔會喺未得求助者同意之下,去聯絡家長.而佢地有機會喺過程當中建議你同屋企人商量.咁樣建議嘅原因喺,避孕手術始終都有一定程度上風險,所以一般都會建議通知屋企人.而手術完成後,身體可能都需要其他人幫手照顧,所以家計會都會建議求助者聯絡屋企人.
家計會醫護人員會系首次接見求助者嘅時候,會先問你個人病歷,進行尿液驗孕,同埋向你提供有關終止懷孕的基本資料及輔導.由於家計會認為終止懷孕係一個重要嘅決定,所以會建議求助者於初診後重新慎重考慮係咪要進行終止懷孕.假如求助者決定終止懷孕,家計會護士將安排就診者再次約見醫生,商議及評估終止懷孕風險,同埋進行身體及盆腔檢查,以確定就診者是否適合系家計會進行終止懷孕.但系正如上面分享,現階段你地真喺好擔心意外懷孕嘅話,都可以先自行驗孕先.希望可以解答到你地.


text:
「美酒」
每年我同老婆都會去一年一度嘅美酒佳餚節,而前年去嘅時候都仲未知道有咗郭大少,去年因為郭大少只係出咗世三個月所以無去,今年當然要去飲飲食食啦!不過每年都係超多人,而且入到去除咗要門票之外仲要品酒券,當然飲酒就要酒杯啦所以如果你無自備嘅話都要平平地買隻膠杯仔.不過最貴嘅其實唔係啲酒而係入面啲嘢食,真係是是但但都要你三四百蚊,重要大部份係唔飽兼唔好食.所以可以嘅話真係自備嘢食會好啲!
「飲酒」
由細到大其實除咗紅酒同伏特加之外其實無乜話有啲乜嘢酒我係特別鍾意飲.就算係紅酒我大部份嘅時間都係澳洲紅酒為主.其實紅酒係好似咖啡咁,每個人嘅喜好都唔同.不過近排唔知點解鍾意飲梅酒多啲,或者飲落真係唔太似酒,而且唔駛一開就要開一支.除非有朋友一齊飲,如果唔係平時得自己兩公婆飲真係無可能飲得晒一支紅酒,到最後浪費就唔好啦.咁多種酒我最憎嘅應該係中國白酒,因為飲完之後嗰種味道真係有啲難頂.
「不足」
去美酒佳餚節當然係要同多啲人去先至開心,而過去都會去試下酒,買下酒.不過每年都係好多人,基本上唔早啲去霸位嘅話係一定無位坐,要企足全晚,你都咪話唔累!最慘嘅係過去咁多年都係無乜改進,排隊排到傻咗,今年連草地都無埋,真係搵個地方坐都無!雖然今年用咗套新嘅品酒券系統,好似方便咗,而嘢食方面都好似多咗.至於酒嘅種類亦都多咗,唔似得以前咁單調.其實我同老婆都好怕多人,所以都要諗諗出年仲會唔會去.
Also published on Medium.


text:
「沮喪」
有時做數據分析都真係會令人幾沮喪,因為用咗好多時間去整理數據,而到咗做分析嘅時候其實真係無乜嘢睇.嚟個係好多企業嘅錯覺,就係用咗咁多時間去整理數據,點都應該有啲特別嘅嘢睇到.只不過現實係有可能做完得個吉!當然有時真係唔介意去花時間去整理,只不過有時真係好睇目的.因為所有嘢都應該由一個問題開始,然後先至決定用邊一組數據,最後先至整理.
「敷衍」
做分析真係唔係次次都可以搵到一啲有用嘅數據,最怕嘅就係無嘢可以分析返俾個客,而個客又會覺得我敷衍佢.當然我都無可能寫包單一定有嘢睇,因為好多時都真係已知嘅事實.當然如果係收集數據嘅時候就已經知道收集目的係會事半功倍,最起碼唔使浪費大量嘅時間去整理數據.有時就算做咗咁多年,自己都真係灰灰地,不過嚟個都係樂趣因為如果次次都搵到未知嘅嘢咁就唔好玩啦!
「耐性」
我經常性講,做數據分析唔一定係要數學奇才,因為有啲嘢唔係話你計得叻就代表有用.反而真係需要嘅係耐性同觀察力!有時啲數據真係多到到都暈,最慘嘅有時候真係去到要做分析嘅時候先至知道有無嘢錯.就算你有工具幫手都無用,因為如果一開始就錯咗就基本上要從頭嚟過,真係無啲耐性都唔得!所以數據分析真係一份幾折磨但係同時又會有滿足咁嘅工作!
Also published on Medium.


text:
14天前
14天前
14天前
160
57
30
港鐵尖沙咀/尖東站 B1/ N5 出口 繼續閱讀
電話號碼
28700087
開飯介紹
擁維港海景的澳洲餐廳,環境浪漫舒適.招牌牛扒配上四種不同的醬料,讓顧客能享受多重美味. 繼續閱讀
營業時間
今日營業
11:45 - 22:00
星期一至三
11:45 - 22:00
星期四至六
11:45 - 00:00
星期日
11:45 - 22:00
付款方式
其他資料
網上訂座
餐廳運作模式 - D類
Wi-Fi 詳細介紹
酒精飲品
切餅費 詳細介紹
泊車 詳細介紹
電話訂座
賞訂座積分
加一服務費
室外座位
有關獎賞計劃
招牌菜
食家推介
相關文章
Wooloomoolooo依個名如過去過澳洲悉尼住過嘅都會知佢係一個好出名放置遊艇嘅區嚟,重有好多高級餐廳係到添,所以一見到依個名就知到係澳洲菜,澳洲菜唔係海鮮就係扒房,而Wooloomoolooo Prime就係一間位於The One頂樓的澳洲扒房,The One 頂樓全層,全落地玻璃景致好好,咁又扒房又靚景,就知道係一間高級餐廳嚟,個價錢都有返咁上下,今晚同家人食大餐興祝先會揀間貴嘢食.麵包就偏硬,表面有好多黑白芝麻,幾香,自家製牛油好滑.crab cake ($220) - 將蟹拆肉加蛋白同啲他他汁撈埋,無其他食味咖喇,蟹肉鮮甜唔死實,配埋啲沙律菜同吃,好食.澳洲M4-5和牛斧頭扒 ($2200) - 可以分開兩個生熟度嘅,我哋就order 咗半份medium rare,半份medium well,煎得好靚生熟都係剛好,waiter重好醒會俾你睇咗相先,之後再幫你份返開,抵讚嘅.吞拿魚蟹肉他他 ($220) - 吞拿魚及蟹肉新鮮,底層牛油果帶子橙肉做底,三者食味好夾,有提鮮作用.wooloomooloo salad ($220) - 有焗脆咗巴拿馬火腿,雞絲,牛肉粒,牛油果,雞蛋,洋蔥,蕃茄,芝士配蜜糖芥末醬.好豐富既口感,好醍胃呢.環境靚食物有返咁上下質數,waiter又勤快醒目,係個價錢貴咗啲啫. 繼續閱讀
HY_FOOD_10 等級4 2021-08-08
1966 瀏覽
✨忌廉野菌湯巴馬臣芝士及黑松露油黑松露味突出 菌味香濃 完全感覺唔到有芝士✨煙三文魚拼三文魚他他他他質地較溶爛 味道正常 微辣✨香烤澳洲100日穀飼西冷伴薯蓉,烤蘆筍,小蘿蔔及紅酒汁西冷 過熟 上枱時已七成熟 肉質又乾又韌 完全冇肉汁 肉味亦唔算濃薯蓉香滑 小蘿蔔有草青味 蘆筍較幼身味道正常✨香脆澳洲豬腩配蘋果蓉,烤蕃茄,薯仔及無花果汁豬腩皮微脆帶韌 肉質腍 肥嘅部分較多 略油膩蘋果蓉稠身偏酸身蕃茄多汁酸甜 焗薯偏燶✨是日雪糕雪葩雲呢拿雪糕雲呢拿味淡 唔太甜 紅莓雪葩味道酸甜 偏酸 食物非常一般環境唔錯 枱與枱之間都唔算好迫餐廳有一個唔錯嘅景觀 但玻璃好污糟服務一般 有兩三個店員會選擇性無視你價錢可以 但食物質素完全唔值呢個價除左個景之外 其他都幾伏 繼續閱讀
sharis chan 等級4 2021-07-29
2612 瀏覽
Seafood linguini 🦐🍅 海鮮扁意粉 🍝$280呢款意粉入面有好多新鮮嘅海鮮,包括虎蝦,青口,蜆等等,好足料嫁!雖然個份量比較少,不過加埋啲有番茄汁嘅蕃茄蓉一齊食係幾開胃Wooloomooloo hot chocolate cake 朱古力熔岩蛋糕🍫🍰 $125呢款甜品係餐廳嘅招牌菜之一,果然名不虛傳👍🏻個蛋糕用咗10幾分鐘即叫即焗,外皮硬硬地有chocolate brownie 嘅感覺,入面嘅比利時朱古力醬做到流心嘅效果,仲有兩三款堅果喺入面🌰,有口感得來又好食,值得推介Beef Wellington 🥩威靈頓牛扒 $480 雖然個酥皮味道都鹹,但好鬆脆,牛柳鹹味適中味道一般👌🏻整體來講擺盤有啲單調,個人不太推介Truffle fries 🍟 炸黑松露薯條 $95個薯條嘅份量好大份,係粗身嘅薯條質地好吸引!可惜黑松露就咁樣放左少少喺薯條上面味道唔太濃郁,而且唔算平均,好多薯條都完全冇黑松露味,整體較為遜色😶Mocha ☕ 朱古力咖啡 $58呢杯咖啡正常發揮,朱古力味有少少淡,比較特別嘅係旁邊有塊牛油曲奇🍪,性價比唔太高 繼續閱讀
HeBeBuBu 等級2 2021-07-13
2938 瀏覽
喺尖沙咀地鐵站B1出口一出步行3分鐘就會見到The One商場入到去上到UG2 升降機大堂上到去21樓一出就會見到reception當日我都有book位 慶祝朋友嘅生日都想要求坐windowsills 不過打咗兩次佢都話盡量安排俾我其實嗰陣時比我嘅感覺有少少覺得我唔confirm嘅感覺 不過去到嘅時候佢都有比我坐成個景觀好好 樓底好高成個氣氛好舒服 枱與枱之間唔會好近環境都好靜 應該唔會太光 成個環境好有氣氛Crab cake 🦀成個感覺食落去好紮實每一啖都有好濃郁嘅蟹味 佢嗰醬汁配合蟹餅嘅鮮味 食落去好加分佢隔離有一個類似沙律 成個感覺好配合一個鹹一個甜 沙律上面嗰個係炸番薯片食落去好有層次 係一個好好嘅appetiserWooloomooloo salad 🥗 佢入邊有好多材料我覺得佢啲雞肉同牛肉都係偏乾同硬不過個汁醬係幾好食 牛油果都好軟綿綿不過佢一條條嗰啲芝士我就麻麻哋 食落去 唔夠滑嘅咁 Wooloomooloo steak 🥩 好滿足 烹調煮法啱啱好唔會overcook 亦都唔會筋叫咗多個Sidedish 係黑松露薯條不過我哋已經食到飽晒 所以都最後食唔晒不過黑松露味就唔係好濃 不過唔點茄汁就咁食薯條都好好食Apple Crumble🍎🥧值得讚係佢嘅雲呢拿雪糕好好食唔會好甜 但係香草味好夠不過我覺得蘋果唔夠甜 所以有少少失望總括而言我朋友有一個幾好嘅生日飯佢哋嘅服務都好好 都好Nice好主動去幫我哋影相 📸有機會下次都會再嚟 喺尖沙咀都好方便同埋因為佢喺最頂果層 所以望落去觀景好好大家都係要帶朋友嚟食生日飯🎂 繼續閱讀
網上睇到,話呢間牛牛中上質素,試下.二人,點左菲力牛,紅酒汁.七成熟,目測只有5成.牛是有肉味,但肉質粗鞋.紅酒汁,普普通通,類似洋蔥汁.pizza,熱辣辣,香脆,食味中上.食物中間吧.個侍應有禮友善,service非常好. 繼續閱讀


text:
「喵喵喵~」大家有時候返屋企都會聽到一兩聲貓叫,甚至會見到有流浪貓經過.唔知道大家有冇諗過或者試過接觸佢哋呢?其實流浪貓同大家屋企嘅主子一樣,好需要人關心,好需要大家嘅愛.香港有一對小情侶GiGi 同阿軒,因為唔想流浪貓寂寂無名咁過一生,所以除咗身體力行咁同流浪貓玩,仲開咗個叫「香港街貓圖鑑」嘅Page,記錄低每隻遇過嘅流浪貓,mark低佢哋嘅名,性格同專長,實行要逐隻介紹畀大家識咁話~ (話說毛毛同佢哋做訪問嗰陣,有一隻叫Whewhe嘅流浪貓一直坐喺隔離.嗚~ 真係好warm啊!)
「喂!點解我哋突然做咗朋友嘅?」
毛毛問佢哋,其實點樣先可以同流浪喵星人做朋友.GiGi話,其實係突然之間做咗朋友,仲要一直陪住情緒低落嘅GiGi.當年GiGi返學壓力超大,溫到面臨崩潰就會去公園坐,機緣巧合之下就識咗而家最愛嘅流浪貓-浪子.就係咁,浪子就日日陪著GiGi溫書睇書發吽哣,GiGi就陪住浪子訓覺,互相陪住,大家互相畀愛大家.而家佢哋仲熟到GiGi一叫浪子,佢就會傻咗咁跑出嚟,仲可以互碰鼻子.阿軒話嗰時自己都搞唔掂女朋友啲情緒,點知一隻流浪貓就平服咗佢嘅情緒,有時都真係會呷啲喵星人醋.(公然喺毛毛面前放閃,咁樣好咩?)
「原來你哋都識佢㗎?」
GiGi 同阿軒話開page除咗想記錄見過嘅街貓,仲想share畀大家知,街貓其實都可以好平易近人,人貓係可以共存.阿軒話開咗page之後,佢哋就更經常接觸街貓,仲會遇上好多街坊.其實有好多街貓嘅名都係街坊改,一個改完,個個都會跟住叫,有時啲名仲會好搞笑.GiGi 同阿軒就覺得街貓係維繫住社區嘅重要一環,佢哋自己因為街貓而認識街坊,街坊會因為貓而日日落街.佢哋仲話畀毛毛知,佢哋同街坊keep住有連絡,會一齊關注街貓嘅情況.其實喺做訪問嘅時候,周不時都會有街坊路過同街貓吹幾句水,即使得幾句,但至少畀咗個社區多返啲生氣先啦.
「其實只要處理得好,人貓絕對係可以共存㗎 !」
一講起流浪貓,有好多人都會覺得佢哋好污糟,仲會引起好多社區衛生問題.其實要帶貓貓去絕育就一定㗎喇,連餵貓都要有秘訣,只要處理得好,街貓絕對唔係社區嘅負擔!雖然GiGi 同阿軒開得個page,都係想所有人好好愛護街貓,但佢哋明白冇咩可能,只係希望,就算有人唔鐘意都唔好傷害佢哋.
「其實我都好想畀你一個溫暖嘅屋企~」
毛毛眼見好多人一直為流浪貓默默付出,有錢就出錢,有力就出力,各自做好自己可以做嘅嘢.而GiGi 同阿軒就出時間,畀最大嘅愛畀流浪貓.毛毛相信每一個幫流浪貓嘅人,都好想畀個溫暖嘅屋企佢哋,當然包括GiGi 同阿軒啦~但家家有本難唸的經,其實邊有人忍心望住佢哋流浪呢.
毛毛後記
GiGi 同阿軒一知道毛毛想同佢哋一齊探街貓嘅時候,就好興奮,仲話係第一次帶人去探流浪貓咁話.毛毛一開始接觸街貓時都好驚驚,怕自己太出眾嚇親喵星人.但GiGi 同阿軒就不停傳授摸貓絕技畀毛毛,最後仲引到一種隻熱情貓同我哋一齊傾計(好warm啊!!!) Btw,GiGi 同阿軒超級照顧毛毛,用短短嘅幾個鐘,介紹咗十幾隻貓貓畀毛毛識~(毛毛同貓貓玩到就快唔記得自己係做緊訪問)仲有啊~ GiGi 同阿軒同毛毛透露之後會同手作人合作,將街貓個樣變成唔同產品,收益仲會用返嚟幫流浪貓㗎!


text:
今日又同大家搞搞震,要介紹嘅係日本食玩《DIY漢堡包餐》
平時上網成日見到人地整食玩個d片,已經心思思好想試下.今日就買左一盒返黎同大家開心share!
雖然全部都係日文但係唔駛驚,因為有埋圖好易明!真係唔識上網睇就可以
包裝袋千其唔好掉,因為後面你要剪出嚟做薯條袋同可樂標籤
其實佢嘅玩法非常簡單,基本上只係用水攪勻d粉再放入模度 (漢堡同包就要微波30秒左右)只需要留意返上面寫要落幾多杯水就OK!除左圖入面有嘅配件之外,你仲要自備幾樣野:鉸剪,膠紙同埋兩枝牙簽.呢d除左俾你剪個模之外仲係用嚟整一陣裝野食嘅包裝.
咖啡色:漢堡扒粉
橙色:麵包粉
黃色:薯條粉
藍色: 芝士粉
紅色: 茄汁粉
粉紅色: 可樂粉
攪勻嘅薯條就放落呢個模度之後拎去叮.但因為其實加好少水,所以好難攪,最後我係用手搓下佢 (記住洗手呀
)
另外漢堡扒將會一開二,而麵包粉就要倒入兩格,之後各自再一開二.記住倒入去嘅時侯要整得好d,平d,唔係就會好似我咁變左成粒雞蛋仔
正常一set係可以整到兩個漢堡架,我就係個包整得太衰,變左得番一個.
仲有溝好芝士之後就放係呢個藍色位置(係個包裝袋度剪落嚟)壓平佢之後沿對角切就會有兩塊芝士.
仲有好重要好重要!可樂只需要倒落個杯加水就ok,但我見佢寫一杯,我以為係拎嚟量粉個個超少嘅杯仔,但其實佢應該係指個個可樂杯…不過都唔好倒太滿,因為一加水佢就會好多泡泡.下面就係我整嘅餐,er…同人地整係有一定距離嘅
玩後感:其實呢d小遊戲都幾好玩,又唔係好貴,只係$25,完全滿足晒煮飯仔嘅願望!當你溝個薯條嘅時侯真係會有薯條味飄出嚟,好得意!不過味道方面…真係唔好有d咩期望.整之前上網睇好多人都話佢似軟糖,但唔知點解我覺得佢口感似泥膠…可能我整得唔好
不過真係要揀,最好味應該係薯條.如果大家無聊又想過下煮飯仔癮,都可以玩下嘅!呢個DIY系列仲有好多野食,有機會再試埋俾大家睇啦!


text:
打廣東話真係好難.
唔似得上面有漢拼,台灣有注音,粵語有萬七咁多種輸入法,種種都有好大嘅弊處.
倉頡就難學,速成就揀字揀到傻,粵拼就香港人冇用開(雖然我強烈建議各位讀者用一粒鐘學咗佢),漢語拼音就……唔使講啦.
唔少人都要喺手機手寫先寫到粵字,又或者會打咗啲「o係」「o羅」噉嘅奇怪字出嚟.
你問我嘅話,對於廣東話嘅母語者,就算唔集體轉過去,都好應該試一試粵語反切輸入法.佢淨係需要記26個鍵,唔使學拆字,唔使學拼音,揀字就淨係需要喺同音字之間揀,最緊要嘅係兩個掣就打完一個字,又快又準又易學.
我覺得簡直係粵文輸入嘅未來.
不過首先,都要同大家講解下咩叫粵切先.
Continue reading
拖咗咁耐,終於認真寫下個粵文blog.(其實一早開咗,但係一直都冇乜寫,冇乜執佢.)
留意返,依家左邊menu有得揀語言.唔係每篇文都雙語,係嘅話會轉咗去相應嘅英文版,冇嘅話會去咗英文首頁.
呢個blog 2015年開,雖然嚴重地斷斷續續,都叫做寫咗五年.寫咗五年英文,然後又喺英國大學畢業,反而囉囉孿,要的起心肝開粵文版,都幾有趣.何況雙語blog係用雙倍嘅工夫,嚟分散自己嘅客源.
咩係粵文?好簡單啫,講英語寫英文,講粵語咪寫粵文囉.有人唔變調讀jyut6 man4,我就跟咗變調嗰派講jyut6 man2,呢啲嘢真係好隨心.
點解寫粵文?
諗起Language Stories裡面福建話嗰集提到,人離開咗家鄉,會特別珍惜自己嘅母語.計埋我去交流嗰年(咁啱就係我個英文blog開張之時),出咗埠三年,都係時候進入嗰個心境.況且而家香港搞到噉,睇怕返去嘅機會少之又少.
我估,彷彿係嗰網上建立一個bubble畀自己,將母語嘅思緒歸納,抒發出嚟噉啩.再者,學咗咁多外語,好似會潛意識想保護母語,會想喺腦海裡面劃返一個安全地帶出嚟畀佢唞氣.
Continue reading
按:獲原創者批准,節錄並翻譯自《福建話的沒落與復興:被人調包的母語》嘅福建話原文.請去講福建話運動支持南方語言!
自從二十世紀開始,中國南方嘅語言開始沒落,由社會頂層開始,再漸漸向低下階層蔓延.因為講南方話嘅領袖都開始捧起北方嚟嘅華語(官話)嘅地位,所以推動咗成個社會跟佢哋轉去講北方話.
成件事要由1895年開始講起.嗰年,清朝政府喺甲午戰爭輸咗畀日本.畀自己以前嘅朝貢國打低,對中國嘅掌權人嚟講,無疑係好大嘅恥辱.之後,開始多咗好多人走去日本同西方國家讀書,希望將新嘅知識帶返中國.
其中一樣由西方世界引入嚟嘅理論就係種族主義,呢種主義講嘅係人類作為一種物種,係可以分成唔同嘅「人種」嘅.
Continue reading


text:
我記得畢業之後出黎第一份工,就係係Y行到做個文員仔,果陣收既人工係大致一皮(港紙).OT長當然唔在講,而果陣我已經同依家既塔嫂拍緊拖.其實我一直都唔係好明點解佢唔飛左我.LOL
塔嫂屋企雖然講唔上好富有,但係屋企都從來唔需要憂柴憂米,當然講將來梗係好長遠啦,我亦都從來唔敢話應承D乜,大佬呀,你講還講,要兌現到先得架嘛.唔係開空頭支票黎都無用啦.有一次佢過黎中環搵我食飯,果日我又做得灰灰地,岩岩先俾老細周完,梗係對住豆腐火腩飯都無胃口啦.「其實你跟住我,再咁落去,捱硬苦架喎?」雖然係有少少賭氣,但我又覺得自己講緊事實.
但係塔嫂佢無講D乜.只係一直默默咁食住飯,又唔係發火,但係又無咩表情.我又開始為我岩岩講野咁衝,有些少後悔,對住碗咩合掌瓜味精中湯,都真係一時間唔知講咩好發晒吽哣.唔知隔左幾耐(頂都唔方耐啦個LUNCH TIME有幾長?又就快開市),塔嫂就突然話喇:「我又唔信自己會捱苦喎.」「下,點解?」
當你以為塔嫂會好好地勸我加油呀,你一定有出頭既一日架,果陣少年你就真係太年輕了.「因為我自己都有份工番搵到錢架嘛.」
「...」「又同埋,你駛咩咁快咁擔心我地既將來呢?我真係一D都唔擔心喎.」然後佢就笑了,「你不嬲都負負碌碌架啦.依家搵一皮野,個個出黎做野都係得咁多架啦,但未來係會發生咩事,無人會算得準架喎.」其實點解佢唔直接D講,話相信自己既眼光,可能我會仲開心?WELL.其實佢又一直都係唔會好識安慰我果種人.但結果,我又決定繼續去做牛做馬了.
過左咁多年,我懷疑呢段小插曲,塔嫂依家仲有咩印象.但今日提番起,如果真係要求一個男友人工要超多幾多幾多銀既話,我諗我都唔會同到塔嫂係一齊.塔嫂既存在,正正證明港女,都有唔一定著眼係錢咁Q膚淺既.只不過世間比較罕有唶.所以我岩岩亦絕對同意有網友講,我的確係相當幸運,平時跪下玻璃,又有咩所謂?


text:
春天臨近尾聲,夏天已在敲門,同時開始嚟探訪大家嘅,係令人冇覺好瞓嘅蚊子.天雨過後,蚊蟲滋生,佢哋最鍾意喺夜間進入家居,在大家耳邊「嗡嗡」作響,冷不防就吸你啲血……諗起都憎!市面上有不少專為家居設計嘅 捕蚊器 /捕蚊燈,係時候買定一部看門口!
防蟲
春回大地,萬物滋生.目前疫症肆虐,大家都會特別注意個人衛生及家居清潔,而春天暖濕正係蛇蟲鼠蟻開始活躍嘅季節,佢哋嘅出現會為家居帶來更多細菌病毒, 防蟲 措施絕對不容忽視!等Boxful同大家研究一下防治蟲患的好方法,當中好多都係利用天然物料,一啲都唔化學!
無論你係宅男抑或購物女王,買到一屋都係收藏品自然係人生一大滿足!不過你亦要面對一大問題:如何將你啲寶貝同珍藏儲存得最妥善?即使你家居有足夠儲存空間,但好多時大家都會忽略咗 家居儲存 嘅一啲潛在危機,分分鐘會令珍藏品受到無可挽救嘅損害,一失足成千古恨!
夏天雨水多又潮濕,家居環境好容易出現不速之客:搞到你冇覺好瞓嘅蚊,突然出來嚇你一驚嘅曱甴,肉眼未必睇到嘅塵蟎,甚至係聞之色變嘅老鼠……等等!正所謂預防勝過對抗,為咗保持家居質素同保障家人健康,你應該主動出擊,做好家居 防蟲 滅蟲嘅任務!就等Boxful醒你幾招!


text:
有一次返鄉下,我阿婆同我講起果陣文革,點解會突然俾人批鬥.
『其實是無得解!』阿婆生前,雖有鄉音,但答得乾脆,擲地有聲.佢話,可能大家心裡面都覺得此時此刻,自以為有一個神靈裨佑,而且可以做任何野,都唔需要負上任何責任.係惡向膽邊生亦都絕對合法甚至備受褒獎既時代,只要睇唔順眼邊個,就可以批鬥邊個.
阿婆話自己有次做有關無產革命點推展既匯報做得唔好,所以就乘機俾人鬥.俾人鬥,只能夠唔反抗地忍辱負重,或者你自行了斷.批鬥既野,簡單又分文鬥同武鬥,武鬥自然打到你飛起,酷刑用盡,你頂唔順的話,自然會俾人活生生打死,然後棄屍荒野(或者肉體俾人分而食之).但阿婆話,文鬥雖然聽落好D,但一樣死得人多.
當你日日俾人精神煎熬,將你既命推到去地底泥咁賤,鋪天蓋地都係鬧你同埋你祖宗十八代既所有野,而你既朋友同親戚都唔敢幫你出聲,甚至鬥埋你一份果陣,或者唔俾你訓,或者不斷吊住你腳唔落地,或者唔俾野你食唔俾水你飲,果個人食人既恐怖世界,根本就慘過死後既地獄,所以好多人都會頂唔順,自殺而亡.阿婆果陣好彩,委員會覺得佢罪犯不致於死,饒左佢一命,由佢寫悔過書算數.如果唔係,就無我阿媽亦自然無我係世上既一日.
我有一段時間不斷去研究文革既歷史,睇文革既片,有時睇到太殘忍,食唔落飯.因為實在太恐怖係在於,個情況甚至唔係兩國敵對既戰爭,而係莫名其妙一堆人忽然失控互相廝咬,如同喪屍.我唔明白呢段人類歷史,係咩一回事.但我了解到,只要條件許可,果種瘋狂,絕對可以係今時今日,再度釋放.下晝,我立過下堆宣判後既各方留言,我就已經有果種強烈食不下嚥既作嘔感覺.
讀歷史,然後試圖追撫今昔,最後,往往都有種刻骨銘心既諷刺.人類應唔應該被救贖?我真係寧願人類末日好過.地球過得更好.


text:
萬有引力
萬有引力,係四種基本力之一,又叫引力,指令帶質量或者帶能量嘅一孖嘢互相趨近嘅力,無論細嘢似花草定係大嘢似行星,恆星,星系啲天體,甚至光都會受引力影響.衹不過萬有引力係基本力裏頭最弱嘅,所以平閒時生活除開考慮啲嘢同地球,月球(潮)同埋太陽(大細潮)之間個引力之外會比較少涉及到.但涉及啲宇宙天體嗰陣時,好多時都要考慮埋引力影響.憑引力,太陽𧘌住各個星體構成太陽系,太陽系本身又同銀河𧘌埋圍住個銀河中心轉,銀河又同其他星系組成本星系羣與及其他仲要大嘅結構.萬有引力,無遠弗屆,亦即力去到無窮遠.之不過,愈遠愈弱,愈遠就弱得愈快.
最早總結出萬有引力規律嘅係牛頓.佢喺佢本《自然哲學嘅數學原理》入邊表述唨個萬有引力定律,講:
公式表示係:
牛頓個定律喺一般情況(質量唔大抑或距離唔太短)同現實衲得好啱.但個定律入邊假設引力係無中介又即時嘅(超距作用),同埋應付近距離引力作用(水星進動)陣時會有誤差.
一九一五年,愛因斯坦發表咗廣義相對論,如此更準確咁描寫引力.引力唔用力講,而用引力場同埋時空曲率來講.引力係質量不均,時空曲率帶來嘅結果.引力去到極致嘅嘢就係黑洞.黑洞嘅時空曲率之大,令到所有嘢,甚至連光都走唔出黑洞事界.


text:
伯希和
伯希和(粵拼:baak3 hei1 wo4;法文:Paul Pelliot;1878年5月28號—1945年10月26號)係法國著名嘅漢學家,亦係中亞探險家,佢收集咗好多文物,將佢哋運去法國,當中最有名嘅係敦煌文獻.最初佢跟住外國使節團入來,從而開始研究中國.佢精通13種語文.伯希和淨單係探查過中亞一次,但就帶來咗好多文物.
初期嘅活躍改
伯希和出生喺巴黎,佢係法蘭西公學院嘅東方學者薛旺·李維同沙畹嘅弟子,喺佢哋之下學嘢.之後伯希和去喺法屬印支河內嘅法國遠東學院做嘢,嗰陣時爲咗學院圖書館嘅藏書收集,要購入啲漢籍,1900年派遣佢去北京.喺佢訪問北京期間,發生咗義和團運動,包圍咗北京嘅外國使館區,因而拘禁其中.喺包圍戰期間,伯希和脫出過兩次,一次搶低咗敵軍嘅軍旗,另一次爲圍困嘅人攞新鮮生果.因爲佢嘅勇猛,佢攞到咗法國榮譽軍團勳章.之後,22歲時佢又返到河內,做咗遠東學院嘅漢學教授,之後歷任過法國啲大學嘅教授.
中亞探險改
伯希和嘅探險團喺1906年6月17號離開巴黎,向中亞探險.佢嘅隊員有軍醫路易·韋楊(Louis Vaillant)博士,攝影師沙勒·努兀(Charles Nouette).呢三人經由鐵道,從莫斯科移動到塔什干,入到中屬突厥斯坦地域,1906年8月尾時探險隊到咗喀什,同俄國總督一齊住,停留喺俄國總領事館.伯希和流暢嘅中文驚豔咗當地嘅中國官僚,佢嘅努力好快就見到成果:攞到重要嘅協助同資源,爲探險準備攞到各類便利.
探險隊離開喀什,停泊嘅第一站係圖木舒克,從呢度入到庫車.喺庫車嗰度發現咗多份文書,係用好似婆羅米字嘅文字(後來稱呼做吐火羅文字)寫嘅失傳語言(之後,確認佢係吐火羅文嘅乙種方言龜茲話).呢啲文書之後畀伯希和嘅老師薛旺·李維解讀出來.
離開咗庫車,伯希和去咗烏魯木齊,喺嗰度探險隊遇到咗瀾國公.瀾國公同佢嘅兄弟都係義和團嘅首魁,所以處於終身流配嘅狀態.伯希和喺佢度見到咗敦煌出土嘅《法華經》古寫本,於是趕赴敦煌.伯希和探險隊最後停腳嘅地方就喺敦煌,就喺嗰度伯希和掙得佢嘅名聲,喺1908年2月12號到達.
喺敦煌伯希和對王圓籙嘅藏經洞有所聞,於是接近佢度.英國探險家斯坦因喺上年1907年訪問過敦煌莫高窟,搦走七千份古文書,流出咗消息,淨低嘅文書仲好多,有份量龐大嘅古書籍同各種版本,以及好多藝術作品.伯希和同看守莫高窟嘅王道士交涉,允許咗佢入藏經洞.喺呢度伯希和流暢嘅中文又再次有用,就好似喺喀什時噉發揮實力.
伯希和用咗三個禮拜去調查藏經洞嘅古文書版本,分析後選出最有價值嘅文書數千卷,就買賣事宜同王圓籙交涉,說服咗佢.王圓籙計劃再建莫高窟,個預算有必要,於是承諾用500兩(約90英鎊)賣出呢個莫大嘅份量.因爲斯坦因唔識中文,佢帶趄歸嘅文書有好多係冇價值嘅嘢,而伯希和通曉包含中文在內嘅13國語種,選出嘅文書冚唪唥都係絕品.當中包含有新發現嘅新羅僧人慧超嘅《往五天竺國傳》.
之後改
伯希和一行人喺1909年10月24號返到巴黎,意外噉畀老師沙畹等班遠東學院嘅同僚激烈噉非難,起訴伯希和佢哋浪費公幣而帶返來啲僞造文書,話佢哋有醜惡嘅陰謀.佢哋認爲斯坦因帶走敦煌文書去後,已經乜嘢都冇淨.不過結果喺1912年斯坦因出版咗探險旅行記,公佈話喺敦煌仲有大量文書淨低,對伯希和嘅懷疑先至一天光曬,認證咗佢無罪.
之後,佢發表咗《敦煌千佛洞》等好多研究書,對東方研究有好大影響,喺第一次世界大戰時佢作爲法國武官駐留喺北京,喺1945年因癌症喺巴黎死去.有人評價話「若果冇咗伯希和,漢學會變成孤兒」,公認係漢學嘅偉大學者.巴黎嘅吉美美術館有個畫廊用伯希和起名,佢所寫嘅好多文書都保存喺法國國立圖書館.
意義改
伯希和發掘出慧超嘅《往五天竺國傳》係佢嘅核心貢獻,另外佢又翻譯咗周達觀嘅《真臘風土記》入西洋,對吳哥遺蹟嘅復原有莫大嘅貢獻.


text:
2 APRIL 2017(SUN)
挪亞方舟對小小豬嚟講就絕對唔陌生,應該係用超愛嚟形容,因為佢都真係成日有機會入嚟玩,非常感謝挪亞方舟一直都咁愛錫依個百厭豬呀!
復活節將至,挪亞方舟就變身成為童話王國,讓小朋友投入十個經典童話入面,當中會有巨型充氣嘅障礙賽,攤位遊戲,小手工工作坊同埋布偶劇場活動,等小朋友可以化身成為故事主角,透過接受有趣嘅任務,邊聽故事邊玩遊戲,學習故事中的大道理~
今次雖然SY哥哥因事未能出席,小小豬又少個至友陪佢玩,坦白講當小小豬知道依個消息時,佢都有一陣子唔開心(仁叔叔你收到嗎,小小豬話下次一定要SY哥哥陪呀...哈哈哈).不過小小豬都一樣唔寂寞,因為今次有魚子醬同Little K 陪,今次小小豬仲可以扮大哥哥添(不過.....係一個唔稱職嘅哥哥).
今日節目都真係好豐富,由於有十個唔同嘅童話故事,即係我地要有十個任務,所以我地一嚟到挪亞方舟就急急腳開始玩啦!
我覺得最特別就嘅係今次多左三個巨型充氣遊戲,同一般玩法就有啲唔同,因為小朋友唔係係入面不停彈跳,先聽完負責哥哥講完故事後,再走入巨型充氣內依照哥哥出嘅指令去玩成任務.
我地第一關就係「青蛙王子競技場」以青蛙王子故事為主,小朋友化身成小青蛙,幫公主撿回金球~
成功完成一項任務之後,就可以獲得彩蛋襟章一粒,我地要努力集齊一套呀~
第二關就係「螞蟻過冬大作戰」,小朋友化身成勤力小螞蟻,好努力咁尋找食物放進糧倉,咁冬天就唔會捱餓啦~~
玩左兩個大型遊戲都有點攰同熱了(我指係我地啲大人,小朋友們都不知幾興奮...哈哈哈),所以就先回室內玩幾個攤位遊戲.
第三關就係「寶石王子夾夾樂」,當然就係要學王子嘅無私奉獻,夾啲藍寶石啦~
第四關就係「木偶上學奇遇記」,小木偶返學途中都會遇到引誘,所以我地要幫忙擊退誘惑,咁小木偶就唔會同爸爸講大話,鼻子亦都不會變長,做個誠實嘅孩子~
第五關就係「賣火柴女孩願望環」,賣火柴為生嘅小女孩冇顧客買東西,所以我地就透過拋願望環,俾多點關懷及支持小女孩啦~
玩左三個比較文靜活動之後,三個精力充沛嘅小朋友又點會唔想玩返啲刺激遊戲,所以我就向最大嘅巨型充氣遊戲出發啦!
第六關就係「小紅帽大冒險」,當然故事就要去捉大灰狼,齊齊衝破障礙跑住去捉大灰狼啦~
哈哈哈....話咁快我地又玩左半日,今次終於到幾位小朋友都話肚餓,所以就齊齊去食個豐富午餐,醫飽肚仔就又繼續去玩啦~
第七關就係「童心童夢工場 - 動動小手工作坊」,透過經典兒童故事《你很特別》中木頭人的個性,學習唔可以睇小自己,每個人都有自己嘅優點~
聽完故事就製作一屬於自己嘅人像匙扣,原來小小豬心目中嘅自己就係咁樣嘅....看似有點古怪,但總算睇得出係一個人仔~
之後就可以沿公仔剪出,將壓縉膠放入焗爐~
小小豬嘅自家匙扣就完成啦~
第八關就係「白兔與蘿蔔黏土手作室」,姐姐先同我地講《小白兔與紅蘿蔔》故事,其實依個故事小小豬都不知幾鐘意聽,入面啲兒歌小小豬都唱得不知幾熟,所以佢都聽得不幾幾投入~
當然除左聽故事之外,姐姐都會請小朋友出嚟一齊玩,互動得嚟都幾好笑呀~
聽完故事就到整黏土小白兔同紅蘿蔔手工~
小小豬一向都冇乜手工天份,不過出奇地今次又整得幾好哦~
三位小朋友嘅製成品,都整得唔錯呀~
第九關就係「兒童互動布偶劇場 - 方舟動物大冒險」,依個布偶劇場絕對值得向大家推介,因為哥哥同姐姐都表演得非常落力,又唱又跳仲有好生鬼嘅對白,睇到 大家都笑唔停口,完場時仲見哥哥成頭大汗,所以絕對值得支持呀~
故事中三位小動物離開方舟之後去,就走入森林進行大冒險,但當中因為小事而吵起來,之後就面臨一場考驗友誼同信任挑戰.最終結局係點...不如等大家入去睇啦~
終於嚟到最後一個遊戲,第十關我地就轉戰太陽館,參加「葉壓掛飾DIY」~
負責姐姐透過教整DIY葉壓匙扣,等小朋友學習守護地球,愛措美麗嘅花草樹木~
小小豬都好努力咁利用花花設計佢嘅匙扣~
之後塗上膠水,再拎入去晒一陣紫外線~
製成品終於完成,都幾靚呀~
完成左十個任務,我地儲齊左一套彩蛋襟章,每個襟章都好靚,集齊之後真係令小朋友勁有滿足感.小小豬仲話要將啲襟章拎返屋企之後,將佢地扣晒係床上面,咁就可以成日見到哦...真係俾佢激C呀~
認真的,我個人真係幾鐘意今次依個「童話天地尋寶樂」,可以係玩嘅同時又學習到故事中嘅道理,玩住嚟學習幾時都係我最鐘意嘅活動.而且小小豬一向都鐘意聽故事,今次又有得聽吏事,又有咁多唔同種類活動俾佢玩,佢仲唔係開心都一個頂點,返到屋企又嚟扮老師講晒依十個故事俾我地聽添!
**我地的FACEBOOK PAGE,齊齊來交流親子.育兒.烹飪啦**


text:
黎耀祥談離無綫北上發展:國內劇好進步
撰文:東方新地|圖片:新傳媒圖片庫,黎耀祥IG
黎耀祥:《逆緣》組合吸引
離巢前最後一部劇集《逆緣》有29點收視,問黎耀祥覺得吸引力喺邊度?係題材新鮮?佢表示:「個吸引力反而係個組合.題材新鮮,但我哋唔係好著重研究咩冷凍人⋯⋯只不過佢帶出三代嘅關係.除咗冷凍阿爺係後生仔,John哥(姜大衞)同我嘅關係其實都係一個吸引力,John哥好少做呢啲騎騎呢呢縮骨老竇,呃我錢,搵我笨,呢啲趣味永遠都得㗎嘛,小市民一定鍾意,再加上我呢啲小人物,岳母又勢利,大家睇見會覺得我岳母都係咁,呢啲大家都會鍾意睇.」
加人工就必然
問佢離開無綫後,仲會繼續返無綫拍劇?黎耀祥答:「傾落公司又實在對我太好,幾好嘅條件去挽留,加人工就必然,加上自由度好高,一年拍一部,如果無時間,仲可以延後拍,我覺得大家合作嘅關係咁耐,同埋我成日覺得我有今日嘅成績要多謝TVB,亦都要多謝香港嘅觀眾,我成日收到好多feedback,香港觀眾好鍾意睇我做戲,有劇上,大家好似好開心,好投入去睇,我覺得呢個係我自己好大嘅成就.」
「我成日覺得一個人嘅成就唔係淨係計物質同錢,而係好似為你自己嘅地方嘅人做咗啲嘢.呢個職業嘅貢獻好大,呢樣嘢冇其他行業或者電視台可以做到嘅一個功能,諗嚟諗去,好冇走?自由啲,轉變吓,諗嚟諗去都係發覺唔好完全唔拍TVB,所以決定簽一年拍一部,其實依家嘅合作形式好多,你見林文龍又返嚟拍兩部,三哥(苗僑偉)間唔中返嚟拍一部,簽唔簽約我覺得唔係好重點嘅問題.」
國內劇寫人物更細緻
講到依家有合拍劇,亦都有4K,演技上係咪更加要再提升?黎耀祥表示:「其實係㗎,不進則退,尤其演出,因為演出好具備時代嘅感覺,唔係守死一個理論或者方法,近年我都開始睇國內嘅劇,我覺得國內嘅劇進步咗好多,同埋佢哋喺寫人物方面嘅細緻度高過香港,因為佢哋有足夠嘅時間去寫個劇本,有足夠嘅時間拍攝,有足夠嘅時間畀演員演繹.」
「大陸劇集數亦冇定,三十八集,四十二集,五十六集都有,唔同香港規限咗,二十集,每集四十分鐘,演多咗都係剪,呢個係好大嘅問題,點解韓劇,日劇咁好?因為冇集數限制,演員真係可以去啄磨,做得好啲.」係咪會投放多啲時間喺國內?黎耀祥笑言:「會㗎!因為無論年紀,家庭狀況,經濟都係可以畀自己去嘗試.經濟壓力唔係好大,個仔又去咗美國讀書,又啱啱約滿,可以重新傾過個條件,係重新鋪排以後路向好好嘅時機.」


text:
HKKK 原創影片系列 – 《港‧韓人》第5集請嚟科技策略顧問兼youtuber嘅 김호진 金鎬珍, 分享佢喺香港嘅趣事.
香港嘅生活十分繁忙, 日日朝9晚5已經消磨唔少精神, 但隻身由韓國搬嚟香港嘅Hojin, 除咗有全職之外, 平時仲身兼youtuber 拍片記錄自己喺香港嘅生活.想了解更多佢嘅生活, 去片啦!
睇埋落去了解更多Hojin嘅生活啦!
1. 成為Youtuber拍片的原因
睇咗片都知道有時候Hojin會拍片記錄喺香港嘅生活.其實佢係嚟到香港先有開始拍片嘅諗法.
第一個原因係因為佢想透過影片去接觸更多人, 由其係一啲背景同佢相似, 都係一樣身處異地或者嚟香港發展嘅人, 想將自己日常生活中一啲正能量帶俾佢哋, 互相支持同鼓勵.
第二個原因係比起文字上嘅對話,佢認為影片可以更加真實咁講到自己嘅近況俾家人朋友知, 所以佢就開始咗拍vlog啦!
2. 香港人原來識3種語言?!
當我哋問到Hoyin 初初嚟到香港果時嘅感受, 她果時好驚訝香港人原來普遍都識3種語言.
佢喺韓國經常都被其他人稱讚, 因為身為一個韓國人可以講到流利嘅英文係好厲害嘅事; 何況佢嘅英文達到商業用嘅級數,就更加令人羨慕.
不過嚟到香港之後, 佢發現原來大部份香港人都識廣東語,普通話同英文, 就覺得自己識2種語言都唔係好特別, 覺得自己好不足, 仲有好多學習嘅空間.
3. 愛上香港街市
Hojin 好鐘意試新野, 煮唔同嘅菜式, 佢仲話煮野食有治癒嘅作用, 令佢忘記平日嘅煩惱.
初初嚟到香港嘅時候, 當然係去超級市場買餸, 因為果到有晒英文指示, 唔怕睇唔明中文; 但當有朋友帶佢去街市後, 就愛上咗香港嘅街市啦.
佢話街市比起超級市場, 實在係平太多, 而且品質亦都相對好同新鮮; 無奈街市無指示,有時會溝通唔到,所以佢通常會同香港朋友一齊去, 但亦無減少Hojin對街市嘅熱愛!


text:
等級制度
等級制度 ( hierarchy )最廣義上係指一柞物體彼此之間有高低級之分. 例如動物學之中有所謂嘅優勢分級(dominance hierarchy),即係話一個群體嘅同種動物(例如係一群狼或者一群獅子)當中會有高低級之分,高級啲嘅個體好多時都會為低級過自己嘅個體提供庇護,但 ...
泥土
泥土 ,又叫 土壤 ,係地面嘅一層泥,有豐富礦物質同有機物質,例如碳,可以提供養份畀植物生長.
海市蜃樓
海市蜃樓 ,又叫 蜃樓海市 ,係自然現象,光學現象,通常出現喺沙漠.地面或水面,上下溫度相差好大,折射出遠處風景,猶如近在眼前,實際係可望而不可卽.亦有啲好似水上倒影.
行路
行路 係有腳嘅動物(包括人)郁動嘅方式.當腳踏前一步嗰陣,成個身嘅重心就會向前,重覆呢個動作,就係向前行.行路通常會比較慢,快嘅話就會係走(跑).
Macabre
Macabre ( 法文讀音: )係一個源自法文嘅藝術詞彙.一件俾人描述為「macabre」嘅藝術品具有「灰暗嘅氣氛」,會用到一啲象徵死亡嘅意象,令欣賞者感到不安.
Pastiche
Pastiche 係出於法文嘅一個藝術詞彙,指出於景仰而模仿第個創作者嘅風格或者所用嘅橋段,例子有一個偵探小說作家因為仰慕福爾摩斯,而特登喺自己嘅小說入面加入性格上似福爾摩斯嘅角色,甚至係俾福爾摩斯出場.
古埃及藝術
古埃及藝術 ( Ancient Egypt art )係指古埃及(活躍於公元前 3100 至 332 年之間嘅尼羅河流域)嘅藝術.
壁畫
壁畫 (英文: Mural )係以繪製,雕塑或其他造型手法喺天然或人工牆壁上面畫嘅畫,具有裝飾同美化功能嘅一種環境藝術.
應用藝術
應用藝術 ( Applied arts )係應用響日常生活嘅各種藝術,好似設計,時裝咁.
數白欖
數白欖 (北方中文叫 數板 )係中國流傳已久嘅民間小風俗,係深受當時平民百姓喜愛嘅街頭小娛樂.
數碼藝術
數碼藝術 ( digital art )係指局部或者完全用電子科技嚟整嘅藝術品.
新藝術運動
新藝術運動 ( Art Nouveau )係 1890 年至 1910 年間盛行嘅一種國際藝術風格.
為藝術而藝術
為藝術而藝術 (英文: art for arts sake ),係 19 世紀早期法國唯美主義運動口號嘅粵文翻譯.呢套主張講嘅係認為,藝術有內在價值,唔係淨係為咗教導道義或者賣錢等作用而存在.
燒窯琉璃
燒窯琉璃 ,又叫做 窯燒琉璃 ,係琉璃產品嘅一種.窯燒係製造方法.琉璃係古時玻璃個名.而「燒窯琉璃」係特別指某類玻璃產品.燒窯琉璃嘅物料成份,加入七彩嘅唔係玻璃嘅物質,使到色彩同花紋豐富.燒窯琉璃整嘅途徑,分為工廠工業大量生產,同埋學習班工場小量研 ...
紋身
紋身 ,又叫 刺青 ,係用顏料喺人嘅皮膚上面畫圖或者刻字,係藝術一種.
肌理
肌理 (texture)係表達人對設計物表面紋理特徵嘅感受.
藝術元素
一件視藝作品可以揼散做若干個 藝術元素 ( elements of art ).一個元素包括形狀,線條,顏色,空間,同材質呀噉,一件作品會由若干個呢啲元素組成.
藝術品
藝術品 ( work of art / artwork )係指一件為咗藝術而整成嘅作品.
藝術心理學
藝術心理學 ( psychology of art )係藝術同心理學嘅交叉領域,用心理學嘅科學方法研究人喺欣賞同創造藝術品嗰陣心靈當中發生啲乜過程.
表情符號
表情符號 (粵拼: biu 2 cing 4 fu 4 hou 2 )係一種用文字同符號嚟表達心情.之前係網上嘅次文化,但由於手提電話同互聯網越嚟越發達,而家周街都有人用佢.
裸體藝術
裸體藝術 ( nude art )係指描繪裸體嘅人嘅藝術品.
視藝設計原則
視藝設計原則 ( Visual art design principles )係指藝術界一柞有關「要點先可以令幅作品受歡迎」嘅諗法.
陌生化
陌生化 ( defamiliarization )係源自俄羅斯嘅一個藝術概念,指將一件熟識嘅事物以一個怪異嘅方法呈現,令讀者觀眾對件事物有新嘅睇法.
雅藝術
喺歐洲傳統當中, 雅藝術 ( fine art )係指學術性嘅藝術,會追求達致藝術理論當中嘅美學理想.
中國藝術
按人群分: 院體畫,簡稱「院畫」:狹義上係指中國古代皇室宮廷畫家嘅畫作,喺宋朝最興盛,會反映仕女同仕大夫等嘅宮廷題材. 文人畫,又有叫「士人畫」:泛指古代唐人社會當中文人同士大夫畫嘅畫,以別於宮廷畫(院畫)同民間畫.文人畫講究全面嘅文化修養,提倡「 ...
上海博物館
上海博物館 ( Shanghai Museum )喺中國上海,專收中國古代藝術,館藏有珍貴文物12萬件,其中以青銅器,陶器,瓷器,書法,繪畫最有特色.
崑曲
崑曲 ,又叫 崑劇 ,係中國一種戲曲,起源自元末明初嘅蘇州崑山,並喺蘇州,上海,無錫一帶廣泛流傳到依家.
巨鴨
巨鴨 (粵拼: geoi 6 aap 3 ;英文: Rubber Duck ),中國大陸嗌 大黃鴨 ( daai 6 wong 4 aap 3 ),係荷蘭藝術師傅洛倫泰因何夫曼所設計嘅巨形膠鴨仔藝術品.巨鴨喺2007至2013年先後喺全球14個城市展出,以「勾起人嘅童年回憶」.
原稿
原稿 ( draft document )係一份書寫出嚟嘅作品(文學作品等)嘅初型.喺寫作過程當中,原稿通常會係寫作者想有咁快得咁快整出嚟嘅嘢,然後佢就會以份原稿做基礎,改良件作品.
措辭
措辭 ( diction )係文學等領域上嘅一個概念,一個作家嘅措辭係指佢喺佢作品當中用嘅詞彙;一個作家嘅措辭係佢寫作風格嘅一部份.
矛盾語
矛盾語 ( oxymoron )係指一個詞語自相矛盾,例如「醜樣嘅靚女」.
突降法
突降法 ( bathos ;希臘文: Bάθoς )喺寫作上係指用詞上突然間由正經變成庸俗,可以用嚟達到幽默嘅效果.
寫作過程
寫作過程 ( writing process )係指一個作者寫出一篇文章嘅過程.
寫作風格
寫作風格 ( writing style )係指一個人,一個時期,一個學派或者一個族群喺寫文學作品嗰陣特有嘅風格.
敘事學
敘事學 (粵拼: zeoi 6 si 6 hok 6 ;英文: narratology )係一個專門研究故仔-嘅人文社會科學領域:人文社科研究人類嘅文化同社會,而故仔呢樣嘢喺人類文化當中無處不在,好多嘅文化產物-包括用嚟傳承先人智慧嘅口傳故仔,好多嘅文學作品,漫畫,電影,同好多 ...
Show, dont tell
Show, dont tell 係寫作上嘅一條原則,意思係寫故仔嗰陣唔好好似寫大綱嗰陣噉直接描述發生緊嘅事,而係描述身處故仔世界嘅人能夠睇到嘅影像,直接感知到嘅嘢同所採取嘅行動(「A 郁手打 B」可以寫做「A 舉起拳頭,再一嘢將個拳頭揮向 B 嘅面」,「A 叫 B 做嘢」可以 ...
七大基本情節
(The Seven Basic Plots: Why We Tell Stories)係英格蘭作家基斯道化 卜卡(Christopher Booker)喺 2004 年出嘅一本書.喺呢本書入面,卜卡佢分析咗好多文學同電影作品嘅情節並且指出,世上多數故仔嘅情節都屬七大類當中嘅其中一類.
世界創建
喺敘事學上, 世界創建 ( world building )指透過故仔描繪一個虛擬世界嘅過程,喺科幻同奇幻等成日將角色置身喺架空世界當中嘅文類裏面零舍重要. 喺世界創建嘅過程當中,作故仔嘅人要思考個故仔嘅世界嘅物理法則係點,自然環境係點(奇幻故仔嘅作者好多時仲會幫 ...
主角
主角 (粵拼: zyu 2 gok 3 ;英文: protagonist / main character ,源自希臘文「 πpwtaYwvισtής 」,「prōtagōnistḗs」,意思係「首席演員」噉解)係指一個故仔當中最重要嘅角色.主角嘅重要性表示佢通常有以下嘅特徵: 會同對立角色(antagonist)對抗; 成為讀 ...
伏筆
伏筆 ( foreshadowing )係一種文學寫作手法,指作者藉段文或者個故仔早期嘅一啲事暗示文章或者故仔後期會發生嘅事.
作者替代品
作者替代品 ( author surrogate / author avatar )係敘事技巧嘅一種,指故仔當中一個代表作者自己嘅角色.
假主角
假主角 ( false protagonist )喺文學上係指一個角色一開始望落似係主角,但喺打後嘅篇章當中先知個主角另有其人. 假主角喺故事嘅開頭會好似主角,但係喺後期會被消除,可能喺被殺,淡出故事越來越少戲份,又或者被揭示原來佢喺對立角色而唔係主角.
前傳
前傳 ( prequel )係一類作品,指部作品嘅故仔發生喺打前出嘅一部作品之前.
劇本
劇本 ,有時寫做 腳本 ,係一套劇,戲嘅文字版本.編導,演員,同其他嘅相關嘅嘢(好似佈景,場地,道具.)都攞佢嚟做倚歸. 劇本寫嘅係台詞,同少量嘅描述. 作劇本嗰個叫做編劇.劇本可以咁分類:話劇劇本,電影劇本,電視劇劇本,遊戲劇本同廣告劇本.
卓可夫把槍
卓可夫把槍 ( Chekhovs gun )喺敘事學上係指「如果一件事件對個故仔嚟講唔係必要嘅,就唔好嘥時間描寫佢」.另一方面,呢個詞又可以指一樣喺情節早期出現,打後對情節有巨大影響嘅事物(一開始望落唔必要,但打後先知係必要嘅).
反英雄
反英雄 ( antihero )係指故仔入面唔具有英雄性格,但作出英雄行為嘅角色,例:華利奧係一個貪錢(一般認為英雄唔應該有嘅特徵)嘅人,有一日,佢見到一班有錢嘅海盜捉走咗公主,於是就出發想去打低班海盜-華利奧嘅真正目的係想要得到海盜手上嘅財寶,而拯救公主 ...
喜劇調解
喜劇調解 ( comic relief )喺寫作上係指一啲喺故仔入面重複噉出現,用嚟搞笑同緩和緊張氣氛嘅敘事元素,尤其係作嚟為咗個故仔有得搞笑嘅角色.
多角度敘事
多角度敘事 ( multiperspectivity )喺敘事學上係指一個故仔入面用多個唔同嘅敘述觀點嚟敘述個故仔.
大逆轉
大逆轉 ( plot twist ),香港網絡文化又叫 反Cup ,係一種敘事技法,指令情節出現出乎意料(但有伏筆)嘅發展,例如主角發現佢嘅卓哥夫把槍(Chekhovs gun)有一個之前冇諗過嘅用途,並且用呢個物件嚟打低個奸角.
天外救星
天外救星 (拉丁文: deus ex machina )係一種情節裝置,指故仔當中一個望落冇可能解決到嘅狀況突然噉由一個完全出乎意料同可能性低嘅事件解決.一個極端例子如下:主角俾魔王韞喺一個地牢入面,地牢嘅天花板有尖刺,而且慢慢噉向下移,主角冇計可施,只係有得等死 ...


text:
戲劇之所以存在,係為咗放大現實,引發思考,只要邏輯成理,言之有物,就可以稱為好戲.《半澤直樹2》劇情之所以更勝前作,正在於今季令呢個角色更似日本式英雄.人類世界嘅英雄難以察覺,所以創作就係要以波瀾壯闊嘅大冒險去令一般人感受到英雄嘅意義,令具備一定想像力嘅人可以繼續相信英雄會出現.失去生命激情嘅人,無力想像未來嘅人,傾向以超現實或者太科幻去形容呢套劇,但真正殘酷嘅現實係:越係以為有錢就係萬能,資源先於一切,佢地就越係唔會明白到金融機構嘅真正價值係在於幫助社會上有需要嘅人.以下將會略過圍繞主角半澤嘅討論,以更為關鍵嘅人物中野渡行長為分析對象,解釋戲劇點解大受好評.
劇中嘅行長由三次飾演德川家康嘅北大路欣也繼續擔任,選角其實都已經預示咗佢並非一般人,事關日本大河劇編劇筆下嘅德川幕府第一代將軍最典型嘅形象就係善於忍耐,默默耕耘,等待適當時刻大舉反擊.成個故事其實係始於行長後生嘅年代,當時銀行高層隨便借貸之事幾乎曝光,瀕臨絕境,但有一位銀行家為咗保護銀行名譽而攬罪自殺,挽回劣勢.行長知道來龍去脈,但又深知喺自己所身處嘅時代,以自己嘅職權同影響力根本唔可能討回公道,於是只可以將期望寄託於後來之人,而借助正義凜然嘅半澤自下而上去翻案,就係為咗還死者清白,同時令所有共犯都要承受罪責,向社會承認銀行確實犯過大錯.然而,上一輩人價值觀已經僵化嘅社會現象,喺任何國家都係常態,呢段前事亦係半澤之所以會成為英雄嘅前因.
故此,行長非但唔係一般觀眾所誤以為嘅big boss,反而係知道正義難免遲到但始終心存良知嘅引路前人.佢相信半澤有朝一日可以成為帶領銀行繼往開來嘅新領袖,亦係源於佢閱人無數,一早練成洞悉下屬本性嘅獨到眼光.由上季到今季,行長期待已久嘅後輩半澤所受嘅考驗,既係行長預計之內,亦係半澤甘心情願投身其中,因為運籌帷幄嘅行長既知道銀行嘅過去,知道下屬如大和田嘅問題,亦摸熟咗半澤嘅為人.如果銀行係戰國時代嘅家族封地,而行長係有意成為天下人嘅大名,咁半澤就明顯係最有價值嘅家臣,因為佢有整頓內政,撥亂反正嘅能力,亦有取信於人,令人敬愛嘅魅力,只係意志力強到顯得鋒芒太露,有待成長.喺自身職務唔可以世襲嘅現代,行長因為對銀行有感情,對社會有承擔,所以希望物色到同自己志同道合嘅銀行家繼承遺志,可以話係合情合理嘅結果.
另外,半澤本來只係相信有仇必報,十倍奉還,但因為行長恩仇俱重,大和田有恩必報,三代人互相影響,半澤嘅仇恨不知不覺轉化為輔助行長向死者報恩,劇情亦因而呈現出日本文化對人情嘅深刻理解.自殺銀行家係行長報恩嘅對象,因為佢知道羞恥而獻出生命,而其他僥倖逃過追究嘅人選擇默不作聲,行長自然希望世人知道佢地嘅失德;大和田因為幫助妻子而犯錯,行長寬大處理,希望以善養善,大和田自然亦感念在心,喺今季決意竭力保護行長;半澤認定銀行體系腐敗不堪,起初係對大和田復仇,之後則係要向傷風敗德嘅銀行家復仇,自然係以將盤根錯節嘅問題連根拔起為終極目標.喺商場上受助於半澤嘅Spiral老闆,喺證券部受半澤指導嘅後輩森山,則係代表住繼續將恩仇分明同全力以赴嘅精神傳承落去嘅第四代,亦將會係廿一世紀日本復興嘅棟樑骨幹.由行長到大和田,再由大和田到半澤,所代表嘅係縱向嘅切磋砥礪.而銀行同事渡真利,同埋銀行以外嘅可敬對手黑崎,則係代表同路人橫向嘅惺惺相惜.概而言之,編劇將生活精華濃縮於戲劇,而非隨隨便便簡化現實,劇集嘅人際關係同埋情節推進正係因為夠合乎現實至會咁令人振奮.
銀行求變,政治革新,故事始於行長嘅正義感,暫告一段落於議員白井嘅退黨保平安,既係理想嘅結局,亦係當今日本人希望國民同胞積極回應嘅時代呼聲.政治權力需要限制,集權體制需要改革,東亞應該共存共榮,並唔係只出現喺流行文化嘅卑微訴求,而係日本同韓國新世代喺後冷戰時代所共有嘅願景.行長辭職前提到,半澤掌權時機尚未成熟,但佢相信時機一定會到,而喺時機成熟之前,半澤一定要繼續努力,我認為佢嘅寄語對香港民族亦同樣適用,因為不論係香港獨立定係東亞共榮,都係要靠每一個人嘅精進,至會夢想成真.


text:
作者:認真小毒毒 | POSTED ON 13 NOVEMBER 2020
大家好,今次會開箱嘅成人用品係由EXE推出嘅「UV俏女孩」.
二層構造,就好似為飛機杯寫下嘅新標準一樣,自從女優名器系列興起,各廠商都開始研發出各種唔同嘅二層構造飛機杯,隨住製作技術進步,甚至開始出現更高難度嘅三層,四層構造,令飛機杯嘅管道感覺更加多層次.
而近年二層構造嘅飛機杯亦都開始越出越多,出到都無乜特別啦,為咗打破呢個局面,廠商梗係出盡渾身解數啦,就好似今次要介紹嘅「UV俏女孩」咁,喺二層構造嘅管道入面再加入一條特殊嘅紋路構造,從而增強重點刺激感.
喺開箱之前先睇睇切面圖,圖中嘅深粉紅色棒狀物就係上述提到嘅「特殊紋路構造」,以高彈力嘅偏硬材質所製,重點刺激陰莖上方以及冠狀溝嘅位置.
開箱
重量約556g,全長15cm.
外型上勉強可以睇得出係仿身軀嘅形狀,但係就唔算好明顯,頂部就加咗個大蝴蝶結裝飾成類似水手服嘅造型.
入口係完全封閉嘅造型,就好似想抗拒你嘅侵入一樣.
材質偏軟,出油度亦都唔算嚴重,但係材質嘅表面相對黏手,清洗後上返啲保養粉會比較好.
喺中間按壓撳落去嘅話會feel到有條硬硬哋嘅野,似乎就係嗰個棒狀特殊構造啦.
打開嘅話就會見到上方深紅色嘅倒U字型物體就係嗰個特殊構造啦,本來我仲以為佢係好似Ju-C 6咁樣嘅內藏構造,原來係直接痴喺內部紋路上面嘅,咁搞法似乎會好易整爛喎.
喺呢度再附上官方嘅實物切面圖,其實嗰四個肉色嘅彎狀物體就係上面見到嘅特殊構造啦,明明實物見到嗰啲構造係深紅色佢又硬係要整做肉色,實物內部嘅肉壁係淺紅色佢又整做深紅色,整到咁混淆係咪玩嘢呢?
試用
同切面圖中看似規律嘅形狀完全相反,內部感覺相當複雜,加上材質偏軟嘅關係,管道亦都唔算緊窄,反而可以清晰感受到全面嘅肉紋感,整體柔軟嘅內部更令相對偏硬嘅棒狀構造明顯突出,每一下抽插都輕輕掃過冠狀溝位置,就好似條女幫你打緊飛機,但係又一下郁一下停咁,呢種欲罷不能嘅感覺真係頂唔順阿!
如果唔中意呢種斷斷續續嘅刺激,又可以將個飛機杯上下倒轉,即刻變成刺激特化型,原本嘅角度因為刺激嘅主張集中喺上方,所以底部嘅感覺相對變弱,掉返轉玩嘅話就將刺激平均分佈返,變成相當適合大眾口味嘅柔和刺激感.
正當我開開心心玩完去清洗嘅時候,悲劇就發生了,洗乾淨用吸水棒嘅時候有啲微妙嘅拉扯感,抽出嚟見到有啲紅色粒粒,心諗今翅仆街鳥,再打開就見到最前面嘅特殊構造已經斷開咗,果然耐久度方面真係唔多掂…
不過材質本身有一定彈性,只要唔係夾硬打開佢嘅話其實用感上分別應該唔大嘅,不過用後清洗就點都無得避,肯定會郁到啲構造啦,所以隨住清洗次數越多,構造脫落嘅機會應該都會越大,尤其是反出嚟洗嘅話更加係100%會造成破裂阿,其實紋路同埋今次呢個特殊構造嘅設計真心唔差,結果竟然衰喺耐久度上,真係相當可惜啦.
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:UV俏女孩
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
香港自開埠至今超過100年歷史,有唔少古舊建築會被活化成博物館,有啲就會活化成餐廳.為咗慶祝我同A姐相識100個月紀念,我哋就嚟到前身為和昌大押,依家活化成西餐廳,位於灣仔嘅The Pawn嘆一餐別具意義嘅Fine Dine!
餐廳活化後仍保留住和昌大押嘅外觀,由4幢樓高4層嘅長廊式陽臺唐樓組成.坐低之後,店員除咗向我哋推介餐廳嘅美食之外,亦同我哋分享呢幢建築物嘅小小歷史,原來和昌大押建成於1888年至1900年,現址嘅土地仲係由填海所得,我哋都非常驚訝,原來100年前香港已經有填海技術.
Bread Platter
嚟食西餐,第一道菜又點少得烘焙拼盤呢?呢度嘅麵包自家製,有2款供應.其中一款係薄身,好似餅乾咁,脆卜卜好香脆;另一款就係切件長麵包,麵包軟熟,熱辣辣,搽上牛油一齊食就係A姐最鍾意嘅配搭.
Beef Carpaccio
用上嚟自日本嘅和牛西冷,和牛薄切,上面放有火箭菜.牛肉特意選上西冷,脂肪比例唔多,增添口感.
Scampi
呢個蝦超好味呀!蝦身預先切開,整到半熟,食嘅時候好似食炙燒嘅感覺.蝦頭勁多膏,好鮮甜;蝦肉彈牙,半生熟,非常新鮮.
Sole
原條比目魚配上香料再烤熟,所以魚肉除咗嫩滑,仲入晒味.比目魚除咗一條大骨,基本上都係啖啖肉,所以就算怕食魚嘅A姐都非常鍾意.
Red Prawn
意粉條條都掛上西班牙紅蝦製成嘅醬汁,勁掛汁,好惹味呀!至於西班牙紅蝦份量多,預先起殼,食得夠晒方便.


text:
香港人好掛住旅行嘅感覺,充份喺5月嘅十強名單度表現出嚟!有成一半嘅餐廳,都係日,韓,台嘅菜式呢!
第10位 韓屋(*新上榜)
呢間餐廳嘅大廚同員工全部都係韓國人,好有韓國風味呢.去到記得要飲湯,十幾款零味精,零防腐劑嘅韓式熱湯絕對係呢度嘅主打.釜山豬肉湯以豬骨熬煮,味道清甜;人蔘雞湯夠晒滋補,雞肉又滑,仲好甜添.
第9位 丼瀛
一碗碗丼飯啲料舖到滿晒,淨係視覺享受都夠滿足.龍蝦刺身爆丼,甲羅燒松葉蟹丼等都相當受歡迎,後者有大量蟹膏,鮮甜濃香,而且價錢亦算親民呢.另外貪心仔必食築地壽司杯,一字排開有勁多款迷你杯刺身丼,咩款都有,唔使怕有選擇困難.
第8位 Pho Bar(*新上榜)
幾時都話香港人好識搵食,呢間餐廳位置隱蔽,喺內街入面,但一樣多人!至尊湯粉咩都有啲,生熟牛柳片呀牛丸牛腩牛柏葉呀……連個湯底都係香濃嘅牛肉湯,牛魔王冇理由唔試.冰山燒豬頸肉就好香口,仲可以好似生菜包咁,用生菜包住啲肉食,層次又再豐富咗.
第7位 SuperNormal(*新上榜)
呢間酒吧餐廳唔止多酒揀,連嘢食都加入埋酒嘅元素.招牌柚子麥啤脆皮德國鹹豬手,用柚子啤酒浸完再焗,皮脆肉香,仲真係食到淡淡柚子香,重點係,唔貴啊!同埋佢哋嘅漢堡都好多款,更有坊間少見嘅羊肉漢堡~
第6位 校長燒肉日韓料理(*新上榜)
忍口忍咗咁耐,呢排疫情紓緩返少少,好多人都忍唔住要出返嚟食放題食buffet啦~ 元朗呢間放題店,一次過可以嘆晒烤肉同打邊爐,多款食材任揀任食,刺身,肉類,甜品當然唔少得,連點心同啤酒清酒都有就真係大滿足!
餐飲券:47折 3小時燒肉放題
餐飲券:61折 2小時晚巿燒烤放題
第5位 Mini Friday(*新上榜)
呢間餐廳充滿創意,善於配搭唔同食材,例如諗都冇諗過可以撈埋一齊嘅黑松露花膠煮年糕,估唔到又work喎,年糕煙煙韌韌又夠香.雞翼控就梗係瘋狂食幾款具時代性嘅雞翼啦,分別係鹹蛋黃醬,柚子,辛辣同胡椒味.
第4位 阿木台灣麵(*新上榜)
由台灣人主理,主打正宗台灣菜嘅餐廳,喺冇得飛台灣嘅時間底下,正好填補大家嘅心癮.麵條沿用傳統配方,每日手工製作,特別推介紅燒牛肉牛筋麵,湯底用上牛骨,牛肉,蔬菜同藥材等煲足廿個鐘,牛肉大大塊但肉質軟腍入味,深得牛魔王歡心.
第3位 FAB Kitchen
繼續留守十強嘅荔枝角工廈西餐廳,價錢親民,菜式有心思,最多人鍾意食佢哋嘅法式烤羊卷,另外亦推介大家可試脆口嘅德國鹹豬手配酸椰菜,或者酒香突出嘅紅酒燉牛面肉配紫薯蓉.
第2位 老厝邊(*新上榜)
又一間台灣菜餐廳上榜,睇嚟大家真係好掛住快閃美食團.大角咀嘅呢間餐廳,人氣十足.想食香口嘢嘅唔使諗,海陸鹽酥雞拼盤,咩都有啲,而且各方面都調配得幾好,唔會好油膩但又夠惹味.秘製麻辣牛三寶麵亦值得一試,三寶分別係牛腩,牛肚同牛根,麵質煙韌.
第1位 Mamaday
榜首嘅呢間café,相信大家都好熟悉,已經係第4次上榜喇!無論裝修定菜式,都係既有玩味亦帶心思,全店都係打卡位.Pizza上面有原隻軟殼蟹堅係吸引,批底薄身,脆;軟殼蟹又係脆,成個批都好有口感.招牌求求其其蒲燒鰻魚蛋包飯一啲都唔求其,滑蛋係用本地雞蛋再加牛奶炒成㗎,啲飯又用醬汁炒過,推!
文:Kar


text:
Decathlon:只要肯試就有機會
✨ 嚟到都係想搵份好工姐,即刻click呢度睇吓有咩啱你啦!✨
撰文:Wantedly編集部
如果大家鍾意做運動,又或者經常都會出入旺角,銅鑼灣的話,相信對藍底白字嘅Decathlon一啲都唔陌生.舖面就成日見啦,咁佢哋嘅公司文化又係點呢?筆者今次就請到Goran Wong (Country Walking Omni Sports Leader),Jenna Chan (Water Sports City Sport Team Leader)同埋Marc Antoine Lepley (Chief Financial Officer)嚟同大家傾吓偈.
Jenna Chan - Water Sports City Sport Team Leader (左); Goran Wong - Country Walking Omni Sports Leader (右)
個個都可以係CFO?
作為「開荒牛」嘅Jenna早兩年畢業嘅時候同好多fresh grad一樣,都係唔知做咩好:「嗰陣咁啱Decathlon喺香港準備開舖,我讀書嗰陣隊波又係Decathlon做sponsor,咁咪去見吓先囉.」
同Jenna一樣,當初因為想轉工而入嚟嘅Goran對呢份工都冇乜期望:
「嗰陣見到Decathlon請人,以為都係做sports retail,咁咪即係同其他brand企『樓面』serve客冇分別.」
但入咗嚟之後,佢哋就發覺Decathlon嘅工作模式同其他大brand好唔同,Jenna覺得:「其他brand嘅架構分得好清楚:sales就永遠都係落floor跑數,back office就永遠都係留喺back office.但呢度每條team都係用sports去分,好似一間間獨立嘅startup咁去run自己嘅project.」
以讀Environmental Science出身嘅Goran為例,佢喺Country Walking嘅Omni Sports Leader,但佢同時都係香港Sustainability Team嘅一份子:「當初唔入本行係因為香港呢個field嘅公司文化都好傳統,同埋係一個無窮嘅讀書生涯.而當同事知道咗我個background之後,就叫我一齊喺公司推『sustain』呢個concept.」
所以除咗分sports team之外,每個人另外都會有一個key user role.例如你係under籃球team嘅,你都會參與唔同field嘅工作,例如marketing,PR,BD,而呢個就係Decathlon同其他大brand最唔同嘅原因之一.
而個個都要落floor嘅原因,係要知道香港嘅user有啲咩需要,再根據佢哋嘅意見去決定新嘅strategy,而唔係「落舖跑數」咁簡單.
而Jenna其中一樣最enjoy嘅就係嗰少少落floor嘅時間:「因為香港呢邊好多嘢都係自己決定,就好似入咩貨,揀咩新products咁.可以喺舖頭了解啲客想要啲乜,再同總部fight返啲啱客用嘅products,成件事好rewarding.」
佢仲笑住咁講,另一個enjoy嘅原因就係office同舖頭係連埋一齊,佢同大家都可以著返件制服就出舖面做CFO ("Clothes Folding Officer")!
叫得Water Sports Team,梗係要成班人一齊玩水啦!
唔講又點「上位」
Decathlon另一樣特別嘅點係好重視溝通,講個「信」字,唔會有傳統嘅hierarchy.
諗返起啱啱加入Decathlon嘅時候,Goran話其他公司通常都只係會簡單咁介紹吓人名,舖頭分咩section咁,但呢度嘅staff都好肯講多啲嘢畀大家知:「我第一日返工落floor嗰陣,每個同事都會同我傾成5分鐘,講吓自己鍾意做咩運動呀,喺間公司做咩呀,成件事透明好多,都會知多咗大家off floor嘅時候做咩,起碼我有咩事都知道會搵邊個先.」
同事關係好就不在話下,Jenna做咗7,8個月之後,仲主動寫咗份proposal畀CEO,講吓間公司有咩問題,同埋可以點樣改變:「過咗一個月之後,CEO真係搵咗我去傾偈,仲base on我嘅建議慢慢建立香港Decathlon嘅structure同運作模式.」
件事聽落就好似好簡單咁,但有幾多個CEO會睇完個staff寫嘅proposal去搵返個同事傾?而相信更常見嘅係,個CEO根本連睇都唔會睇.
公司越嚟越大,而Jenna條team都由初初4個人變成32個人,嚟緊將軍澳又會開新舖.筆者好奇Jenna咁後生,係點樣令到大家都「服」佢呢?佢就咁講:「冇㗎,聽同埋傾囉.」
喺Jenna口中嘅「溝通」好淡然,或者係因為無論係CEO定junior都好,喺Decathlon裡面佢哋都會有傾有講,就好似當初個CEO搵Jenna傾佢份proposal一樣;但相信出咗嚟做嘢嘅大家都知,好多間公司都只不過係「一言堂」.
你以為淨係得Jenna係咁咩?原來香港嘅CFO Marc都係咁樣「上位」.
阿Marc喺22歲嘅時候已經係法國Decathlon嘅intern,畢業之後就正式加入Decathlon,而當時佢嘅目的好簡單──好想去外國生活,咁啱Decathlon就畀咗呢個機會佢:「初初入嚟嗰陣我好直接咁同個上司講呢件事,而咁啱我哋又發展緊中國市場嘅IT & Finance,我intern嗰陣又負責做呢個project,於是就順利去咗中國工作.」
當阿Marc喺中國做咗年半嘢之後,就想學多啲retail方面嘅知識,而當時佢就同佢嘅上司有個deal:如果想學retail就一定要落floor,所以一定要學普通話.
就係咁,佢每晚收工都去上堂,總共維持咗4個月,先可以加入retail & finance department.而過咗前後喺中國留咗總共三年時間,Marc就成為咗香港Decathlon嘅CFO,由幾個人嘅團隊開始,將Decathlon帶嚟香港.
喺返緊去舖頭嘅期間,Goran仲講咗個好有趣嘅比喻:「雖然Decathlon係一間大企業,但佢同時都係一個incubator,會畀好多機會同空間我哋去試去做,而最後個結果係點就只係睇你自己.」
喺香港工作嘅大家可能時不時都會咁諗:「機會離自己好遠,而喺呢個社會都見唔到太多希望同空間.」或者個大氣候的確係咁,但如果你搵到一間好嘅公司,一份好嘅工作,其實個世界可以好唔同.
後記:相信大家都唔知道Decathlon嘅mission係:make sports accessible for the many,之所以點解佢哋嘅products會盡量做到最平.Jenna就話喺香港,好似「得裝備L先可以打波咁」,因為樣樣gear都咁貴,筆者諗返以前買啲波鞋,即刻肉都赤埋……


text:
翻譯: 小苗子 | 原文作者: オナ郎 | POSTED ON 4 SEPTEMBER 2020
內容翻譯自 onahodouga.com
今次會試下RIDE JAPAN推出嘅「VDD 陰道・深入・潛行 Soft」,「VDD」嘅柔軟版本.
至今約4年前推出發售嘅飛機杯
雖然當時嘅開箱文入面寫到係「好似由懸崖跌落去咁嘅插入感」,不過比起插入感,講到其特徵又點少得佢係現時RIDE JAPAN所發售嘅產品當中最重磅呢點阿,對於從未推出過1kg級數大型自慰器嘅RIDE JAPAN嚟講係個非常珍貴嘅存在呢.
我以為過咗4年點都會有其他新作取代啦,點知查過之後發覺依然都係無出過其他超越680g嘅自慰器呢.
今次要介紹嘅就係呢個超大型手持杯VDD嘅柔軟版啦.
雖然話就話大型手持杯啦,不過話晒都叫做「可置床式」,所以設計特徵上都有做成方便放置使用嘅造型呢.
附帶一提,限於Amazon網站內特登將封面插圖改為無咁色情係RIDE JAPAN嘅對策方法之一,今次嘅VDD亦都有巧妙地將胸部位置隱藏呢.
比起將成個封面插圖刪除搞到唔知係咩商品嚟講,已經算係個唔錯嘅對策方法啦.
重量約667g,全長約為15.5cm.
同以前嘅普通版一樣,比起官方嘅重量700g稍為少咗啲呢.
造型上亦都同普通版一樣,本體嘅下側以平面設計,方便放置喺地板或者枱上可以更穩固.
材質上當然係採用咗「Softy Touch」啦,係RIDE JAPAN當中最為柔軟嘅軟版系列素材.
由於非常柔軟嘅關係令出油度都有返咁上下,不過膠臭味方面就有好好做到控制呢.
由正面觀察係個三角形狀呢.
入口位置並非仿真嘅造型,不過勉強可以睇得出造型上有女性陰部嘅感覺呢.
普通版內返嘅時候都算叫做清晰嘅構造,一旦變成Softy Touch素材,內部就變到只係睇得出有啲肉粒肉紋含糊不清嘅構造呢.
基本上就係肉粒為主再加上中間有大彎曲位嘅構造呢.
話晒材質上有咁大差異,當然同普通版係完全唔同嘅插入感啦,甚至已經可以話係另一個飛機杯.
普通版好似由懸崖向下潛被凸凹不平嘅岩石表示碰撞陰莖嘅刺激感完全消失,變成連細肉粒嘅觸感都難以感受嘅平淡插入感呢.
不過,中間部分嘅極端彎曲位就有好好地保留咗應有嘅感覺,一下子壓迫陰莖同時引領你進入深處嘅彎曲感非常舒適,即使係刺激變得薄弱嘅柔軟系飛機杯都有好好咁將佢嘅特徵發揮到出嚟.
深處嘅子宮位亦都有將「插入深處另一個洞嘅感覺」保留,溫和咁輕輕吸吮觸碰龜頭.
雖然大致上就只係咁嘅插入感就完結,但係對於相對難突出刺激同特徵嘅柔軟系飛機杯嚟講,帶出到呢幾種特徵已經相當之足夠,再加上慢玩柔軟素材同足夠有餘嘅重量互相配合,絕對係一個帶到比你舒適射精感嘅飛機杯呢.
至於呢個對應置床式嘅造型當然就係設計到比你方便放枱使用啦,試用過後並無任何異常,的確係可以如常置床使用.
不過唯一有少少可惜嘅,就係底部裏筋位置嘅肉厚有少少微妙嘅差異感,如果係置床用嘅話就唔係幾覺嘅,一旦攞上手用就會即刻察覺到裏筋位有啲唔係好夠厚肉啦.
如果係普通版嘅材質上就唔會太過留意到嘅,但係變咗做柔軟版就令肉厚感變得明顯啦,雖然並未至於非常嚴重嘅管道偏差感,如果正常嘅肉厚係100分嘅話咁呢個就係80分啦,有少少係為咗做置床式而搞到無法兩全其美嘅感覺呢.
換個角度試一試,又的而且確同預想一樣肉厚集中返喺底部裏筋位置,果然飛機杯嘅造型對於肉厚唔多唔少都會有啲影響呢.
如果要追求最完美,我諗柔軟版都係唔好做成置床式嘅造型會比較好呢,整體嚟講今次嘅推薦度未至於5星嘅最高評價,4星左右就啱啱好啦.
[舒適系] ■□□□□ [刺激系](5階段:1)
推薦度: ★★★★(5階段:4)
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:VDD 陰道・深入・潛行 Soft
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載


text:
早前因為史丹福大學冇同廣東話老師續約,引起該校師生憂慮廣東話課程存續嘅憂慮,繼而發起聯署請願;喺超過3,000人聯署請願下,史丹福校方回應訴求,承諾會喺下學年開辦兩個廣東話課程.
據校園傳媒《史丹福日報》報道,聯署發起人指,史丹福大學冇直接回應長期開辦廣東話課程嘅要求,開設廣東話全職導師,以及以廣東話滿足學校語文學習要求嘅訴求.佢哋會繼續爭取令到廣東話課程得以長久延續落去.
本身史丹福大學係以疫情下預算緊絀為由,喺12月唔再同廣東話班講師張錫莉博士續約.張錫莉博士喺史丹福已經教咗廣東話超過廿一年,亦都唔會接受校方計時薪請佢返來開班嘅做法.
超過1,540名史丹福師生及校友簽咗聯署,亦都有大概1,500名校外人員包括亞洲研究學者同亞裔機構工作員,反映呢個課程對於個人,學術同專業皆有影響.
屢獲殊榮嘅作家Celeste Ng喺作家話,喺當今中國政府喺到打壓廣東話,推行普通話嘅形勢下,史丹福大學嘅決定係「恥辱」(Shame).
聯署發起人耶魯大學公共衛生助理教授Jamie Tam,中文博士四年級生同人類學博士一年級生Jocelyn Lee就話,當佢哋聽到下年或者唔開廣東話課程個消息,佢哋都既震驚,又傷心.
Jamie Tam助理教授讚張錫莉老師同個課程好正,佢本科生嗰時讀咗「影響一生」,因為呢門課令佢同祖母傳統都可以保持連結.佢話:「呢個唔係普通一堂課.我哋一齊去唐人街,博物館,呢一班猶如一個社區,所以我有消息先牽起咁大嘅情感.」
佢話缺乏歷史文化意識,就會好似史丹福大學咁嘅教育機構睇低廣東話.「社會其實有個更大嘅問題,就係唔當廣東話係一種語言同傳統.啲人以為中國人都係一模一樣,以為我哋會講同一隻話.」
人文科學院發言人張禮頓(Joy Leighton)表示,雖然語文中心唔一定每季都會開班,但意識到廣東話班都有一定需求,所以諗住提供現有四個廣東話課程嘅其中兩個.之前語文中心主任伊莉莎白(Elizabeth Bernhardt-Kami)就喺一封電郵同張錫莉博士講,唔理學生幾大需求,都係睇預算狀況去決定語文中心提供到幾多課程.


text:
[按此打開]
[隱藏]
啲人成日話孻仔/孻女孻心肝,係我身上完全睇唔到呢回事.屋企人每次一講「你出世個陣好好環境,成屋人最錫你」真係難聽過粗口,隔夜飯都嘔出黎.
阿爸阿媽重男輕女,對我哥完全縱容,亦好錫我家姐,唯獨就係唔錫我.
細細個開始,我就覺得自己係灰姑娘,小一自己返學放學,小四開始要煮飯,做哂全屋家務,自己一個去百佳託柴米油鹽.而佢地呢,老豆賭馬,阿媽日煲夜煲電話粥,阿哥關房門打機,家姐就中意挑釁是非聊交嗌/搵位打我.我好記得幼年時期,我姐睇完少女漫畫就迫我摸佢,同佢打茄輪,當時我小學一年級.大個啲之後就動輒對我拳打腳踢,再大個啲唔夠我打,就出返口術,係阿媽面前屈9我,而每一次我媽都係會鬧我係做錯果個.
因為哥姐讀書永遠高年班過我,話學業忙(但會考0分),到出黎做野,話返工攰,所以咩都推哂比我呢個最細嘅去做.
阿爸阿媽成日每日一少吵三日一大吵,有時仲會打交,之後我媽就會打我黎出氣,好記得好記得一次佢打完我之後同我講左句「哇依家條氣順哂,岩岩真係chok住chok住」.每一次既委屈,我都要躲去廁所扮痾屎先可以喊出黎.因為有一次我喊,第二日條金魚死左,我媽屌我話因為我喊搞到拖衰哂成間屋(佢係極度迷信).
仲好記得SARS嗰一年,我染上肺炎發高燒發左成個星期,攤係床上病到迷迷糊糊,床都落唔到嘅時候,只聽到阿媽係一直隔離煲電話粥,直到第四,五日先帶我去睇醫生,途中不停鬧我話我唔做屋企野,唔聽話亂食野搞到自己病乜乜柒柒.
最難受嘅唔係呢啲經歷,而係成長路程中同身邊同輩嘅強烈對比落差.人地個個都有父幹母幹,即使窮也窮得一家融洽.係呢個精英社會,唔會有人願意花時間去了解,亦唔會明白,亦唔會睇得起你咁嘅背景,除非until一日你出人頭地名成利就,好似李嘉誠咁細說當年.
就咁樣係幾乎每晚以淚洗面情況下渡過左我既童年.到左出黎做野,先真正有機會有藉口一個月一兩次去夜街同朋友食下晚飯,以為出黎做野待遇會好啲,原來惡夢仲未完結,只係一個阿四新增左搖錢樹技能.
我哥到成家立室之齡,咁多年仲係單身一事無成,老豆比壓力佢既時候,佢竟然講得出「無樓咪無女朋友囉」,我媽又做得出,即刻用咁多年積蓄買左層舊樓比我哥,佢搬左出去住半年,照顧唔掂自己又搬返同阿爸阿媽住,同埋嫌層舊樓唔見得人.
我媽同我講「媽咪依家無哂錢喇 你要比多啲家用」,佢要求我每月比7000,但我哥連供樓連帶飯一日三餐帶食屋企都只係比5000.原來能力小就責任小,咁我咁辛苦打幾份工做乜?我一怒之下,就決定自己搬出去住,我寧願無錢儲,換來自由同受少啲氣.
反觀我家姐,有兩聲咳就即刻有得睇醫生,返工一個月病兩次,我媽就話肯定係公司風水唔好,叫佢辭職唔好做,結果我姐以25歲之齡就畢業社會大學.
經我媽介紹下,佢嫁得出,生左兩個小朋友.但係因為自細從來五指不沾陽春水,家務搞唔掂,湊仔湊唔掂,時間管理一塌糊塗.
幾年間,日頭就擺兩個細路去我媽度,我媽煮埋午飯,先後湊兩個放學.而佢自己就送完返學,訓到1pm起身,去我媽度食lunch,食完返房訓晏覺訓到4pm,訓醒終日禁手機唔理兩個細路,我搬出去之前都係我睇佢地功課.但佢依然會不斷聊是鬥非,成日同我媽講話我做乜唔比多啲家用,做乜仲有閒錢去旅行,做乜唔返娘家幫手做家務.
最大問題係我姐嘅公主癌,好高騖遠,好吃懶做,自己唔工作唔吃苦但又想做大花筒.成日想走捷徑,早幾年佢話要買樓收租,問我阿爸阿媽借錢比首期,結果我姐夫要供兩層樓,養一大兩細,收工仲要煮晚飯,有時仲特登拎假做家務,本身讀緊master中途都要輟學.
但佢仲唔心足,成日怨自己老公窮,無時間陪佢,又妒忌其他媽媽有錢有學識,搞到自己同比其他媽媽谷杯葛.為左想令自己似個上流人,洗多錢買好多化妝品,買美容package,有幾次我仲收到啲迎新訊息,比我發現原來佢擅自用左我個人資料去貪啲新客戶優惠.
無自知之明,唔自省,唔心足又唔感恩既循環下,一個半退休嘅家庭主婦諷刺地谷到思覺失調,成日會掉低兩個年幼仔女走左去,係社交媒體做出啲匪夷所思嘅言行,本來要供樓嘅錢,兩個細路嘅學費,都拎左去瘋狂購物.每次姐夫叫佢睇醫生都會發哂癲鬧交收場.最陰公係兩個得幾歲嘅小朋友要親歷哂呢啲不知所謂.
終於有一次有幻覺話比人綁架,自己報警之後比人拉左送去睇精神科,醫生話要住院一個月觀察,但第二日我阿爸阿媽就接左佢出院,話返屋企拜多啲神裝多啲香就會好返.真係生仔要考牌,ignorance is a sin.
之後我阿媽繼續時不時出口術,話「阿咩太之前問我,丫你個女搵咁多錢,每個月有無比到一萬蚊你呀?我唔敢出聲呀,我咪話有囉」「你有無加人工呀,幾時加人工呀」「你唔夠錢洗今個月咪比少啲囉,我無所謂架」「媽咪無錢呀 之前借左30萬比家姐...」
呢一下我又發現新大陸,原來我家姐借左屋企30萬,到依家一個仙都無還過,而阿爸阿媽亦都無追過,話佢手緊就慢慢黎啦.兩老不斷貨金比兩個大嘅,而我份糧供得起,但一個仙都唔肯借比我.
細個無條件無環境無心機讀書,無學歷,由一開始出黎做野得10k人工,之後同時打幾份工,日頭做文員,夜晚同小學生補習,週末做散工,收入16k.到自己搬出黎住,收入20k,月租10k,用埋剩低嘅錢半工讀讀左part time degree,努力幸獲成果,一步步升職,人工翻倍,仲識到個好錫我嘅老公.
事實證明,遠離左垃圾人,改變身心靈嘅自主程度係大大提高左,自然先會更有空間去實現自己嘅目標,心情開朗左,好事自然會黎.雖然依家仲會三日唔埋兩日被家事困擾,每一個message/電話啲仆街內容都令到我情緒低落.但我都好感恩,呢啲經歷令我成為呢個垃圾家庭中最有成績既一個人.
我自問自己係一個好注重,好嚮往家庭嘅人,但係每次衷心對佢地好嘅時候,呢個家庭都never fails to disappoint me.如今掉低佢地心情如仇人,係咪好不孝?我只覺得,以德報怨,何以報德?


text:
話咁快秋天又就黎到,而秋天就當然係栗子,
南瓜同蕃薯/紫薯嘅生產旺季,
所以日本喺未到秋天之前已經瘋狂地出咗一大堆紫薯零食同甜品,
今日就同大家介紹同試食幾個新嘅俾大家啦~
零食篇
さつまりこ 燒蕃薯口味
依個係卡樂B Jagariko嘅燒蕃薯口味,
2001年已經開始有出
每年都革新到今年2016年~
打開已經聞到甜甜地嘅蕃薯香味,
味道甜甜地,好重燒蕃薯味,
真係會唔覺意就食咗成盒
まるdeおさつ(Maru de Osatsu)
初初我以為係曲奇餅…
獨立包裝,一共有9塊,
外表似係曲奇,食落去係似鬆餅
一D都唔脆,蕃薯味再加上面頭嘅黑芝麻好香,
食完芝麻味仲要留喺口入面,不過偏甜,
所以係配茶或者配咖啡都係一個幾好嘅選擇~
LOOK 紫薯羊羹&甘露和栗朱古力
好多人都會睇圖見到係紫著同栗子就走去買
但係依個要小心佢係「紫薯羊羹」同「甘露和栗」
本身已經係甜品嘅兩樣野變成朱古力就真係….
好甜
.我要分成個星期先食得完
不過紫薯同和栗味好夠,我自己就比較鐘意和栗多D
Mike Popcorn 蕃薯牛油口味
一打開就可以聞到淡淡嘅蕃薯同牛油香,
食落甜甜咸咸咁,一放口有小小蕃薯味但係好快無咗
感覺可以再濃D,鐘意食濃口味嘅朋友可能會覺得唔夠喉~
濃厚さつまいも ブランチェールミニ
依個係蕃薯夾心朱古力~
用蕃薯曲奇加蕃薯味朱古力
除左蕃薯之外咩味都食唔到
曲奇好鬆脆但係
……..
好好好甜
.
就咁食可能食幾粒就皮已收
最後就係PRETZ おさつ
亦都係我嘅最愛
拎一條聞下都可以聞到蕃薯香,
味道亦好夠,再加上佢面頭灑嘅砂糖,
甜甜地都又唔會過甜而且唔會蓋過蕃薯味,
又係唔覺唔覺就會食哂
甜品篇
唔洗我多講嘅Haagen-Daz紫薯雪糕
一食落去已經係
「嘩~~~紫薯阿~~」
而紫薯雪糕加上紫薯醬同軟滑口感,
夠哂濃郁~
ファッミマプレミアム安納芋のタルト
Family Mart出品嘅蕃薯撻,
係用蕃薯蓉同吉士醬加埋黑芝麻去整
蕃薯味濃郁,黑芝麻同蕃薯夠Match
可以用到微波爐嘅朋友可以叮熱小小會更加好食~
安納芋と黒ごまのベイクドケーキ
同樣係FamilyMart出品
係蕃薯黑芝麻蛋糕
蕃薯口感好滑夠濃郁,最底係用曲奇餅底,
加埋黑芝麻可以食到3個唔同口感架~
最後係紫薯同栗子布丁~
其實我見到個色有猶豫左一陣買唔買
佢上面係栗子下面係紫薯,
比我想像中好食好多,
栗子同紫薯加上牛奶咁嘅感覺,
唔太甜,口感軟滑而且易入口~
雖然秋天未正式到,
但已經都出咗好多同埋仲會出更多秋天味覺食品,
秋天嚟日本玩嘅朋友
記得有時間就去便利店睇下有冇新口味同試下佢地啦~


text:
首先利申,我幫過兩年盲人觀星營做義工.
當年星匯點首次接到太空館邀請,出人手做義工,老實講我未睇內容之前都有心諗「吓?盲人觀星?」之後發現我哋係去講星座,整吓道具,其實同我哋平時搞開嘅觀星營冇咩分別.我都承認個活動名稱係會令人容易誤解活動內容,作為一個冇乜接觸傷健工作嘅「正常」人,誤解係正常.我見好多朋友知道活動真正內容之後都立即改變諗法,仲有朋友問我可唔可以報名去幫手添.我覺得,香港人仍然係有同理心嘅.
我嚟德國之前參加過 2012 年嘅盲人觀星營,我負責教一個婆婆星座.其實個婆婆最開心係我陪咗佢傾計傾一晚.另一方面,我當時情緒係好低落,覺得自己喺香港研究做得唔好,又有其他問題.婆婆講咗好多次佢好開心,我呢個後生仔「浪費」自己時間去陪佢,問我做咩工作.佢知道我碩士畢業,叫我繼續努力,覺得我會有前途.我唔知我而家算唔算有前途,但我覺得其實係個婆婆陪咗我傾計,聽我講我所喜愛嘅知識,我覺得好開心.其實當晚我先係最多得著嘅人.
其實如果大家以前有做過義工,可能會知道其實搞咩活動都係其次,最緊要係大家去互相認識同溝通,去學習關心他人.而且,邊一個先係最需要被關心嘅呢?
我覺得如果大家都用正常嘅角度去睇其他人,世界可能會好一啲,誤解可能會少一啲.例如,我曾經見過有位朋友話科學家發明方法令傷殘人士變「正常」係歧視,佢話呢啲叫做「正常霸權」.我其實好心痛,點解會有人咁樣諗嘢.科學係宇宙中最平等嘅事,科技好壞全睇人類如何使用.我唔知點先算一個「正常」人,但義肢,助聽器,甚至人造眼睛,都只不過係證明人類有咁嘅科技水平,如果能夠幫助到有需要嘅人當然係好事,但我唔相信科學家係以「霸權」自居.科學家喺發現自然嘅過程之中,得著唔通唔多咩?至少我講星座畀婆婆聽嘅時候,我感受返我對天文嘅熱愛.
講完,啱唔啱聽都好,大家思考吓.下次講過第啲.
#盲人觀星傷健營2015


text:
「遊戲」
我都有今日啦,不過為咗個仔好其實真係無辦法啦,香港嘅教育制度真係無得頂.終於見識到啲幼稚園係點樣面試一個一歲多啲啲嘅小朋友.當然每間學校都有唔同嘅收生標準,自己嘅教育理念,唔同嘅特色.我自己最緊要就係教育環境,因為始終小朋友佢哋無得揀,都係父母去幫佢哋決定去邊間學校.而每個父母都得一個願望就係入到一間好同適合佢哋嘅學校啦.不過嚟個遊戲真係啱啱先至開始.
「面試」
郭大少終於開始要去學前班面試,而過去嗰幾個月佢真係學識咗好多嘢,就算有啲嘢無教過佢,佢都唔知點解無啦啦會識.而我哋最有信心嘅當然係佢嗰個樂天同開朗嘅性格.只不過佢真係坐唔定,而且專注力非常低,如果要佢坐定定幾分鐘真係難過登天.所以如果間學校係以嚟兩樣嘢做收生標準嘅話,我相信都應該無乜機會被取錄.不過郭大少面試嘅表現真係間間都好唔同,或者佢係話俾我哋知佢鍾唔鍾意?
「評分」
老婆當然好緊張郭大少入學嘅事務,而同佢哋去咗幾間幼稚園之後,我都真係唔知啲幼稚園係點樣評分.一日見咁多小朋友,每個人嘅評分標準又唔同,感覺好似考車咁,睇下嗰日係邊個考官.而佢哋面試同我哋去見工真係無乜分別,因為都真係頭十幾分鐘就定生死.自己都教書,當然每個老師都希望有乖同勤力嘅學生,但係教育嘅本質就應該係有教無類,所以希望搵到一間合心意嘅學校啦.
Also published on Medium.


text:
講起運動,瑜珈係唔少女性鐘意嘅運動之一.除咗古典瑜珈之外,近年外國興起咗不同類型嘅瑜珈,包括孕婦瑜珈,大笑瑜珈,水上瑜珈等.當中亦有標榜可以減壓,同時可以減肥.其實,做瑜珈真係可以減肥嗎?今日為大家打破瑜珈迷思,一齊了解唔同類型嘅瑜珈有咩好處!
細數瑜珈好處
- 瑜珈提倡修身養心,當中所練習嘅呼吸法同冥想,可以幫助放鬆心情,舒緩壓力
- 瑜珈嘅動作可以提升柔韌度,糾正日常中不正確嘅姿勢,改善肩頸痛,脊椎問題
- 瑜珈有不同類型同強度嘅伸展動作,可以放鬆同拉鬆繃緊嘅肌肉,同時促進血液循環
- 伸展同拉筋動作可以塑造身體線條,亦有助促進新陳代謝
瑜珈可以減肥嗎?可以取代其他帶氧運動嗎?
如果你嘅目標係想燃燒卡路里或者增肌,咁瑜珈未必可以幫到達到你嘅理想健康目標.瑜珈雖然屬於帶氧運動,但亦都係比較溫和緩慢嘅活動.的確,瑜珈中練習嘅拉筋,伸展運動可以幫助塑造肌肉線條,如果目標係想減磅或者燒脂,不妨留意以下推介嘅熱門瑜珈類型!
五種熱門瑜珈類型
古典瑜珈 / 哈達瑜珈 (Hatha Yoga)
哈達瑜珈係一般瑜珈嘅統稱,傳統嘅哈達瑜珈著重調身同調息,即係體位法同呼吸法,同時會配合冥想,希望可以透過三者嘅組合,緩解不安,負面情緒.哈達瑜珈強度較低,屬於比較靜態嘅伸展運動,同時亦會透過唔同嘅動作組合,幫助放鬆繃緊嘅骨骼同肌肉.哈達瑜珈十分適合生活節奏急速嘅香港人,放鬆心情同舒緩日常生活嘅壓力.
流動瑜珈 (Flow Yoga / Vinyasa)
流動瑜珈特別嘅地方在於動作與動作之間嘅流暢同連貫,透過吸氣同呼氣之間,將不同嘅動作用呼吸串連,所以當中嘅節奏都會比較快.流動瑜珈亦十分著重瑜珈動作同呼吸嘅同步,所以每組動作之間無間斷.流動瑜珈可以訓練呼吸,增進心肺功能,亦可以提升身體靈活性,同時促進血液循環.
高溫瑜珈 (Bikram Yoga / Hot Yoga)
顧名思義,高溫瑜珈係喺約38℃-40℃嘅高溫環境做瑜珈.透過熱能同固定動作,相比其他瑜珈動作,高溫瑜珈可以大量出汗,有助排出體內毒素.除此之外,高溫瑜珈嘅環境令身體柔軟度變好,可以更加容易伸展身體,無咁容易拉傷之餘,亦可以練習到平時做唔到嘅伸展動作,十分適合初學瑜珈或者長期缺乏運動嘅人.
強力瑜珈 / 能量瑜珈 (Power Yoga)
強力瑜珈係由古典瑜珈發展出嚟嘅新興瑜珈,主要激發體能,提升身體耐力嘅極限.強力瑜珈揉合古典瑜珈嘅呼吸訓練同鍛練心肺功能嘅運動量,當中所設計嘅訓練姿勢同呼吸方式以鍛練身體為目標.強力瑜珈亦可以改善同訓練核心肌肉群,燃燒脂肪.因為需要消耗較多嘅體能同肺活量,想接觸強力瑜珈嘅朋友,記得要衡量自己嘅體能呀!
空中瑜珈 (Aerial Yoga)
空中瑜珈主要目標係雕塑身型,運用懸吊嘅布帶或者吊床,喺半空中做瑜珈動作.空中瑜珈可以訓練核心肌群,亦會運用全身嘅肌肉.喺空中做出大量倒吊動作,有助血液循環.除此之外,空中瑜珈亦會訓練到身體嘅平衡同協調,有助改善平日不良嘅姿勢, 舒緩脊椎問題.因為有布帶輔助,所以可以輕易做出平時喺平地做唔到嘅伸展運動,即使係筋骨比較僵硬嘅朋友都可以輕易做到瑜珈動作.
無論任何一種運動,最重要係了解自己嘅目標同適唔適合自己,如果想知道更多關於健康同運動嘅資訊,不妨同我哋傾吓!


text:
現年40歲前TVB小花李焯寧,呢排忙住為內地超級網劇開工,不嬲被譽為「TVB御用丫鬟」嘅李焯寧,今次喺新劇中轉型飾演大家姐角色,全程霸氣上陣之余,仲與一眾男神包括黃宗澤,吳卓羲,關智斌等人合作.
受訪嘅時候,李焯寧透露自己現時積極減磅中,要戒糖同澱粉質,希望可以以最佳嘅狀態示人,佢又大贊劇組好貼心,為佢安排特別健康餐單,李焯寧笑言:「佢哋會喺我飯盒上面寫明『李焯寧,勿動』字眼,真系好感激佢哋咁細心.」
2013年離巢發展嘅李焯寧,多年嚟好少喺無線劇集亮相,對上一次獲邀返巢參演人氣劇集《使徒行者2》,喺劇中飾演梁斯敏嘅佢,未知各位粉絲有無印象呢?
傾到最近工作安排,李焯寧表示除咗拍攝內地網劇之外,同時仲接拍咗Viu TV嘅時裝劇集,內地嘅古裝劇,劇接劇嘅佢指即將要同時為三套劇集開工拍攝,笑言自己忙到有啲精神分裂!
佢話:「好在三套劇嘅角色都好唔同,Viu TV嗰套飾演辦公室嘅打工仔,而古裝劇就系飾演娘娘.」
另外,李焯寧又透露等到手上嘅劇集拍完之後,計劃將會喺八月份出埠去日本旅游兼還神.佢話:「我上年去咗東京一個地方去參拜,講當地好多知名藝人都會去,話可以有助演藝運,今年真系劇接劇,所以諗住去還神.」
1979年出世嘅李焯寧,佢入行到而家已經19年時間,佢早喺2000年參加第14期無線藝員訓練班入行,主力拍劇嘅佢,曾經先後喺多部無線劇集中亮相,比如《公主嫁到》,《布衣神相》以及《談談情練練武》等.
由于佢經常喺古裝劇集中飾演丫鬟嘅角色,所以形象好深入民心,更加獲封為「TVB御用丫鬟」之稱.
近年,李焯寧以自由身繼續活躍喺娛樂圈拍戲,除咗繼續接拍唔同平臺嘅電視劇之外,同時亦都涉足電影圈,期待李焯寧帶嚟更多新作!
Like MisshkNews Facebook!不出门也能知天下事~


text:
Submitted by micmic on
622全民投票內容確實係差咗幾條,如果可以加入幾條 option,咁就可以無懈可擊啦.縱使唔夠完美,都應該去投下嘅,好似台長否定嘅見解,實在好難令人信服.話說台長當日電話訪問戴耀廷,講唔服人聽眾亦唔太認同,睇到佢真係有啲無引.台長不離毓民一系列嘅理念(先報利益,毓民嘅理念我大部分都唔同意嘅,不過我支持佢架,因為佢仲有能力搞Q香港政府,佢搞唔倒嗰日我就唔支持架啦).佢地來來去去都係執著唔夠全面,無法定性,有安全問題.一句講嗮,就係放唔低“鳩做”兩個字.喺人力同長毛嘅屎忽招之下,已經將佔中班粉腸夾到再無得鳩做啦.喺白鴿黨進退失據嘅情況下,如果大家再出啲力,應該可以夾死班乳鴿.其實白鴿黨想玩死班激進派,以為可以通過呃到佔中三子嗰三個白癡仔就可以再次華山論棍,一統民主派,點知殺出個金毛獅王,比人夾翻轉頭.之前仲懶高調對住光管發誓,依家佢地走又唔係,唔走又唔係,其實白鴿黨最希望毓民搞破壞,最好搞爛個全民投票,等佢地可以有藉口走頭,唔洗去中環瞓街,跟住去西環賣多次屎忽.
呢次全民投票係真係有啲唔完美.首先講安全問題,今次共產黨一定會出盡國家級網絡高手攻擊相關網站,同想盡辦法入侵.所以安全性係一個問題,因為差佬都會借啲依唔幫你.果然真係夠膽報警後拖半日先處理,仲話有呢啲事應該打999(咁阿KJ又叫人唔好隨便打!?).其實唔單止投票網站會被入侵嘅,黑客係會大量入侵雲端服務器,今時今日咁多人用雲端,唔少都有安全漏洞.事因要借助呢啲雲端服務器有大bandwidth嘅優勢去做分散式攻擊(DDOS).不過,我睇過啦,投票網站基本上都有一定嘅專業性,只係一個身份證資料喺上面應該唔係咩大問題.只要大家明白,願意冒一定嘅小風險,呢個問題馬上唔成問題.而一啲被中毒做咗砲台發攻擊嘅雲端服務器或私人電腦,係自身無做好防禦工事,怪唔得人咁多,因為其它真係惡意嘅黑客入侵,日日都有.甚至我有見過QQ群組上去買通人主動放木馬去公司服務器添,RMB2000一部.
其次係無法定性,一定無架啦.呢類投票嘅實質意義係比翻香港市民自己睇,香港人自身嘅“力”去到咩level.你去要求一個唔合法嘅政府去承認呢個投票嘅合法性,本身就係矛盾.同班眸利日日叫共產黨平反六四一樣,你一咁想就等於承認咗呢個政府.既然政府唔會出嚟做公投,你就點做都無問題,人多就等於合法,越多就越合法,法不治眾呀!公義係喺法律之上架台長.大家願意出嚟行公義比法律重要得多.人無公義,有法律都無用,大陸有板你睇.
最後,缺乏全面性,得嗰幾個option.呢個係我認為可以改善嘅地方.大家可以想想,option 無反對派方案,三個方案都係“小圈子”推選出嚟嘅,呢個問題好容易比建制人事挑機.所以我認為可以玩讓半球,加入“種子方案”,注意唔係湯渣嗰個,係民建聯嗰個.除咗反對你地嘅方案之外,大家更可以玩盡佢,加入一個(我認為此投票不合法),跟著呼籲所有建制派支持者出嚟投,加大個投票率.喂!戴生,你唔係怕呢個option最多人投呀?係人都知“靚仔方案”贏Q硬架啦.你夠姜加入呢個option,可以100%堵住政府個口,政府成日講無法定效力,咁你咪叫人投呢個option咯.講明如果呢個option勝出,民主派以後唔搞民間投票,唔再搞公投,市民都唔支持咯,唔搞啦.咁如果佢地出嚟投,咁就即係承認咗呢個投票啦.如果無人揀呢個option,咁即係啲市民接受呢種投票方式啦.假如政府仲話呢個根本係無法定效力(注意,香港政府唔咁講非法嘅),咁咪叫政府搞一個投票咯,證明香港人唔接受公投咯,政府點答都死.
當然,喺缺乏全面性嘅情況下都只能選擇去投,因為大家好難再爭取到一個機會去觀照全香港嘅人心.反而喺咁簡單手續下,可以好有效點算一下香港人仲剩翻幾多有公民意識.注意,呢次投票內容係次要,重點係香港人仲有幾多個係講公義嘅一個統計.明白咗呢個道理就會放低嗮所有執著架啦.
- micmic's blog
- 2325 reads


text:
去廁所唔小心將手機跌入馬桶,耳機連捲線器放喺衫袋一齊洗,咖啡打瀉喺notebooke上面,相信以上情形好多人都經歷過,您知道面對咁嘅麻煩事點做先喺最好嘅應對方式?
以下步驟唔擔保一定救得番您嘅電子產品,但喺死馬當活馬醫,寧願試下都唔好放棄任何一個機會.
關電源
發現電子產品入水,第一緊急步驟就喺熄機,好多浸過水嘅產品之所以會壞都喺因為入水造成短路,關電源可以減少電子產品喺充滿水氣嘅情況下運作.
吸乾水
熄機之後拎條乾毛巾將水完成抹乾,呢個時候您都可以用盡一切方式排除水氣,記得:用風筒要用凍風,因為高溫亦都喺會加快電子產品壞嘅原因之一.
拆除裝置
可以嘅話就要好小心咁將所有零件拆除,例如外殼,sim卡,電池,捲線器等等,因為拆得越徹底,就有越多空氣可以流入裝置嘅每個位,乾嘅機會亦越多,不過要注意,浸過水嘅電子產品喺最脆弱,所以每個程序都要好小心.
耐心等候
古人有云:滴水可以穿石,只要有恆心同毅力,”濕機”都有變好嘅一日,將佢放喺密封嘅盒入面,確保同空氣完全隔絕,建議可以喺旁邊放幾包乾燥劑或者水玻璃,加快濕氣退散,之後等至少三日以上,呢段時間千奇唔好重開機或者使用,否則就會前功盡棄.
測試使用
裝番好同檢查下走過一輪鬼門關嘅電子產品喺咪可以正常運作,如果耳機浸水嘅話,建議試用果陣將音量較到最大並且放番30~40秒,咁樣主要喺為咗將音膜震開,令音質番番最初嘅狀態.
除咗最基本嘅手機,電腦,亦都有好多訂造禮物類型嘅電子產品都有浸過水經驗,好似行動電源,USB手指等等都極有可能發生呢啲慘事,如果呢類型嘅訂造禮物比較唔能夠拆開嘅話,為咗產品嘅壽命,建議都喺交畀專業嘅嚟處理,最後提醒大家,無論喺咩產品,千奇唔好喺太緊張就狂揈想揈曬啲水出嚟,就算表面水份會揈甩,但喺咁就會令啲水流入去更深嘅地方哦!


text:
「志願」
細個嘅時候,相信好多人都會有一份功課就係要寫「我的志願」.一般大家都會寫自己大個咗之後想做啲乜嘢工作,而當時我如果無記錯嘅話,我應該係寫我想做消防員.唔好問我點解,因為我自己都唔知!或者係因為每日返學搭校車到會經過消防局嘅原因,不過真係唔記得.而到咗中學嘅時候,我希望成為一位建築師,但係當聽到要讀四年半嘅大學再加上好多時都要通宵做功課嘅時候,我再一次諗我出嚟應該做乜!
「職業」
去到高中嘅時候因為機緣巧合接觸咗平面設計嚟個行業,本來一心入大學都係去收讀設計只不過到最後無法達成.所以之後就唯有自己去搵工希望繼續嚟個夢想.不過人生就係咁,誤打誤撞因為自己嘅興趣開始咗資訊科技嘅生涯.真係無諗過一做就做咗差唔多二十年,而咁多年都不斷嘗試唔同嘅工種.依家當然就專注數據分析,但係真係唔知幾時自己有會轉職業做其他嘢.唔知大家嘅職業係唔係自己細個嘅志願呢?
「技能」
依家真係好難打一份工超過十年,因為社會變得好快,就算你大學讀嘅專業,到咗出嚟做嘢有可能又係另一回事.今時今日嘅社會再唔係好似以前咁只係需要單一技能,好多時都要識得好多唔同範疇嘅技能.不過有兩樣嘢一定要識,就係寫程式同數據分析.點解?因為嚟兩樣技能可以係唔同嘅行業發揮唔同嘅作用.所以點解依家有咁多地方都推行小學開始培訓小朋友寫程式,當然我自己更加希望可以將數據分析都推行到小朋友身上!
Also published on Medium.


text:
「天后」
相信好多人都會認識樂壇天后王菲,當然我個年代佢真係用佢嘅藝名王靖雯.雖然佢無乜參與電視劇,但係依個大家睇過原振俠嘅話就應該記得佢係有份參與.如果你有玩開最終幻想嘅話,一定知道王菲曾經為第八集唱過主題曲.依家莫講話係好多場合都唔會見到佢嘅蹤影,甚至乎要聽到佢唱歌都好難.慶幸前幾年佢係香港開演唱會嘅時候有機會再一次聽到佢嘅歌聲,因為佢嘅演唱會飛真係一票難求!
「王菲」
今日王菲係上海開咗一場演唱會,而今次嘅演唱會真係一票難求,不過最特別嘅係今次竟然免費係網上直播.你都咪話唔勁,因為今次嘅直播吸引咗超過二千萬人同時觀賞.真係認真誇張!如果每人收一蚊都已經有二千幾萬!或者嚟個可能係一個新嘅演唱會嘅模式,因為分分鐘搞一場演唱會就已經等同好多場演唱會嘅收益.不過今次嘅重點就當然係好耐無聽過王菲嘅歌聲啦!歌后真係歌后,真係聽到毛管戙!
「特別」
當然除咗歌后嘅歌聲之外,佢嘅舞台設計同衣著都係大家會關注嘅地方.而最特別嘅係今次嘅演唱會嘅和音係由佢個女竇靖童擔任.時間真係過得好快,童童已經咁大個.眾所周知,王菲好少講嘢,所以整個演唱會都係唱歌,唱歌同唱歌,但係今次佢亦都好罕有咁唱咗一首廣東歌.雖然今次嘅演唱會只係一場,但係製作費就已經高達五千萬人民幣!唔知今晚有幾多人同我一樣有睇王菲嘅「幻樂一場」演唱會呢?
Also published on Medium.


text:
25 OCTOBER 2015(SUN)
早前睇左魚子媽嘅分享,知道西貢有一個好靚嘅有機農莊,剛好魚子媽又組團一齊去玩,所以我又參加埋一份,帶小小豬去感受一下農莊生活啦~
白沙灣碼頭有船來往農莊,我地一大班人當然係選擇依個最舒服嘅方法啦~
經過大約二十分鐘車程,再行一段小路,就到左我地今日嘅目的地啦~
我地分批係農莊進行活動,首先就係連導賞哥哥參觀農莊內嘅植物.導賞哥哥都好用心為我地每樣作介紹,又講解有機農莊嘅種植方法.小小豬都好用心咁聽住導賞哥哥講解,之後仲扮導賞員同我邊行邊講,真係俾佢笑C呀~
參觀之後就開始製作自家鬆餅,其實小小豬一向都有同我一齊整嘢食,所以都難唔到佢,基本上由麵粉加牛油及牛奶再搓麵團依幾個步驟都係佢自己做,我就係旁邊睇下協助下啦~
係等鬆餅焗好嘅時候,我地做去做薄荷盤栽.其實小小豬之前都有試過整盤栽,不過今次就有啲唔同,因為由剪薄荷苗到落盤都係佢自己做呀~
依三盤係小小豬嘅完成品,佢仲話要負責每日照顧佢地添.其實步驟都真係好容易,只係小小豬成日將個身"痴"得太埋落個身度,攪到成件衫都係泥.不過唔緊要啦,體驗農莊就係會咁,之後洗乾淨手仔,再拍下件衫,咪又可以再玩過~
整完盤栽即係我地個鬆餅都差唔多焗好,有隻心急為食豬直頭企定定出鬆餅出爐呀~
自己一手一腳整嘅都係特別好味呀~
食飽飽又休息過後,我地就去小公園玩一陣放下電.嘩....整個公園仔個環境真係唔錯,好靚呀~
有咁靚嘅地方小小豬當然係勁興奮,不停左玩玩...右玩玩,玩得不知幾暢快呀~
玩完一輪,又係我地食嘢嘅時候,齊齊動手整冷麵.麵團大會就為我地提供,小小豬就負責碌平個麵團,然後用麵條機整成一條條麵.
小小豬都整得似模似樣呀,攪笑嘅佢仲叫我買部麵條機返屋企,等佢都可以係屋企都可以整麵條~
小小豬仲自己煮埋麵添~
最後去埋負責人拎埋啲配料,咁就可以食啦~
哈哈哈....點解咁好餸?因為魚子媽及小K媽媽帶左啲腸仔同粟米嚟俾我地加餸呀~
食飽飽當然又係去玩嘅時候,我地去餵羊仔啦~
其實啲羊仔都係好溫柔(只係其中一隻大羊成日好狼C咁衝埋嚟搶食),不過依隻大膽豬越餵越前,旁邊睇嘅我都真係驚驚地呀~
農莊內都有一部小型電汽車俾小朋友玩,$25可以玩10分鐘其實都幾......,不過小小豬又非常熱切咁話想玩,佢又肯乖乖去排隊,所以愛豬號DADDY當然答應佢嘅要求.
不過,好唔好彩地當小小豬乖乖排左15分鐘之後,部電車仔冇電冇得玩,失望嘅小小豬都有啲唔開心呀.最後,DADDY就推佢行小小嘅一段,滿足一下佢啦~
嚟到今日最後一個活動,就係小K媽媽為一眾小朋友講故事啦~
各位小朋友都好留心聽故事,由原本嘅大圈圈,越坐越埋咁變成一個小圈圈,仲有好熱烈咁回答問題,我地在旁都覺得好小朋友們好可愛呀~
哈哈哈...聽完故事小小豬都意猶未盡,自己睇下圖書先~
其實今日清新地有機農莊之旅都真係唔錯,最好就係整日消費都唔算貴.我地團費每位$80包導賞,整鬆餅,花茶同整小盤栽,再加$40整冷麵,來回船費都係$30,一家三口$500唔洗就可以玩成日,係一個咁舒服環境有得玩又有得食,計落其實都幾抵呀!
小朋友可以接觸到有機嘅耕種,又可以親手整嘢食,仲成班小朋友一齊玩,依啲體驗平日比較少,所以有機會我都想再嚟玩過.
悠悠閒閒咁就過左一日,真係多謝魚子媽嘅介紹同埋為我地事前嘅安排呀!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
好耐未試過掃咁多碟.呢幾年多數去睇show同去日本先會瘋狂買碟,係呢兩個月無端端挑起執舊香港碟舖癮,又撞著HMV清倉加Yahoo有人放,結果一掃就十幾廿隻.
今次要多謝各位兄弟,一個月前提到想執返黃秋生兩隻碟同余力機構兩隻碟,一個月後全部入手再加意外收穫,出外真係靠朋友.其實除咗余力機構第一隻其他全部都有,買完又買因為我份人太過old-school,不過唔係咁old-school又點會搵咁老土嘅碟呢.
陳輝陽,因葵同余力姬夾埋嘅余力機構,係一個香港地有才華有態度只會揾唔到食嘅實證.九七年第一隻碟其實有點大路,雖然同同期香港流行音樂比較已經相當另類,因葵走咗之後三年磨一劍,第二隻碟《快活》變咗玩嘢rock,今時今日聽仲會覺得好前衛.我諗陳輝揚成世人最開心應該係呢幾年,佢畢生才華貢獻晒俾呢兩隻碟,余力姬把聲唔係超靚,但正正帶點粗糙更配合陳輝揚咁真誠嘅音樂.
不過當你隻碟過咗廿年再聽仲會覺得超前晒廿年之後嘅音樂,喺'90尾'00頭嘅香港絕對唔係好事,只代表出碟時走得太前嘅你死得好快.正如《快活》絕對屬於香港音樂經典之一,但問吓身邊有幾多人知呢隻碟甚至識得余力機構呢個組合?佢哋個名廿年後突然有人提起,都因為首《活著》俾人翻唱,唔係謝安琪佢首《活著》係原創,而係同余力機構所代表嘅完全相反嘅Twins其中一個,聽完佢唱只會令你更加懷念佢哋.如果謝安琪首《活著》先係翻唱,你話會幾美好.
香港地好現實,玩到識飛都用,係搵唔到食就要向現實低頭,嗰陣香港仲未接受到呢種音樂,再過幾年先開始欣賞唱作歌手同實力派,早咗出道嘅余力機構兩隻碟之後無以為繼唔算意外.陳輝揚轉做幕後跟住寫K歌寫到出晒名,係呀完全冇晒余力機構時期火花,人哋搵到食仲有名有利喎你吹咩?至於余力姬,維基百科話去咗美國做律師.你話搵錢至上到做嘅嘢搵唔到食就連活著空間都冇嘅香港,抹殺咗幾多有才之士同理想.
黃秋生唱作路好相似,第一隻碟國語加粵語alternative pop跟住第二隻變成全粵語indie rock,仲要比余力機構再早幾年出碟市道同接受性更差,不過佢算演而優則唱冇咁辛苦,有後路時個project自然去到幾盡都冇所謂,最少余力機構唔會唱粗口歌先啦.同有江湖地位時吹雞自然有號召力得多,你估請得郁黑鳥成員幫你寫歌同邱禮濤肯幫你拍MV真係個個做得到咩.
同其他轉型歌手唔同,黃秋生好清楚自己想做乜,同搵咩人合作會做得出佢想要嘅音樂,根本就唔志在最後成功與否,係要成功要賣得要紅就唔會唱粗口歌啦,而且喺地下做土皇帝唔開心得過上主流做路人甲?雖然論歌我比較鍾意rock底嘅《地踎搖滾》,其實《支離疏》較有性格,兩隻碟歌路都好雜,同時好多歌都會搵到模彷某外國樂隊嘅感覺,但呢份tribute味《地踎搖滾》比較重,呢個係八九十年代香港(獨立)音樂通病,因為仲處於追隨同學習外國階段,好少可以建立到完全屬於自己嘅聲音.是但啦,聽《吓》聽《地踎搖滾》兩首已經夠殺啦,呢兩隻碟份爛仔同地下味好真實,之後都冇幾多香港band香港碟玩得返.
本來只打算執返呢四隻突然想聽返嘅碟,不過跟住越來越大鑊.唔知點解我行二手舖從來冇乜運,想要嘅一係行極都冇,撞到都只得一二三百蚊炒價貨,偏偏其他人就係無論去邊區行邊間都搵得到,仲經常只需要一二十蚊執笠價,呢四隻都靠兄弟幫手至搵得返,不過成日煩人唔係路亦唔多好意思,就開始上Yahoo拍賣.
其實Yahoo真係好多寶藏,耐唔耐會有人放香港indie同band舊碟,當然有啲係炒家而且炒起上嚟可以好癲,好似搵緊余力機構隻《快活》時Yahoo有兩個人放緊,有隻二手最後炒到$320,就算隻碟絕版我亦好想聽返(同,其實本身我已經有...),都唔會捨得俾咁天價去買.最抵死另一個人放隻全新先賣兩舊水,唔知三百二贏到隻二手條友最後喊咗幾耐呢.同,我隻夜冷二手$20,夾埋用咗唔使Yahoo十份一價錢執晒佢哋全線兩隻,之後HMV再執多隻全新都係$60...
所以玩Yahoo拍賣最緊要係耐性,好多時肯等都會等得到夜冷價平貨,好似百無聊賴時見到有套亞龍大頭三隻$250,隻《Action Figures》仲要全新未拆,其實聽metal咁多年都冇乜聽過佢哋就執啦,買完之後就有人放平貨,$18隻《大車店》邊度搵呀,三隻分開買夾埋都唔使一舊水.唯有當俾多咗係為套碟99%新冇花仲有側標,加有隻未拆絕版貨囉,雖然買到返嚟都係照開嚟聽架啦,其實蠢咗如果另外買多隻四五十蚊二手,隻全新《Action Figures》過一排再擺上去放可能已經放到$250,不過我份人唔多鍾意呢種炒賣行為只為音樂,係賺少好多錢架喇.(呢個故事亦教訓大家,第時想執平碟記住跟住劉Sir,佢每次買完一隻碟之後好快就會有人放平貨)
其實Yahoo之外facebook二手CD拍賣區都好多寶,好似黃秋生之前搵極唔見,《支離疏》算易搵係唔知點解《地踎搖滾》好少見二手舖有貨,到我集齊之後立即好多人放佢嘅碟標價五六十蚊亦唔貴,但我份人始終比較懶唔慣成日望實有咩執,加上好多頭版碟絕版碟貴到飛起想買都唔捨得,呢個時候就輪到HMV出場喇.
又係靠朋友,唔係身邊有人單聲都唔知佢哋搞全場八折感謝祭,metal碟就算啦我更有興趣掃返復黑王同舊indie碟,小島Chyna浮世繪Raidas呢啲五六十蚊一隻唔使諗見到就掃啦,如果上Yahoo買初版貴幾倍呀,我只求有得聽唔志在收藏時買復黑王已經好足夠,仲要之前猛咁搵余力機構,點知去到銅鑼灣大大隻放喺度冇人要,唔使煩喇俾多六條執埋佢啦.
其實有幾隻碟已經唔係第一次買,黃秋生兩隻一早有,余力機構隻《快活》屋企直頭有最少兩隻,你未經歷過十幾年前嘅聽歌生活,未必明一隻碟點解可以買多過一次.想當年屋企部機harddisc得四十幾激,裝完Windows呀Office呀得返一半,全家人爭一部得廿激harddisc嘅電腦,想燒MP3只可以燒128K仲要揀碟燒.其實128K音質已經唔差,當換咗新機harddisc大咗時,自然想燒返320K追求一下或燒返當年冇燒到MP3嘅碟,但簡單的話就唔使咁煩啦.
當時寬頻未普及加好多碟特別地下band根本冇得download,想聽metal同indie只有靠買碟,每個月份零用份糧差唔多貢獻晒俾各大小CD舖,而住喺香港一大問題係土地問題.我鍾意一隊band慣咗買全線,而一隊老band全線過十隻碟好平常,所以開始聽音樂第一年已經買咗過千隻碟,後來開始收手時屋企已經有三千幾隻碟(但碟仍然會繼續買),已經自暴自棄到一個地步CD櫃都唔用,總之邊個位擺嘢唔會俾老母小,新買啲碟就揳落去啦,問題就係今日買咗隻碟唔立即聽立即燒的話,第二日已經唔知揳咗去邊唔見咗.
所以當一隻CD唔係買嚟儲時會一買再買不離三個原因,一係當你好想聽返或者燒返一隻碟,但首先要面對屋企個四五千隻CD碟海,你會寧願放棄直接買過隻算,好似浮世繪隻《愛花的少年》,第一隻買完返嚟未開已經唔知飛咗去邊,突然心血來潮想聽返HMV又開倉,咪煩喇買過隻再執埋《知道不知道》儲返齊一套啦.
另一個原因就係聽到花.而家嘅人好難想像聽花一隻CD,因為好多時只會開一次燒MP3(我都係),加上而家上網stream就得,好多時買碟只為儲返physical支持隊band,買到返嚟拆都唔拆用嚟擺唔係用嚟聽(我都係...).但十幾年前冇Youtube冇streaming,就算買咗碟屋企部電腦都冇位燒MP3,有啲碟就只有播CD聽,有時粗聽得滯會搞到隻碟花晒聽唔到,我隻黃秋生就係例子.
而最後一個原因,就真係為收藏甚至保育.香港band而家出碟都難,更何況二三十年前?復黑王都叫會幫大band經典碟印多一兩水,地下band當年印幾百隻就永遠只得嗰幾百隻,少一隻就冇一隻再搵唔返,所以就算自己已經有或者唔啱,每次見到都執咗先,寧願第時撞到有心人想要時平放俾佢,都好過啲碟放喺度永世冇人理,最後俾人當垃圾送去堆填區咁浪費.
所以有啲碟,唔會理音樂好唔好同自己有冇,總之見到就會買,余力機構隻《快活》我HMV開倉買呢隻應該已經係第四隻,仲要加埋有兩隻全新未拆,而DSC同Azylum兩隻碟我屋企應該各有最少五六隻.所以我其實有潛質做炒家,當《快活》二手Yahoo可以賣到$320,我屋企兩隻全新賣得晒已經抵返晒呢兩個月嘅買碟錢,加埋其他好多絕版碟,過多幾年可能每隻標一兩百都放到.可惜呢,我份人買碟就真係只為聽音樂...
呢個月不停煲呢堆舊碟,聽得出好多味道.Raidas出名在《傳說》,雖然同類歌路當中我都係鍾意浮世繪隻《愛花的少年》多啲,不過一比第二隻時浮世繪就輸好多,《知道不知道》pop好多仲玩到港台節目主題曲咁健康唔太慣,相反band味重過電味嘅《Raidas》就一定係香港band碟中嘅經典,齋聽好鬼靚嘅結他已經好滿足.Chyna隻碟又話有首兩個字長drum solo,點知得分半鐘,同隻碟先得廿幾分鐘EP長度,好在後半唔錯,雖然都好pop,不過當年嘅主流rock/metal係咁大路,你album track玩得夠火我都收貨架喇.
嫌太大路咪聽亞龍大,第一隻碟種爛撻撻真係冇得輸,第二隻碟已經太pop,第三隻雖然唔再metal但玩得幾Alice in Chains,未至於咁多人講到咁差.而聽完余力機構,之後應該要追溯埋天織堂.而家聽返廿幾年前嘅香港band同indie,仍然會覺得好好聽,唔係因為舊一定好聽,而係佢哋其實玩得好前衛,又或者話而家嘅香港band其實有點倒退.
余力機構好多歌根本就係佢哋唔玩幾年之後,王菀之出道頭幾隻碟嘅風格,只不過佢哋玩時啲人覺得好怪唔理,要隔幾年市道轉咗,王菀之再玩大家先開始接受覺得好創新,而佢哋較另類嘅歌好似好Velvet Underground嘅《三分鐘宇宙論》,根本就係好多好多年之後My Little Airport等文青樂隊想做嘅,正因生不逢時令余力機構只能成為一個獨立傳奇.
你唔會預而家仲有人玩synthpop同new wave,但《Raidas》好AOR嘅歌路同而家好多北歐hard rock/heavy metal band玩緊嘅差唔多更加唔會輸,而Raidas特別之處係營造到當時至而家都好少香港band會做或做得出嘅epic感覺.要唔靚要metal嘅,好多人知道亞龍大只因為LMF,但LMF後來已經只餘潮味,想搵返地下感覺咪聽返亞龍大第一隻,當而家嘅香港(metal) band不停追求更靚更新派時,反而失去咗《亞龍大》同黃秋生頭兩隻碟份真誠.
呢個係而家香港band界死結:睇落好似發展得好快,音樂不斷有新嘗試,但實際上落入一個循環,好多廿幾年前嘅香港band/indie artist根本就係玩緊而家嘅香港獨立音樂,又或者話而家香港只係回頭追求復黑王所代表個時代嘅創作高峰.
舊band襟聽唔止音樂多元化,各大小樂隊風格百花齊放,就算一個獨立artist自己歌路都可以好廣闊,但更優勝之處係當時嘅band聽得出感情好豐富,聽同一隊band唔同碟感受已經可以非常唔同.而家嘅band技術同製作資源一定比以前高,偏偏主流感情都係好重壓抑感好低迷,大家想表達嘅好似冇乜大波動大分別甚至唔多想表達,或者更直接只追求節奏同技術走感官路線,用太多電腦執到乜都好整齊好靚嘅新一代錄音製作方式有一定影響.
所以新band會聽,但真係冇太多碟會俾得返舊band嘅感覺同豐富感情,所以每聽完一輪新band新音樂,多數會回頭尋尋根.我相信我會繼續追一排復黑王同舊band碟.哎吔,Yahoo隻天織堂俾人搶咗添...


text:
如何寫英式CV?英國大學生/fresh grad必睇
就嚟畢業或者係仲係讀緊書嘅同學有冇苦惱緊CV應該點樣寫?你可能會擔心CV因為未有太多工作經驗而內容唔夠充實,或者CV因為自己冇同想要應徵嘅工作相關嘅經驗而唔夠突出?😓 今次就收到 @misscinuk 嘅投稿,帶大家睇一睇CV具體內容應該點寫先可以解決以上問題🔥 @misscinuk 由留學到畢業到工作喺英國已經居住超過6年.喺英國搵到第一份工作嘅時候用咗1個半月時間.佢中學同大學時期都曾經幫同學同屋企人睇personal statement,論文,CV同cover letter! 寫CV嘅一啲注意事項,例如內容需精簡,長短應在1-2頁內同埋需要根據應徵嘅職位而度身訂造等過往已經喺我嘅CV求生包同埋 @misscinuk 嘅post到提及過,所以呢到就唔重覆啦🙏🏻 Basics 首先,CV嘅開頭應有個人資料同聯絡方法,包括全名,電話,電郵同埋地址/所在地區.有英文名嘅話建議可以包括在內. 要注意如果係將CV send去某一間公司,可以寫地址,但如果係upload上一啲求職網站,因為存在個人私隱問題,所以只係建議寫地區. 跟住就係Profile/Professional Summary .呢一個部分唔使太長,三至五行已經足夠,但一定要寫得夠eye-catching,因為通常係別人最先閱讀到嘅部分,所以一定要吸引到人繼續睇落去. 呢一個部分就係用嚟同人地講自己係邊個,highlight 自己最出眾嘅地方,同埋推銷自己就係應徵公司尋找嘅人才. Education ,skills同work experience呢三個部分冇一定嘅先後次序,將想強調嘅排先就可以. Education 需要跟時序列.可以由中學學歷開始,建議由most recent 至 least. 需要包括就讀至完結年份,學校同qualifications,一般嚟講都會包括學校同埋公開考試嘅成績. 如果學歷係喺英國以外嘅地方取得,建議喺學校後加上地方.喺成績方面都建議將grade加以說明係equivalent to 英國同等學歷的乜嘢成績. 除咗以上內容,小編當初畢業後揾工嘅時候CV都描述咗喺自己嘅專業學咗咩知識同埋拎咗咩practical experience ,亦都列出咗自己finial year project嘅題目同埋用一句來說明. Skills 呢個部分一定要relevant,簡單嚟講job description 要求咩就寫咩,然後可以再加上一兩個additional skills係自己認為應徵嘅職位都需要嘅.要注意最重要嘅一點係唔能夠只係列出嚟,仲要加以說明證明自點樣具備嗰啲skills. 或者好多人會覺得因為冇咩特別嘅經驗而覺得呢部分好難,但其實會比想像中容易,因為好多skills已經喺3至4年嘅大學生涯中不知不覺practise咗,例如: 同人地做一啲group project 點樣展現咗teamwork同學習咗點樣同人溝通;點樣平衡學業同課餘活動已經係time management嘅展現;做Final year project/其他assignment 中點樣解決遇到困難,係problem solving 嘅表現. Experience 如果有工作經驗,可以分為work experience同other experience .如果冇,將title 寫作experience 就可以.同學歷一樣需要跟時序寫.當中學習到並relevant 嘅skills可以喺上一部分到說明. Work experience 需列出時間,職位,公司名稱同地區(即使在英國以內也建議寫,如London),可簡單列出一啲job responsibilities. 做過一啲placement同internship都可以當做工作經驗,只需說明清楚係實習就可以. Other experience 呢到可以寫一啲參加過嘅課餘活動.如果有一啲義工經驗,我好建議包括在內,因為一般企業都好鍾意見到.如果加入了一些與行業相關嘅組織,都可以喺到列明member of association,亦都記得要包括自己參加過咩event ,conference或training. Achievements 可列出喺學術同非學術上拎過嘅獎項.如果冇就可以跳過,如果列出咗,一定要對該範疇好有把握同信心,因為面試時好有機會被問到. Hobbies/ Interests 我建議一定要包括呢個部分,因為呢個可能係好多人唔會寫嘅,如果寫咗可能就令人眼前一亮.呢一個部分都可以顯示出你自己嘅personality ,更加可以證明自己具備嘅skills. Referees 一般嚟講,如果喺填application嘅時候冇要求,我會寫available on request.


text:
尋晚同個朋友去咗銅鑼灣行街,其實係想搵佢陪我配con,我平時連眼鏡都唔戴架,雖然有二百度左右近視,中學到宜家,配過兩副眼鏡,一次係第一次驗到有近視配架,另一次,好似係俾人拉去配(有discount),但甘多年黎我戴眼鏡次數,加埋10隻手指都數得曬.唔好問我點生存到,其實我慣咗都無乜問題,話時話,M先生都未見過我戴眼鏡個樣.
但尋晚因為朋友OT關係,成九半幾先出到銅鑼灣,最後都係直接去醫肚,無配到Con.點解我要配con,因為一路都想試下戴大眼仔,只係無勇氣將異物放入眼球,迟迟未行動啫~下個月要去飲,趁呢個機會”突破”下先.
其實我未揀定去邊間配,which is我覺得邊間眼鏡舖都一樣,同埋我唔會要啲奇怪色,prefer黑色同深啡色,話時話,唔諗住配con都唔會留意我係傳說中的三白眼(朋友講架),咩係三白眼,即係甘:
對眼向水平線望,你會見到出現咗三個眼白部份,我甘啱係下三白眼,有啲人就係上三白眼,嚴重啲0既,有四白眼,甘個黑眼球真係會好細囉,唔怪得朋友話如果我戴咗con,應該會好大分別啦~
我見到有sis 試咗呢隻色出埋blog,好似都好OK咁喎:
佢都係三白眼架喎原來.
等我下次真係配成功再同大家分享下先~


text:
「時代」
做生意就當然希望長做長有,但係無一樣嘢係唔會被淘汰.因為時代嘅進步,科技嘅發展都慢慢將好多唔同嘅行業慢慢淘汰.可能你今日賺到盆滿缽滿,但係你唔知幾時會蝕到趴係咗係到.其實就算係日常嘅必需品都會有同樣嘅問題,因此你會發現好多公司都會不斷擴展唔同嘅業務,同當初開業嘅時候都會好唔同.專型係需要時間,唔係一時三刻話變就變.況且而家嘅經濟環境,有時未必係自身嘅問題,反而係政策嘅問題.
「模式」
要建立一個令客戶不斷搵你嘅商業模式係一件非常難嘅事.所以好多時要創造一個生態環境,令到客戶係唔同嘅階段都需要你嘅產品同服務.有時就算幾忠心嘅客戶總會有一日因為某啲事而離開你.一個連鎖式嘅商業模式需要一段比較長時間去建立,有時甚至乎同自己本身嘅業務無關,所以會遇到嘅挑戰同困難亦都比較大.但係當你成功嘅話就可以延長自己公司嘅壽命,而世界上有幾多間百年企業?全球依家唔超過五百間,有啲好多人應該聽都未聽過!
「市場」
當然無老闆希望生意只係做一次,因為每個市場都有一定嘅空間,做晒個市場就無.就算好似教育咁,其實本質雖然都係傳授知識,但係過去咁多年都會因為環境而改變.就好似補習咁,其實每年都會有學生需要補習,但係今日做補習同十年前甚至二十年前做補習就好唔同.所以點解咁多人都會話創業難,守業更難,就係咁解.當然自己都希望可以做到咁嘅營運模式,但係過咗七年都仲未搵到方法可以長做長有.只可以話繼續努力啦!
Also published on Medium.


text:
DSE Geog Tips 中學文憑試地理奪星貼士
(呢個post係 @hkdsegayau request嘅🤪) Geog喺一科非常值得你投資嘅elective,只要你搵啱溫書嘅方向同方法,我相信你之後溫呢科都可以事半功倍🤩 其實我一路以黎都有喺story/post到分享過好多geog心得,不過就可能比較散,唔夠集中😂為咗方便大家,今次特登再開post詳細同有系統地咁講吓d卷入面每個部分應該點溫🔥!希望可以幫到迷惘中嘅你啦😘 🌟MC 🌟 經過19DSE嘅改革之後,MC嘅數量雖然少咗(減半),但佢係「值錢」咗架!所以,MC呢part大家不容忽略!我自己就係透過操卷 (CE+DSE) + mark低d trap位去溫MC嘅.操卷對於map嗰part黎講係尤其重要架,因為你可以練到你個time management.好多時都聽到d人因為用得太耐時間做map,所以最後尾唔夠時間完成其他部分😢 至於mark低trap位嗰度,係方便你自己日後考試前溫習可以更有系統同埋快捷地溫番佢地,避免自己考試緊張嘅時候再次中伏😂 如果可以嘅話,其實都幾建議大家將呢d伏位merge入去自己份notes,等自己可以睇多幾次,容易d入腦~ 另外呢,我都有整合番MC主要考核嘅範圍,並將佢放咗喺我呢個網站到share畀大家❤ 如果大家冇咩頭緒嘅話,就去參考吓啦😝 🌟DBQ 🌟 講到DBQ,其實都離不開操卷啦.不過更重要嘅係你要work smart, not work hard!咁即係點?首先,你需要理解番DBQ嘅遊戲規則.話明係data-based,即係你答嘅所有野都應該從source(s)到搵番黎.即使你考試前背咗好多pts,但都唔係全部適用架!大家記住要識轉彎,唔好死記硬背,完全唔識應用.第二,你要整合吓咁多年出現過嘅question words再了解吓作答要求.例如,如果有研究過marking scheme嘅就會知道"discuss whether"喺18DSE轉咗玩法,需要考生清楚寫明自己個stance.又例如"evaluate"係需要大家寫pts for two sides咁.第三,就係要認清答題應有嘅presentation. 換句話講,你嘅答案要marker-friendly, eg 一個pt一段, 每段之間隔一行, 寫topic sentence, 用geog terms... 最後,你都可以透過操卷溫書架!當你對答案嘅時候發現有d pts自從來冇見過,咁你就應該加嗰d落自己份notes到啦?好多時就算d題目唔翻炒,都可能只係改過吓d提問字眼,所以以前marking d答案可能會用得著呢! 順帶一提,大家如果想睇咁多年嘅DBQ trend,都可以上我bio條link到睇,我已經幫大家整合好架啦! 🌟Essay 🌟 Essay應該係最困擾大家嘅😂因為我知好多有take geog嘅都可能係配搭理科/商科.但我可以同大家講,essay都係睇你落唔落得多苦工架姐.咁呢個「苦工」就包括幾樣野嘅.第一,就係要多寫essay.大家真係唔使怕尷尬,如果你寫咗essay就禮貌地出口問老師可唔可以幫你改啦,好多時佢地都唔會say no架.d老師做慣DSE marker,自然就會畀到d有用嘅comments你,令你進步得更快!第二,就係要自己額外搵例子!好多人都誤以為essay係吹水,但其實唔係架.如果想攞高分,就需要用例子去support你嘅論點.但好可惜嘅係d教科書幾乎冇咩提供呢d例子,所以真係要靠自己去搵番一d相關嘅例子番黎啦!而其實例子有分好幾種嘅,例如你可以搵吓d數據呀,又或者搵吓一d事件(eg 某年某月邊到有地震咁). 仲有呢,其實essay成日都會改少少字眼就翻炒,所以大家都可以留意番個trend架 (我個網站都有提供AL-DSE by-topic essay~)


text:
結婚係香港係好畸型,我開左個系列都未寫完,如果講幼兒教育,就更加痴線.我只能夠好簡短花幾分鐘講,有一個最大既問題係,所有父母都假設對佢地既愛,就代表要俾最好佢地,先叫到表達到出黎,但佢地唔識係果度加一個時間掣,結果搞到好似量化寬鬆咁.所以無可避免地,大部份既細路如果屋企條件許可,都會過住養尊處優既生活,可能一直去到十八歲都仲係咁.
呢種做法,可謂違反動物界既一般養兒方針.任何既動物,去到某一個位,都會開始做CUTOFF,刻意訓練幼兒既自立能力,有D甚至會即刻自己劈低堆仔女,係遠處觀察,等佢地自己去打獵,等佢地碰釘撞板,等佢地搞個灰頭灰臉.如果唔鍛鍊佢地面對逆境既能力,又點可以提高日後生存既機會?我地就反其道而行之,一直都俾最好既野佢,個後果係:
佢由細到大都只會係果個層級既野,先滿足,然後根據經濟學定律,佢就會習而為常,UTILITY向下,最後抗拒一切層次較低既所有野.佢亦都從來無一個要自己發奮向上既INCENTIVE,因為由細到大都好,想追求既野一切一切,已經全部擁有晒.佢唔單止飯來張口,甚至有一隊既外傭跟足跟入,然後仲可以學阿爸阿媽一樣對佢地呼呼喝喝.
幼兒係白布,係吸收最快時期,個模定左,往後再改,已經太難.當佢知道個世界錢係唔重要,佢唔知你地班友咁辛苦做乜.何不吃肉麋既CONCEPT,其實就係咁黎.我尋日行過條街,見到有對母女,母在前,女在後,女識行,大概三四歲,著住白雪公主衫,好可愛,但係佢跌左條薯條.佢即刻大叫呼喝左一聲.之後發生咩事?阿媽好似撞邪咁,即刻調轉頭行,幫佢執.再抱起佢行.
果一剎那既震撼,不亞於689係台上俾心心出去,世界末日一般.依家大家唔係教仔,係教木偶,好似搞BARBIE咁,只求著靚衫,其他入面個腦裝咩好少理.好得人驚.


text:
我5月頭黎完m,跟住5月7號男朋友唔小心忍唔住射咗入去.第二日已經拿拿聲食左事後丸,以為無事跟住22號突然黎m,之前未試過一個月黎兩次,仲要今日24號都仲黎緊,啲血都多.上網睇完好驚係宮外孕,但用驗孕棒check咗一次係negative.如果keep住未停m係咪要去醫院
我今年21歲,一年內都食左三次事後丸會唔會係因為咁搞到子宮有咩問題
改返:係16號黎m到宜家
Hello
首先想同你解釋返,緊急避孕藥係通過高劑量嘅荷爾蒙去干擾卵子受精或者令受精卵唔可以著床,從而達致緊急避孕嘅效果.而其中一個相對常見嘅副作用就係影響月經,食完緊急避孕藥之後嘅1-2次月經有機會會受到影響,例如月經週期長度改變,月經相對於你平時嘅週期早咗或者遲咗出現;或者月經流血量/流血日數嘅改變.所以你都要有定心理準備,可能下一次嘅月經都會同平時未必一樣.再加上本身月經都好容易受到唔同因素影響,除咗藥物之外,仲有飲食,作息,壓力,荷爾蒙分泌等.所以每一次月經嘅週期長度,流血量同日數,經痛程度等嘅情況都可能會唔同嘅.
同埋都想了解返除咗緊急避孕藥之外,你喺呢段時間有冇食過其他藥物或者咩特別嘅保健品? 因為有啲藥物,例如抗生素,消炎藥或者某啲中藥嘅成份,都會影響月經嘅流血量同日數.
至於你擔心緊急避孕藥影響身體呢樣嘢,原則上只要唔係作為長期使用嘅避孕方法,係唔會對身體造成傷害嘅.但如果食得太過頻密都係會對身體造成負擔,同埋一個月經週期內唔可以食超過一次.但係如果好似你咁講,一年內已經食咗3次,都想了解返你大概每次之間隔咗幾耐?同埋你食之前有冇睇醫生?因為喺香港,緊急避孕藥要由醫生處方,同埋醫生要評估你嘅身體狀況睇下你係咪適合食.但如果你冇睇過醫生就自己買事後藥食,其實有機會對身體有損害,只係僥倖咁冇發生到.
同埋緊急避孕藥嘅避孕成效都比較高,尤其你係性行為嘅第二日已經服用咗,所以懷孕嘅機會都會好低,應該唔會係宮外孕.而你驗孕嘅日子距離發生性行為已經過咗11日,驗孕結果都係比較準確嘅.
最後都想提返你,下次再發生性行為嘅時候要記得全程使用安全套,咁就可以更加安心啦.關於正確佩戴安全套嘅資訊,可以參考:
https://www.instagram.com/p/B4EX0FVFLUf/?utm_source=ig_web_copy_link
或者如果你同伴侶商議員有共識唔用安全套,而你地又檢查過冇性病嘅,你都可以考慮用荷爾蒙避孕法,避孕藥或者避孕針.避孕針要由醫生幫你注射;而第一次食避孕藥之前都要睇下醫生,評估下你嘅身體狀況係咪適合食避孕藥同埋適合邊一款避孕藥.現時家計會青少年保健中心/母嬰健康院/部分私家診所都有呢啲服務嘅,有需要就預約啦.
所以暫時建議你不妨聽日預約家計會青少年保健中心,檢查下你過去3次食緊急避孕藥有冇對身體造成傷害,同埋今次月經流血日子較多有冇其他原因導致.同時都可以詢問下醫生關於避孕藥或者避孕針呢啲避孕措施.青少年保健 - 香港家庭計劃指導會
有啊中間有食過抗生素.食左三次事後丸都隔左三個月以上,都係最近先知原來食得多有好大影響,唔會再食我宜家比較擔心既係月經仲未停,量都算多,個人好虛弱咁.同埋家計會既保健檢查包括啲咩?因為我上個月已經做過一次子宮抹片
hello 你好啊 .的確,如同@ching 所講,同時服用抗生素同緊急避孕藥,都會影響到月經出現唔同情況 ,就有可能出現你所提到出血量好多,經期廷長嘅情況發生.而家計會嘅檢查都唔單單喺子宮抹片,仲會提到唔同嘅保健服務:避孕指導,緊急避孕,戀愛同性輔導等等.同時都可以打電話去家計會了解下保健服務實際嘅內容喺咩.所以都建議你可以預約咗服務,同醫生做詳細檢查,睇下會唔會有其他避孕方式更為適合你~ 希望可以幫到你啦~


text:
日常生活中,無論你再常打掃屋企都好,塵埃都依家存在… 有陣時冇打掃一兩個星期,塵埃更加係可以積到幾吋厚… 原來塵埃容易積聚,好可能係同生活習慣同埋所用嘅日用品有關o架 ~ 想知道點樣有效減少家居塵埃問題就要睇睇裝修
文章喇 !
番到屋企立即除鞋換衫
經過漫長嘅一日之後,衫褲同鞋都會黐滿大量塵埃,如果番到屋企唔即時換睡衣,唔除鞋就周屋走嘅話,就會令係抹極都仲係一屋塵嘅喇 !
電器唔好用待機模式
當電器喺待機模式嘅時候,其實仲係帶電,帶電嘅電器係會吸引塵埃 (最常用到待機模式嘅電器就係電視機喇),所以當電器未有需要用嘅時候,最好就能夠將電源完全切斷,咁就有效減少電器表面嘅塵埃喇 ~
減少使用針織物料
屋企裡面嘅針織物料,例如係窗簾,被,布梳化等等都好容易令塵埃積聚.只要減少使用一些不必要嘅針織物料,例如係選用布梳化就可以避免塵埃堆積.加上定期清洗床單,被同埋窗簾等物品,都能夠減少塵埃o架 ! 如果唔能夠能清洗嘅物料,例如係布梳化等,亦都要經常吸塵,打掃一吓呀 ~
善用收納箱
報紙雜誌其實係好黐塵埃o架,而且亦唔容易清潔;所以如果大家係鐘意睇報紙雜誌嘅話,最好就用有蓋嘅收納箱整理好報紙雜誌,咁樣就冇咁容易積塵而且更加令日後打掃更容易喇 !
本文章內容及圖片均由本專欄作者提供及上載,並不代表本公司立場,如有任何版權問題,請與本公司聯絡.


text:
陳俞希(Hailey),沈殷怡(Shirley)周二(12日)出席ViuTV綜藝節目《蟲前有10個女仔》記者會,Shirley對於爬蟲類動物毫不害怕的態度反而令節目組大感頭痕:「思前想後我都冇好驚嘅昆蟲!不過拍當日我都搵到一個中國水龍嘅大型蜥蝪,佢條尾已經係我手臂咁長,深夜中見到一道青色嘅光,我就好興奮;原來係啲人買嚟養完又拎去放生,就破壞咗嗰個山頭嘅生態系統.」
Hailey透露在拍攝《蟲前有10個女仔》前填寫的問卷問及她有什麼動物是想見的,她斬釘截鐵地回應:「冇,我屋企乜嘢都有!我放狗會見到野豬,箭豬,牛,佢哋係光明正大好似行街咁,基本上每星期都見到一兩次,所以已經覺得唔新奇.」Hailey指自己惟獨怕的是昆蟲類:「我好驚青蛙因為冬天佢哋會匿藏喺我嘅鞋入面,仲會捐到最入面嘅鞋頭,我着鞋奇怪點解塞唔到隻腳入去,Feel到唔妥仲發現佢望住我,抗拒青蛙係呢一個原因!」
Hailey又大爆Shirley大膽到不抗拒昆蟲之餘,更不時在家「捉曱甴玩」,Shirley就反駁指未到那麼變態的程度:「我室友Yoshi(余逸思)好驚蛇蟲鼠蟻,屋企發現蠹魚,曱甴都係我徒手捉.」隨即被Hailey質疑為何要徒手:「妳鍾意摸吓佢哋?」Shirley續指捉到後會放生,皆因比起活生生的昆蟲,更怕扁了的昆蟲質感.


text:
紀錄一下做pico4genius皮秒激光去斑的Before同After!
呢期做野壓力超大,皮膚嘅狀況應該係人生以來最差!連啲斑都出曬黎!不過得到未來老公開解之後,宜家睇化左,所以的起心肝好好咁做日常護理,同埋join左唔少美白相關嘅treatment~其中一樣係做宜家好鬼Hit的Pico4/piqo4 /pico laser皮秒激光去斑!而做完pico laser皮秒激光去斑效果又幾有驚喜播!連我老公都話唔錯!
講做pico laser皮秒激光去斑嘅心得前利申一下,我的膚質是乾性混合肌,因為壓力,我的皮膚爆左好多暗瘡,尤其是下巴(平時我好少爆咁勁,最多黎M果陣爆幾粒),好彩我之後戒左牛肉,海鮮同食少左糖,暗瘡總算無事了…不過臉上的斑點就由細到大都好多,有D斑點越大仲越深色,之前影相試妝果陣化妝師幫我落重手遮瑕,都仲見到D斑印,嗰陣已經建議我去做皮秒激光去斑架喇, 終於,我下定決去去打斑!
網上有唔少皮秒激光去斑試做價錢優惠,但又唔係間間pico laser都係用一樣的皮秒激光去斑機,而做左一輪pico laser皮秒激光去斑嘅科技/效果/價錢research功課之後,我係join左Oasis超抵玩嘅Pico4Genius皮秒激光去斑優惠,試做價錢都係$488炸,仲送埋100發HIFU添!揀oasis pico4genius除咗因為個價錢ok外, 係因為見到pico4gneius廣告話咩瞬間塵化頑固黑色素,可以去除深淺層色斑,以為係吹水,但第一次做完全面嘅效果,真係淡左D!未來老公都話顴骨附近嘅斑淡左D!
總結下做Pico4Genius皮秒激光去斑嘅過程唔算痛,完全無feeling就係假既,尤其係pico4genius打深色斑果陣有少少感覺~但怕痛嘅我黎講係完全接受到!
之後同班姐妹share 返自己打Pico4Genius皮秒激光去斑嘅經驗,發現有朋友都有做過,覺得效果都好好!同埋覺得OASIS嘅服務很好~我黎緊都會keep住繼續做(其實係join咗6次Pico4Genius皮秒激光去斑療程)!為了靚靚,更加要做好皮膚管理!最後祝福所有搞結婚嘅朋友仔順順利利啦!
如果有興趣,大家可以參考下:pico4genius皮秒激光去斑價錢優惠
#皮秒激光去斑 #pico4genius皮秒激光去斑 #Pico4 #picolaser


text:
{{ childProduct.title_translations | translateModel }}
{{ getChildVariationShorthand(childProduct.child_variation) }}
ToyHeart在4月份的既時候就出左一個如果系列共4款,都係幻想系,有各種場景幻想配合埋個封面同肉紋之類,咁呢個系列都屬於平價系列既小型飛機杯,拎黎用係吹氣公仔上面就最岩數嫁啦.不過今次既設計長度算唔錯啦,以往既小型杯都係得10cm左右長度,今次4款都有13cm左右,滿足到大部份香港男士既長度啦,不過肉壓感就唔洗諗有幾好嫁啦話哂小型杯.好啦睇睇外型先
包裝圖黎講呢,呢款瑜伽老師係畫得幾靚,又大波又著緊身衫褲,岩哂鍾意呢類型既朋友.點解我今次會特別講4款入面既瑜伽老師呢,你睇睇4款既肉紋圖先.
你會發現另外3款肉紋上黎講唔算話係有好大既出入,但係呢款瑜伽老師呢,淨睇圖呢都嚇死你,有3舊好似火焰形狀既大肉粒係入面,係屬於緊窄高剌激型既.開箱睇睇
就咁樣睇呢,質感同以往toyheart出既膠都係差唔多感覺,唔係軟身,呢舊有少少硬,同埋你睇到入口處已經有一舊肉粒嫁啦,翻開黎睇呢,呢3個舊肉粒真係好大粒唔係講笑.
咁好啦即刻就試用下睇睇佢咩料,不過我自己個人黎講係唔鍾意太過剌激,首先呢舊膠,你進入既時候.....個材質因為偏硬,一入去已經覺得好緊同埋入口有舊大肉粒磨你.
不過當我再前進既時候,發現係好唔舒服,可能係因為果3舊大肉粒實在太剌激,成個過程只係感受到果3粒野係度刮你,但係呢種感覺我係唔鍾意,只係感覺到好硬,非常幸運既係我用左滑身既潤滑劑,如果係用比較粘身咬肉果類型的話,我個人認為會更加差,因為..我真係唔識點形容,成個過程只係好似比一d硬物係度刮咁.
整體評價★☆☆☆☆(1/5) : 睇得出toyheart好有誠意,好想擺脫以往一直都係出子宮口既習慣,想試下出唔同類型既肉紋,但係呢個系列,其他3款我相信問題唔大,但係呢款瑜伽老師我個人黎講真係唔鍾意,我係感受唔到有"爽"呢個感覺,當然如果朋友係鍾意呢種硬質高剌激的話,可能你會非常享受.不過我個人係被一星.


text:
今集《Like Japan放送室》帶你潛入真正嘅日式夜總會去睇下陪酒女郎工作嘅地方.我哋嚟到東京嘅歌舞伎町,搵到呢間Tyrano
入面兩個人氣好高嘅キャバ嬢Moka
同Shinobu
同我地分享佢哋嘅故事添呀!
好多人對日本陪酒女郎嘅認識唔深,以為係人哋賣酒又賣身,其實呢個觀念係錯㗎!Shinobu就話最唔鍾意啲客人一開波就問有冇得上床.夜總會係俾客人開心同女仔傾計同飲酒嘅地方,但好多海外客人就誤以為會有進一步嘅服務,但其實係唔會有㗎!Moka都話遇過唔少呢啲客人,但其實陪酒女郎都係人,如果客人亂咁摸或者發脾氣,陪酒女郎都會覺得係客人嘅錯,必要時會搵男店員幫手驅逐淫客離場.
問到其實多唔多海外嘅客人嚟幫襯,佢哋就話到多來自亞洲唔同地方嘅人客嘅.但當然唔係個個都識講日文啦!普遍啲客人當中都會至少有一,兩個識日文嘅幫手翻譯,但如果真係唔識嘅時候佢哋都會用英文,甚至翻譯Apps嚟溝通.佢哋仲大讚香港嘅男士非常紳士同溫柔啊!
到底做在籍陪酒女郎搵到幾多錢?雖然佢哋冇透露自己嘅收入,但就話同行嘅朋友半個月最高都可以搵到500萬Yen,即係38萬港幣左右.除此之外佢哋當然收到過唔少名貴禮物啦.做咗6年陪酒女郎Shinobu話當年經濟好嘅時候試過有客人送咗架車俾佢.Moka就話曾經收到過一系列嘅Chanel名牌嘢,包括手鏈,手袋同頸鏈等.
佢哋兩個依家都係單身嘅,但兩個都曾經同過客人拍拖.佢哋兩個都話做咗陪酒女郎之後對異性睇法唔同之後咗,而Shinobu仲話快啲結婚跟住辭職添啊.有興趣嘅男會不妨去歌舞伎町搵下佢哋喇~
下集佢哋將會教我所有陪酒女郎都會識嘅內幕秘技,同埋親身教我邊度摸得變到唔摸得!記得下星期留意喇!


text:
「爬行」
每個小朋友都要經過爬行呢個過程,之前我同老婆都怕郭大少佢直接跳過爬行嚟個階段,因為佢一直淨係翻身但係唔爬.佢最鍾意就係企起身,有時仲想學行咁,所以都怕佢係嗰啲未學爬先學行嗰啲小朋友.而前嗰排,老婆帶佢落過幾次屋企樓下個會所,佢淨係望住其他小朋友觀察佢哋,之後冇幾耐返到屋企就開始識爬.依家真係越爬越叻,越爬越快,真係開始看牛牛!
「比賽」
今日同老婆帶郭大少去佢人生第一次嘅爬行比賽!之前見佢係屋企爬得好開心,所以就帶佢去玩下.當然輸贏唔係最重要,因為真係想佢出去玩下.我哋本來都擔心因為外面嘅環境同屋企唔同,拍佢會怯場.點知都未開始佢已經想爬,之後無得爬就開始忟憎.而到咗開始嘅時候,因為周圍好多嘢吸引咗佢,所以起步慢咗,但係都最後竟然爬第二,真係好叻仔.
「參與」
當然去比賽唔係在乎佢贏定輸,只係見佢喺屋企爬得好快.所以見到有機構舉辦爬行比賽就帶佢出去見下啲大場面!就算今日郭大少一步都無爬到都無所謂,因為佢真係超額完成!真係冇諗過佢會一啲都唔驚,仲要無放棄到一直爬到比賽時間完結.之後比佢睇返我拍嗰條片真係度好開心咁笑!時間過得真係快,依家佢真係四圍爬,到咗佢識行識走真係唔知點算.
Also published on Medium.


text:
港女趁長假期去咗北歐嘅芬蘭,瑞典及挪威旅行觀光,三個國家用三種不同嘅貨幣,出發前港女真係搲晒頭,因為除咗歐羅,唔係度度都咁容易兌換到挪威克朗(NOK)及瑞典克朗(SEK).不過,港女聽人講,北歐好多地方都已經轉晒用電子貨幣同埋信用卡,更加有新聞報道過,北歐有啲大銀行為咗防止黑市同金融犯罪,而呼籲啲國家全面停用現金,於是港女就準備咗一張漫遊上網卡同信用卡,同埋兌咗少少歐羅現金就膽粗粗出發.
到埗之後,果然不出港女所料,真係周街都用電子貨幣同埋信用卡,連去個廁所同用 Locker 都可以碌卡,我真係笑咗?.而一般嘅長途交通工具,如機票,火車飛,長途巴士,全部都係用網上預購的形式買票.如果你好似港女咁,喺 peak season 去呢啲國家,我建議你早一個月買定飛喇,Early bird 有得平之餘仲唔使擔心買唔到.
▲ 碌卡去廁所,10 kr 即係港幣 8.5 左右
順帶一提用電話上網的重要性.例如搭火車,係會 check 飛㗎.火車上的 9 成乘客都係就咁喺個電話度 show 張飛個 QR code 出嚟畀乘務員嘟,唔使 print 出嚟都得㗎.佢啲飛全部都會 email 一個 soft copy 畀你,當然你可以 cap 圖,save file 啦,但何不直接上網開個 email 出嚟?既方便又快捷.同埋千祈唔好以為「火車(或巴士)上實有 WiFi 上網啦,唔使自備 SIM 卡啦」,其實交通工具上嘅 WiFi 有好多時都會窒機同唔穩定,連唔到線又 load 勁耐會好尷尬㗎嘛,港女真心建議自備 SIM 卡.
▲ 其實搭飛機搭船都係咁樣嘟 code 就得,冇人幫你,自己搞掂,搞唔掂就睇下人地點做.
不過,港女都有失手的時候.話說港女由芬蘭飛去挪威個陣太過老定,以為真係「一卡在手,世界通行」.結果一落機,要去買機場巴士飛嘅時候,發現用信用卡買唔到飛,因為部買票機要求我入 pin code(香港嘅信用卡係冇呢樣野,直接撳 OK 係唔得,求其入個密碼都唔得㗎,唔好亂試!).而同時,成個機場都冇得用現金兌換外幣,只得一部提款機,又咁啱我張卡係撳唔到錢… 搞到淨係得歐羅喺身嘅港女「捩咁棄」? .最後,港女發現,原來可以喺巴士上直接同車長用歐羅買飛,真係好彩.
除咗呢個比較特別嘅 case 之外,大部分都問題不大,有部分商店仲有得畀你揀碌港紙還是當地貨幣,而家匯率日日都變,其實碌卡真係幾抵.嚟緊又有長假,如果有讀者朋友準備去歐洲旅行的時候,不妨參考一下港女的做法喔.


text:
「電毯」
唔知道有幾多人會用電暖氈呢?我諗每個人一諗起冬天要瞓覺嘅時候,要跳上一張凍冰冰嘅床,仲要張被都係凍冰冰嘅時候,真係會凍到騰騰震!而如果你用過電暖氈嘅話,相信以後你就可以同張凍冰冰嘅床講再見!因為張電暖氈係鋪係張床褥上面,所以會令到張被都暖埋.就算出面凍冰冰,一跳上床就會暖笠笠,又唔怕夜晚凍親.只不過到咗第二朝要起身就有點兒難度!
「冬天」
今年香港真係特別凍,連續一個星期都低過十度.香港嘅凍真係唔同,因為相對比較濕而且好多地方都無暖氣,而好多屋企其實都唔會有暖爐或者暖風機.所以相比起一啲會落雪嘅地方,就算只係十度,其實已經好鬼凍.但係點解香港今年會咁凍?原因係全球暖化令北極嘅溫度不斷提升,擾亂咗大氣環流,所以有機會令北面寒冷氣流持續南下,令香港度過一個比較寒冷嘅冬天.
「選購」
其實用電暖氈係有好多好處.從用電量嚟講,電暖毯相比起暖風機或者暖爐所耗嘅電量係低二十倍!而暖風機同暖爐會將整間房嘅空氣加熱,除了浪費電力之外,仲會令到室內嘅空氣非常乾燥.不過每逢有寒流襲港嘅時候,好多人都會第一時間去買暖爐,但係當你收到電費單嘅時候就知道大鑊!不過買電暖氈要小心,最好揀一啲大牌子,因為有好多都未必符合規格.
Also published on Medium.


text:
我係一個細細個開始就好鍾意高達嘅人,周不時仲會煲返0079,Z同ZZ.喺大概一兩年前,有套作品叫鐵血的孤兒(叫孤兒仔),開頭好好睇,可惜爛咗尾,仲要班主角死曬.作為第一季推動劇情嘅主要人物,甚至可以話係成個故事都係佢搞出嚟,又有魅力又有心計嘅金毛突然好似食咗腦殘丸咁,搞死咗自己同跟佢搵食嘅主角群.所以個結局都幾爛下.
其實成個故事就係金毛想搞革命,結果被建制派收咗皮,再加上班主角慘死,好多人都話個結局好悲慘,好絕望.但係我反而覺得個結局係好有希望嘅.
如果話革命派嘅領袖係金毛,咁建制派嘅領袖就係白頭佬.佢哋嘅改革都係圍繞住一個暴力機關叫「末日號角」,類似一個第三方武力監管機構,逼使地球各國保持和平咁.但係因為時間太耐,連末日號角都開始腐敗,有世襲制度,冇家境冇血統難以上位.金毛本身係童妓嚟,後來被其中一個末日號角嘅掌權家主收養,先有機會上位,因為細個嘅經歷,佢沉迷暴力,成日想搞暴力革命.
與此相對嘅自然係白頭佬.白頭佬老謀深算,喺第二季取代金毛成為大魔王,而且又有主角威能,打殘主角群,最後因為掃蕩亂黨有功,權勢一時無兩,但係佢上咗位之後做嘅事,就係改革末日號角.點解佢會咁做?其實佢一早講過好似金毛咁搞革命係唔會成功,從建制改革先有希望.
但係,睇見白頭佬個頭咁白,都知佢年紀唔輕,點解佢咁耐都唔改革,偏偏整死咗金毛先搞改革?因為佢就算肯,其他掌權號人都唔會應承,到時佢就會變成另一個金毛.佢等緊嘅一直係金毛咁嘅人,對政權有真正威脅嘅人,呢個係佢成為英雄,獨攬大權嘅機會,然後佢就可以搞改革.
其實喺故事入面,作者一直都暗示白頭佬係建制入面嘅開明派.喺孤兒仔入面,一直都有講末日號角係有種貴族傳統,有家族背景有血統嘅人先上到位.所以劇情上,白頭佬一直都有兩個忠心手下,一個係黑人少爺仔,貴族出身,有人格魅力,但係行軍打仗非常無能,但係因為血統,佢可以跟住白頭佬學嘢,做佢「心腹」.但係白頭佬真正信任嘅手下係另一個,冇血統冇家境,行為粗魯野蠻嘅生番妹,因為有才能嘅關係被白頭佬提拔做佢心腹,平時就靠佢睇住少爺仔,費事少爺仔死咗,自己一身蟻.而呢件事係非常罕見嘅,所以軍隊入面有流言話生番妹都係靠關係上位,冇人諗過有人可以靠能力上位.
成個孤兒仔嘅世界,都有呢種上流問題,甚至窮人被欺壓嘅問題,火星殖民地嘅人就係被欺壓嘅一群.孤兒仔喺咁嘅設定下,佢嘅故事都圍繞住一個核心問題「點樣先可以改變社會,改革腐朽嘅政權?」
喺第一季入面,孤兒仔交咗一張幾熱血嘅答卷,佢否定咗交涉同和理非非,肯定咗武力抗爭,因為主角呢班咩都唔識,只係識做戰爭機器嘅孤兒仔嘅奮鬥,年輕政治家大小姐成功幫火星爭取相對公平嘅待遇,睇嚟第一季嘅結局好圓滿.
但係第二季嘅開頭已經否定咗第一季結尾嘅美好幻想,第一季嘅火星改革反而引起咗更多嘅戰亂,主角鐵華團眾人更加好似陷入咗一張大網,想唔打仗都唔得.一方面係因為火星嘅問題牽涉更深層嘅問題,即係末日號角甚至成個社會都好腐朽嘅問題,另一方面,似乎都係因為作者想否定暴力革命係會即時見效嘅可能性,暴力革命喺歷史上一係失敗收場,一係就要死好多人,好耐時間社會先會穩定落嚟.
呢個時候,金毛仔再次登場,畀咗個解決方法主角群,就係跟佢一齊搞革命,成功之後成個火星封畀佢.結果就如文章開頭講嘅咁,大部分都慘死.白頭佬成功掌權.喺呢到,作者交咗一份令大部分人唔滿意嘅答卷,就係否定暴力革命,肯定由建制內部改革呢條路.
而事實上,我都認為呢個結局對於孤兒仔嘅世界係最好嘅結局,因為白頭佬嘅成功,社會開始改革,而由於改革者唔係金毛,所以唔使經歷長時間嘅動蕩.再提醒一次,金毛係一個表面優雅,骨子裡崇尚暴力嘅人.唔知係巧合定係作者有意為之啦.
鐵華團係無名嘅英雄,雖然以金毛為首嘅革命派失敗收場,但係因為佢哋嘅出現,令到社會可以真正咁改革,一來白頭佬手握大權,二來,當有啲真正威脅到掌權者統治嘅事發生,掌權者都會反思佢嘅統治方法,選擇更好嘅手段,呢點都令白頭佬更易改革,甚至可能其他家族都希望有人為佢哋指點方向,更好咁保護自己嘅勢力.
所以,我點解話我由個結局睇到希望呢?因為雖然鐵華團成為咗最大輸家,金毛革命失敗,但係至少社會嘅改變肯定咗佢哋嘅犧牲,金毛泉下有知都會覺得自己成功咗.當然,一直想quit嘅鐵華團仍然係慘劇,佢哋一直都唔想理政治,搞革命,第一季死咗嘅肥仔都勸過團長收手,但係一旦牽涉入政治風波,一切都唔到你話事.水能載舟,亦能覆舟,靠革命起家發達,就要預咗承受後果,一係就贏到落尾,一係就輸到永不翻身.不過,至少佢哋嘅能力,令到孤兒仔嘅世界更好.


text:
青馬大橋起左咁多年, 每次經過去大嶼山既時候總會見到大大隻字”觀景台”都過門不入, 既然今次有D時間遊車河,泊車亦比較方便, 就順便黎到呢個觀景台影張相, 觀看下青馬大橋既景色; 如果幸運的話重可以見到日落美景添~ 一齊睇睇下面既介紹啦!
青嶼幹線觀景台位於大橋北端, 係呢度可以一次過觀賞欣賞青馬大橋,汲水門大橋同汀九橋全景;觀景台旁邊既青嶼幹線訪客中心就設有展覽, 分別用圖片,影片同模型介紹關於青嶼幹線及青馬大橋的建築過程和機場核心計劃既資訊; 而訪客中心外面擺設青馬大橋既主纜橫切面 , 讓大家可以對青嶼幹線有更深既了解.
青嶼幹線訪客中心
大家係停車場泊好車後 (睇黎真係比較少人去, 當時入去已經係免費泊車 lol) 就會見到呢條天橋:
停車場入面停泊左唔少旅遊巴
行過對面就係觀景台啦! 呢度佔地約18,800平方米(真係好大), 亦都非常乾淨
入到去右手邊就係訪客中心啦! 天氣咁熱真係要入去涼下冷氣先~ 要注意既係訪客中心既開放時間, 咁就唔怕摸門釘啦:
星期一至星期五( 上午十時至下午五時)
星期六,日及公眾假期 ( 上午十時至下午六時半)
星期三休息 (公眾假期的星期三則照常開放)
元旦 , 農曆新年及聖誕假期休息
係訪客中心入面重有好多介紹青馬大橋既展板同電腦問答小遊戲添!
係訪客中心外面都有展出青馬大橋主纜橫切面同組件
青馬大橋觀景台
好啦參觀完訪客中心, 係時候向觀景台出發啦! 首先見到既就係訪客中心旁邊一間賣鐵路有關產品既小店, 係個度可以見到好多玩具小火車路係路軌上行走嫁~
而另外一邊就係一間小食店
好! 睇完觀景台底層周圍後就向上面進發~ 公園周圍真係打理得幾好, 搜尋過先知道原來附近種植大量洋紫荊,羊蹄甲屬,杜鵑花等植物,春天既時候重可以黎呢度欣賞杜鵑花盛開添!
觀景台大約分為三層, 黎到第二層就已經見到青馬大橋啦!
呢度都設有瞭望鏡供遊客使用
亦都有展示青嶼幹線既地圖讓旅客了解呢座咁宏偉既建築物
呢度真係太少人黎, 行極都係見到十個人左右 lol
再向上行就會見到一個大平台, 係呢個就可以飽覽青馬大橋,汲水門大橋同汀九橋全景啦! 等我影多幾張相先!
青馬大橋
汀九橋
黎多張全景先! 係呢度都可以睇到日落, 各位朋友有興趣都可以係度過一個浪漫既下午嫁!
總結
青馬大橋觀景台係一個比較隔涉既地方; 今次都係揸車順路先黎到呢個小景點, 所以唔建議特登黎到呢度.今次都係停留左1.5 小時就離開, 主要都係黎睇青馬大橋既美麗景色; 觀景台開放時間比訪客中心長, 重可以黎到呢度睇埋幾條大橋既夜景, 都係周末可以黎散下步既好地方!
青馬大橋觀景台開放時間
全年開放
星期日至五 (上午七時至晚上十時半)
星期六及公眾假期 (上午七時至翌日凌晨一時半)
駕車前往
- 青馬大橋觀景台停車場地圖
泊車
當時停車場已經無人收錢, 然而政府網站列明既收費如下:


text:
繼上一篇小丸子授權商品製作大公開—手指USB篇,集比推出嘅小丸子授權貨,除咗手指USB,仲有櫻桃小丸子官方授權卡套.呢款卡套尚未販售時,就預早係台灣授權商社群粉絲頁曝光,短時間內好多丸子迷們都係下便留言:「好得意呀」,「超Q嘅啦~」
櫻桃小丸子官方授權卡套系官方授權真品(附上正版授權貼紙),手工細緻,商品採用PVC材質,上頭戴黃色小帽嘅小丸子同粉紅色巴士嘅搭配,可愛嘅造型卑人愛不釋手.而卡套貼心嘅吻合設計,無論係放置八達通定係學生證都好啱,仲附上QQ彈力索,方便好拿取.而之後購買嘅客人,都係集比社群紛絲頁同拍賣嘅留言板度留低自己使用體驗.如下圖:
其實,無論係製作小丸子授權貨手指USB定卡套,集比係設計嘅時候,都會根據原先作者對角色嘅堅持,就無論係身形曲線,膚色與及表情等都有一定嘅要求,甚至會利用到原稿手繪嘅方式作溝通.從商品嘅打樣,校色都係經過反覆咁溝通先做嘅,展現咗我哋對商品質量嘅控管,都更希望幫襯啲客人可有好嘅購買同使用經驗,進而對我哋集比有好印象.
透過呢次同櫻桃小丸子台灣授權商嘅合作,我哋仲可以發現將熱門卡通人物同生活實用品作結合(例如手指USB,卡套等),仲可以促使卡通迷嘅消費慾望,因為除咗具有收藏價值,生活上都可以卑嗰啲卡通人物伴你左右.
咁何樂而唔「買」呢?


text:
啱啱上個星期應該MM fans個個都心寒咗一下,估唔到同Covid-19會有咁近嘅nearmiss… 定係其實一啲都唔係估唔到?不過兩個都冇事就好,因為而家Countdown con同New Year con做緊rehearsal,佢兩個真係中咗嘅話感覺牽連都幾大.不過冇事就好,雖然佢兩個好似參加唔到Countdown con?而家日本日日都咁多人確診,都… 咪話唔擔心(特別係本身氣管弱嘅成員們…)
anyway, 講返排名.今個月冇咗かりん,感覺好奇怪ww 因為佢係我排名上唯一一個橫誇咗我第一段ハロヲタ生涯同第二段ハロヲタ生命(呢個現在進行式)嘅人物,對我嚟講佢一直一直都喺度,冇咗佢比當年冇咗どぅー更奇怪.
另外我拆走曬啲つばき.已經唔想再同佢哋有來往(喂).講真嗰時都係因為佢哋喺度扮こぶし同期成日被逼先會見到佢哋,而家こぶし都冇埋最好就唔好再見啦,對大家都冇益.而且我心目中嘅factory就只有こぶし,根本都唔想諗仲有其他factory.小片件事唔係直接影響而係俾咗個藉口我一刀切.最搞笑係一啲糾結都冇.原來自己對つばき(包括樹々)嘅感情只係呢種程度.
於是因為拆走咗啲人個排名又補唔返上去.アンジュ嗰三個新成員蝠未有感,所以就由得佢地先.於是排名由35個位變咗30.一年減2次好似係史上第一次.2020年真係多事…
.
由於かりん喺上位,佢一走個排名就一大堆+ XDD 幾咁美好嘅一個假象wwww
事實上かりん喺我排名上嘅影響力真係好大… 之前我話過佢會係我top嘅汁汁,所以其他汁汁都過唔到佢,於是佢一直幫我擋住咗まなかちゃん.到こぶし散解,れいれい留低入咗汁汁,佢嘅情況比較特殊,對蝠嚟講れいれい係以こぶし身份(最少今年內都係),所以唔受かりん所限,就造成咗11月為止蝠排名嘅狀態.到而家かりん走咗,上面講嘅限制冇咗之後,應該放行嘅人同唔應該放行嘅人都會被放行(汗
不過…放少少先啦… 2020年就係咁樣先啦… 2020年…
no.5~22基本上都係順勢推上咗一格嘅block,めいちゃん真係過唔到れらたん… 之前嗰個月我有啲surprise,但今個月反而有少少認同XDD 睇咗アンジュ個con,發現自己真係好鍾意れらたん.加上めいちゃん嘅氣勢好似穩定咗,最勁嗰時過唔到れらたん,如果而家嘅情況持續嘅話都… 比較難少少.另外呢排個心忙緊まなかちゃん成日都唔記得,但搞掂咗之後蝠好想睇多啲りかちゃん.5, 6, 7其實都係激戰zone.
然後再後面嘅係因為拆走咗啲つばき而升上嚟嘅人.另外其實我拆走埋笠原同みぃみ,主要係個排名唔夠位(喂)


text:
「縱火」
首先係度希望所有因為琴日縱火案而受傷嘅傷者可以早日康復.真係諗都冇諗過竟然有人會咁變態,係地鐵最繁忙嘅時間同最繁忙嘅路線嘅車廂入面縱火!當時睇到新聞真係嚇咗一跳!雖然到最後該名全身著晒火嘅人係縱火嘅元兇,但係如果俾著你見到啲咁嘅情況,就算你唔幫手求火都應該係第一時間逃生或者搵人幫手.如果香港有一日有恐怖襲擊嘅話,相信真係會死好多人,因為真係一啲危險意識都無!
「影相」
雖然香港人出咗名係手機食先,但係當遇到危險嘅時候都依然拎手機出嚟影相同拍片嘅話就真係有啲病態.琴日尖沙咀地鐵站發生縱火案,見到有人企喺到俾火燒緊竟然唔係第一時間去救熄啲火,見到地鐵車廂入面仲著緊火唔係第一時間搵滅火筒,而係好多人第一時間拎部手機出嚟影相同拍片!如果車廂入面仲有危險品,萬一突然爆炸嘅話,後果真係不堪設想!香港人真係去到一個病態嘅地步!
「危險」
事件發生後有好多影片同相不斷係唔同嘅地方廣泛咁俾人轉發,當然大家都好關心究竟發生啲乜嘢事.只不過當你見到啲人個個企咗係度唔知做乜同拎住部手機係咁影嘅時候,真係火都嚟!究竟人命緊要定影相拍片緊要?當然如果唔係有人拍片大家未必知道當時發生乜嘢事,只不過當時係唔係應該首先顧下自身嘅安全呢?不過真係無諗過香港會發生啲咁嘅事件,但係希望大家如果遇到啲咁嘅突發事件嘅時候,千祈唔好再掛住影相!
Also published on Medium.


text:
「唔好辭職呀,呢段時間你搵唔到工㗎!」
「想學豎琴?好難㗎,睇你都係3分鐘熱度!」
「你諗住開cafe?疫情喎,開咗都係等執笠!」
「去台灣working holiday?你一條友邊搞得掂,唔夠一個月你就返香港啦!」
朋友有好多種,有啲係盲撐型,你做乜佢都支持,正面鼓勵你,即使明知你做錯咗都會照撐;有啲係理性型,支持又好唔支持又好,都會同你一齊分析吓件事嘅利弊,等你自己決定;有啲係聆聽型,默默聽你講,表示明白同理解,令你個心覺得舒服啲,好多時人要呻唔係需要一個解決辦法,只係想有人聽吓自己講嘢,抒發吓感受;最後一種係潑冷水型,無論你想做咩,就算只係一個idea,佢都會即刻ban你,睇死你做唔到,有時仲會踩多幾腳話你能力有問題,做乜都唔會成功.
做朋友唔係要你做擦鞋仔,淨係俾讚唔俾踩,因為如果身邊只係圍繞盲撐朋友其實都唔好,只係唔使乜都踩,互相尊重都係做朋友嘅基本禮貌,可能有啲人嘅性格係咁,每件事往往都係睇到唔得嗰面,然後同你講想提醒你,只係用字好mean,當然我唔排除有啲人鍾意踩低人抬高自己,你可以聽完就算,佢有佢講,你有你做,但係人始終會受人影響,日日有人同你講你唔得,終有一日你會開始懷疑,我係咪真係唔得呢?我係咪真係咁差呢?
每件事都有成功同失敗兩個結果,但係過程其實一樣重要,以開café為例,可能最後真係無生意要執笠,但我相信喺整個過程上一定會學到嘢,識多咗人,身心都有成長,成功同失敗,其實可以由自己定義,如果樣樣嘢未開始就放棄話唔得,咁人生已經無晒樂趣,不如咩都唔好理日日食瞓痾算.
無論係朋友定係另一半,當你同呢個人一齊嘅時候,佢成日都對你不滿,令你成日覺得自己好差,咩都做唔到,好負面,其實已經響起咗警告,人嘅性格係唔會改,亦都唔應該要求人改,合則來,不合則去,新一年,對自己好啲,遠離潑冷水朋友啦.


text:
「殯儀」
相信好多人好少會接觸到殯儀嚟個行業,當然人係會送老病死.每個人一生都會面對自己嘅親人離去嘅一日.而第一次要處理身後事其實就同結婚生仔一樣,好多嘢都唔識,尤其係所需要嘅手續同流程.當中仲有好多繁文縟節,如果唔係行內人嘅話,其實真係好難知道究竟要點處理.對好多人嚟講,殯儀業係一個好偏門嘅行業,因為好少會接觸到,除非真係有親人離世.
「傳統」
殯儀業係一個好傳統嘅行業,而行業入面有好多行規,一般人係唔會知道.所以好多時都會搵人搞親人嘅身後事,事關因為要係好短嘅時間入面出嚟好多瑣碎嘅嘢.最大嘅問題係好多收費係無一個標準,而且豐儉由人.亦都因為嚟個行業係非常傳統,而好多人如非必要都避免討論,真係大吉利是咩?因此嚟個行業要轉型真係比較困難,莫講話要網上營銷,就連推廣都唔知道應該如何入手.
「行業」
點解無啦啦會講殯儀業?其實除咗因為之前要處理屋企嘅親人嘅身後事之外,最近亦接觸咗一間本地嘅殯儀公司,所以做咗一啲資料搜集.中國人係比較傳統,如果唔係因為要辦身後事,其實真係好少會主動去接觸同了解整個流程.當然網上面係有相關嘅資料,亦見到有人嘗試去改變嚟個行業.雖然每個人總有一日係會需要用到嚟啲服務,但係中國人就係咁,好多時都避免談及死亡,而呢個行業亦都唔多年輕人會選擇去加入嘅行業,要改變睇怕都需要一段頗長嘅時間.
Also published on Medium.


text:
最近,「TVB小生」洪永城同羅仲謙一齊出席劇集《陀槍師姐2020》嘅殺青飯,現場羅仲謙踢爆洪永城就快升呢做老竇,攪到洪永城笑得見牙唔見眼.
不過,洪永城都承認自己呢排正朝住呢個方向發展,唔排除同女友奉子成婚,洪永城表示宜家佢哋已經住咗一齊,佢仲大方笑住話:「喺埋一齊咗幾個月,大家互相了解多咗好多.」
講到洪永城,其實2005年佢加入香港有線電視,成為有線娛樂部旅游節目《活得好滋味》嘅主持人,當時佢同黃翠如主持節目,因為輕松歡快嘅主持風格,獲得唔少關注.
雖然洪永城拍咗唔少劇集,不過洪永城嘅風評一路都唔好,媒體畀封佢為「溝女王」,皆因洪永城圈外女友拍拖多年,2012年畀揭發孭住女朋友出軌而分手.洪永城好朋友形容佢,對外形唔差嘅女仔都會有興趣.
喺2013年洪永城因為拍攝劇集《載到有情人》同唐詩詠戲假情真,兩人拍拖.不過拍拖期間洪永城一直都有緋聞傳出,直到2017年洪永城同唐詩詠宣布分手,期間有傳佢哋複合嘅消息,不過唐詩詠否認.
第二年,洪永城就宣佈同模特,健身教練梁諾妍拍拖,呢排更有算命師傅批梁諾妍大肚嘅幾率好高,而洪永城表示正朝住呢個方向發展,自己都有心理準備做老竇,隨時做老襯.
唔知道洪永城呢次係咪真係想收心做老竇呢?聽到羅仲謙咁講,或者好快就會有洪永城好消息傳出.
Like MisshkNews Facebook!不出门也能知天下事~


text:
每逢學校開學,學期尾,開放日,校慶,運動日等活動,學生禮物一直都係老師同校方頭疼嘅項目,成日都見嘅學生禮物都離唔開:文具組(筆類,擦膠,尺,筆筒,筆記本),流行嘅裝飾品,運動用品(球類,簡單器具)等,究竟仲有咩禮物可以攞嚟當學生禮物呢?就算呢D物品經濟又實惠,但如果每次活動都收到同一樣嘅禮物,或係大獎只係十幾本筆記本果陣,即刻都冇哂興致參加活動.
最好嘅選擇係又實用又有造型
對於學生嚟講,禮物嘅「外觀」佔咗好大嘅分數,因為「比較」係人之常情,係呢個睇樣嘅世代,兩個有實質作用嘅商品中,有獨特外觀嘅會令產品更有價值,以USB嚟睇,有普通常見嘅長條金屬USB,亦有訂做USB,針對客戶需求做出特別造型嘅款式.
▲如圖右係學生樣嘅訂做USB,
當你係實用性同外觀掙扎嘅時候,不如搵兩者都有嘅商品係不錯嘅方法.
訂做商品係趨勢
除咗訂做USB,近幾年講求「訂做,專屬」嘅風潮正流行緊,可以考慮根據學校嘅預算製作其他項目,例如:學校嘅吉祥物,校徽,代表嘅植物等,製作相關嘅訂做商品:捲線器,造型磁鐵,卡套,萬字夾等,用合理嘅預算創造獨特嘅商品當學生禮物嚟吸引學生參賽或係俾下surprise.
仲研究緊送咩學生禮物呀?擺脫舊式嘅禮品,等學校嘅活動,兒童節禮物變得不一樣,俾學生一個特別,難忘,會令人想收藏嘅禮物喇!


text:
香港嘅旺角區,對於一啲鍾意扮靚,美容嘅人士來講,真係一個天堂.因為作為亞洲美容城市,香港嘅旺角真係係亞洲三甲之內,有好多唔同品牌嘅美容產品同埋美容服務,如果講集中程度來講,喺香港都算係數一數二!香港
旺角區美容院有獨特嘅特色,亦都有唔少facial手勢好,價錢合理嘅樓上中小型美容院同埋韓國水貨護膚品店,但同時,因為佢係一個好多遊客嘅區域,亦都有唔少黑店美容院,同埋售賣假貨嘅網店實體店嘅存在,令到唔熟悉呢區消費生態,又或者初次嚟呢個區嘅消費者中伏.
旺角區美容行業及美容院最新狀況
如果識得選擇,旺角的確有好多美容用品專門店.佢哋包括:
彌敦道一帶藥妝旗艦店,個人護理用品店
旺角區彌敦道有好大嘅個人藥妝店屈臣氏,同埋萬寧,基本上香港要買嘅藥妝產品,護膚品,一次過都可以喺嗰度買到.卓悅,莎莎,卡萊美亦提供海量嘅美容產品.
朗豪坊Beauty Avenue,朗豪坊辦公大樓醫學美容大樓,雅蘭中心旺角地標商場朗豪坊,係旺角區內售賣比較高檔產品嘅地方,當中嘅Beauty Avenue,就包含咗世界各地嘅美容美妝品牌,無論售賣護膚,美容小家電,都應有盡有.而朗豪坊辦公大樓,就係九龍區來比較高檔嘅美容苑,醫學美容中心集中地.包含咗醫學美容品牌包括Dr Reborn,Perfect Medical(又名必瘦站),同埋膠原自生中心Reneex,脫毛中心Dermes同Medilase.1街之隔嘅雅蘭中心, 13樓全層定係醫學美容,脫毛中心所在,包括銀座Calla.
(一街之隔嘅雅蘭中心亦係美容店同美容脫毛中心嘅所在地)
醫學美容小家電專賣店,家電連鎖店
如果你鍾意醫學美容嘅小家電,呢度有一帶嘅百老匯有專門嘅樓層售賣Ya-Man,Hitachi美容儀器,MK亦都係有非常著名Tripollar嘅fitboxx.
大眼Con,韓妝專門店
如果你鍾意可愛MK路線,亦會搵到一啲旺角味道相當濃厚嘅網購小店實體舖例如Sweetymagic.百寶利商業中心,好景商業中心嘅樓上鋪都有一啲比較罕見來自台灣,韓國,泰國嘅美容美妝產品.以超平價美容產品,護膚品聞名嘅彩豐行,亦都係旺角嘅栢裕商業中心有旗艦店.
比較推薦:
入門級能量光學醫美
旺角,尖沙咀有唔少員工人數十人左右,專做HIFU,激光,射頻嘅入門級醫美診所.
比較不推薦:
小型美容院
旺角彌敦道一帶嘅商業大廈,都有好多家庭式,員工人數十人之內嘅美容院.
根據個人經驗,旺角美容院真係美容黑店嘅重災區.如果你係初次到旺角考慮美容試做,又或正考慮旺角嘅美容院開course,你就一定要留心以下嘅資料.
提防旺角美容黑店:美容院篇
旺角嘅美容院主要分為兩大類:第一類,就係由大集團經營,主要經營高端醫學美容服務嘅連鎖店;第二類,就係家庭式經營,主要提供一啲無需要醫生主場都可以提供嘅半醫學美容服務,多數位於樓上鋪中小型嘅地方.兩類都各有正當經營,亦有黑店.
第一類,大集團美容連鎖店,又叫做美容劈場,就係超高壓銷售嘅代表.通常價錢都好貴,療程都萬萬聲起跳,如果去得呢啲地方試做,由於佣金可觀,呢類美容院嘅顧問都會非常落力跑數.
一般美容大場嘅sales ,每個月都有銷售目標,平均十萬到幾十萬左右.相比家庭式嘅中小型美容院,劈場嘅銷售壓力一定會比較大.
Neo Derm系列嘅Dermes同Reenex,普遍共識都認為價錢偏貴,但係都叫做有貨交,而且環境算係六星級,除咗價錢有點貴之外,療程效果一般都叫做可以.
Neo Derm Dermes同Reenex都有個特點,就會係網上做好多直銷,要求有興趣了解顧客係網站登記個人資料,然後有顧問會打電話預約時間,為客人「免費試做」並提供「禮物」(多數為公司代理嘅Bioderma卸妝水).當然,你上左去之後,就會發現其實所謂嘅免費試做,亦都會同時sell你參加幾千到幾萬蚊嘅療程.
呢種大場嘅好處,就係價錢雖然貴,但係無論醫療美容服務,環境,療程機器都比較有保證.一般係呢類大場都唔會出現假機嘅問題.而且,呢度都有明星代言,大場都有佢可取嘅地方.
第二類,就係中小型嘅美容院,多數位於樓上嘅位置.呢個係美容院亦都係最良莠不齊,我見過好好,亦都見過好差!
入門級醫美,會投資用正廠正機而唔算sell太勁,而唔算太貴又可以單次,其實只有SWISS REJU,HomeSpa,JC.
多數香港小型嘅美容院,都會利用易拉架去宣傳,登打士街,彌敦道一帶地下道有好多美容中心,按摩中心嘅易拉架.同時一啲比較進取嘅,就會搵「問卷調查員」企街,要求行人做問卷調查,一般人不疑有詐,就會做問卷,之後講講下又會俾人sell咗上去買做facial.
有啲小型嘅美容院,喺旺角屹立左好多年,雖然裝修方面其貌不揚,但因為服務好,而且Facial效果有效,價錢都相當抵,性價比係可以好高!
去香港旺區嘅美容院,特別係旺角美容院,有幾點要提防.
第一,就係美容院「試做」被狂sell,贏粒糖輸間廠
除咗極少數信譽良好嗰幾間好似SWISS REJU,JC之外 ,旺角其他嘅美容院,無論係中小型家庭式嘅美容院,定係大集團上市嘅連鎖店,都有個習慣,就係鍾意疲勞轟炸,不停喺做facial嘅時候sell你去購買額外嘅嘅服務同埋療程.如果你自己本身唔諗住洗錢,我就會奉勸你為自己時間,心情着想,咪鬼去團購,試做等等,因為呢類係團購,試做,攞免費贈品,最後個結果都一樣,就係會俾人狂sell,一係你最後讓步,用幾千蚊買唔係好好用嘅療程;一係你企硬,一蚊都唔會再加,用試做價做完就算,但係對方亦唔會有好面色睇.人哋打開門做生意,都冇理由蝕本俾你,如果你抱住搵着數嘅心態周圍去美容院試做,搞搞震冇幫襯,難免會比人哋店家黑口黑面.
如果你只係諗住你蒐集下資料,比較下唔同療程嘅效果同價錢嘅話,我就會叫你首先喺屋企上網研究下就算.除非你有鋼鐵一般嘅意志,同埋絕對唔會耳仔軟,你去到旺角嘅美容院,面對着戰鬥力非常強大嘅sales,不論規模大小,基本上俾人hard sell,唔跌錢走唔到嘅機會係百分之九十以上.
當然,如果你本身都對療程係有興趣,試做嘅目標真係想測試一下服務水平係咪同廣告一樣嘅話,咁當然係另作別論啦.
第二,黑心美容院劣質大陸貨扮貴價外國貨
香港嘅美容院,尤其旺角嘅小型美容院,都有一個非常差嘅陋習,就係利用市民嘅無知,用劣質低價嘅大陸貨,冒充高價貨.
隨着香港女性嘅醫學美容知識增加,好多人都識得網上搜集資料,甚至去搵一啲藥廠,醫療行業嘅報告閱讀判斷,對於產品來源,成分,安全,敏感指數等等,好多人都亦有越來越多嘅理解同埋認識.但係仍然有一部份顧客,會抱着一種人哋講乜就信乜嘅心態去美容院.呢類人就係一啲黑心美容院嘅對象,佢哋會用一啲來自大陸嘅低價美容產品,包括左幾十蚊一大樽的洗面奶,淘寶大陸山寨面膜,不知名美容機,去提供服務.呢啲地方連用嘅美容儀器都係特別差,包括左假機同山寨RF.質素差都算,最唔抵得嘅事,竟然有啲人會用呢啲大陸做嘅劣質產品,冒充外國嘅高級貨,甚至有啲會明知一啲代理賣嘅所謂瑞士護膚品,其實源自大陸,但係都會照樣推銷比客人.
我嘅建議係,參加療程前先問清楚,我用邊隻品牌嘅產品,如果品牌未聽過,就要作出研究或者問下其他人先.
一般要求比較高有出得起錢嘅顧客,通常都會比較腌尖,去得比較貴嘅酒店美容Spa ,都識得問長問短,對於礦物油,防腐劑,美容品牌背景等等,都會做多少少了解,但係有一啲顧客,可能係學生或者上咗年紀唔太識英文嘅顧客,冇咁高要求,就成為左不法商人嘅目標.
一啲旺角嘅樓上美容院,就算係使用一啲充滿人造色素,酒精,基本上冇乜有用活性成份嘅所謂洗面奶同面膜,基本上做完facial皮膚冇敏感就已經好好彩!
香港信譽良好,而收費唔算太貴,機器質素ok嘅小型美容院,其實來來去去只有SWISS REJU,Home Spa,JC呢幾間係極少數性價比極高嘅小型美容中心,但供不應求長期處於熟客做唔切嘅狀態,新客比較難book.
根據多年嘅中伏經驗,我已經懂得問一個問題:呢個Facial嘅療程會用乜嘢產品?產品嘅有效成分係乜嘢?然後在自行上網研究,得到滿意結果就會去,如果連咁簡單嘅問題職員都答唔到,就一定唔會參加.
你去旺角嘅美容院之前,就一定要先了解清楚,佢哋用嘅產品來源係乜嘢,最好自己上網做少少資料蒐集,尤其是如果美容院本身經常標榜一啲你根本冇聽過嘅牌子,而牌子又唔係一啲大嘅商場會賣嘅牌子,你就真係要自己醒目.無錯,有啲牌子係只供貨專業美容院,不作零售,但係大型酒店同埋比較可靠嘅高級美容中心,都會用一啲聲譽良好兼且價錢出名貴嘅美容產品,包括Valmont,Thalgo,Elemis等等.
第三,美容院治療師缺乏醫學美容知識
旺角區係醫學美容樓上舖嘅集中地,好多醫學美容中心,都有提供HIFU,hydrafacial,RF射頻,Fraxel之類嘅半醫學美容服務.( 呢類半醫學美容,非入侵性嘅醫學美容步驟,現時無需要醫生操作,亦不需要受到醫委會監管).
一啲好似高能量聚焦拉皮,同埋RF射頻,又或者係醫學煥膚chemical peeling,始終都會有灼傷嘅危險,實在適宜一啲經過專業訓練嘅人士使用.樓上店美容係咪最好嘅地方,就要諗清楚.
第四,美容黑店倒閉,療程預繳完全血本無歸
我會提醒你,如果你要開美容或美體療程,就唔好一次俾太多現金.因為美容院收咗錢之後倒閉,頂手,事件屢見不鮮,我個人都親身經歷過!就算好似一啲大型嘅連鎖修身專門店California fitness,都可以突然間話執笠就執笠!
如果你考慮一啲旺角樓上鋪嘅美容院,
作為一個美容專家,我俾一個貼士你,你決定係唔係真係碌卡購買成千上萬嘅美容療程之前,你應該是用兩三分鐘時間,做個最快嘅背景調查.要做嘅嘢好簡單,就係問美容院負責人或經理攞個電話號碼,最好係手機號碼(你可以推説方便將來WhatsApp聯絡),將間美容院嘅電話號碼,放入Google搜尋一下,因為好多正準備頂手,頂讓,摺埋嘅美容苑,東主負責人都會同時登頂讓廣告,如果你見到同一個電話號碼,喺一啲美容地產頂讓嘅網站出現,你就要加倍小心,因為好可能你買療程嘅錢一去不返.


text:
Switch Mario主題特別機登場 即日起有得預訂!2月12日正式發售
Switch 又有新嘅特別版主機要推出啦!繼上年任天堂推出過《動物森友會》嘅特別版主機,湖水綠加上淺藍嘅配色引嚟唔少玩家為之著迷,話就算唔玩都要買部嚟收藏!而今次依部將會以 Mario 配色做主題推出啦!
任天堂推出新遊戲嘅時候,周不時都會連帶埋有特別配色嘅主題機一齊出現!好似《動物森友會》,《 Pokémon: Let's Go》,《任天堂明星大亂鬥》嘅時候都曾經推出過唔少令玩家眼前一亮嘅靚機,唔少人更加係會買嚟收藏添.今次臨近《超級 Mario 3D世界 + 狂怒世界》發售,任天堂又為大家帶嚟咗新嘅主題機啦!
今次嘅特別機係用咗經典角色 Mario 為設計主題,即日起開始接受預訂(預訂店舖一覽: LINK),預定 2 月 12 日正式公開發售!今次嘅「Nintendo Switch Mario 亮麗紅 X 亮麗藍 主機組合」入面,除咗主機本體同配件之外,更加贈送咗「瑪利歐亮麗紅 X 亮麗藍版」嘅 Switch 便攜包,不過官方定價同樣做番 HKD $2,340!真係又靚又抵呀!
不過大家就要留意番,雖然會喺同日一齊推出,但係新嘅主機組合包入面係唔包括《超級 Mario 3D世界 + 狂怒世界》依隻遊戲嘅,如果玩家想玩嘅話,就要喺實體舖買埋隻實體版遊戲,又或者喺任天堂嘅 eShop 購買數位版,官方訂價為 HKD $429!
《超級 Mario 3D世界》2013 年時曾經喺 Wii U 推出過,而新次依隻 switch 版就會新增咗全新要素,故事背景會以 7 位公主被庫巴捉走咗,所以 Mario 需要喺以透明水管連成嘅「妖精王國」上尋找佢哋嘅旅程!遊戲難度會易玩咗,提升咗移動速度,亦都因應 Switch 嘅機能而添加咗陀螺儀操作.玩家喺冒險時亦會拎到唔同嘅道具,有機會變成貓咪形態,可以比起前作更長嘅爬牆同空中滑行時間,同時亦有機會變出分身,以唔同嘅姿態提升力量!
不過如果玩家真係喺同一個場地 Fail 咗好多次,亦都可以化身為無敵嘅「白狸 Mario」,咁就唔使驚卡關嘅問題.今作同前作一樣,都係可以支援多人遊玩,最少一個人,最多可以四人一齊去救公主,到達「終點的旗杆」為之勝出!
而今次推出新機,亦再次引起唔少人對傳聞中嘅 Switch Pro 嘅好奇心.雖然任天堂曾經否認過會有 Switch Pro 嘅存在,但係唔少資料都指出任天堂正喺度研發緊一部代號為「Aula」嘅新型號,並有人爆料話會採用 OLED 螢幕,可以支援 4K 輸出,會有新 Dock 等等嘅傳言!市場預期大概 3 月左右推出,孰真孰假,大家好快就會知道真相!
Text: HolidaySmart Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)


text:
#有野想講
想同大家講下最近運動中一啲唔好既風氣,就係活動搞手試圖令自己免責.
好多時,當運動處於僵局/瓶頸位,有好多人會去嘗試發起唔同形式既運動:和你lunch,和你唱,和你物乜物etc..當然,有搞活動願意擔起搞手呢支旗,身處運動當中既所有人都應該去用一個欣賞既眼光去看待呢位搞手,因為佢地夠膽去籌備/發起呢啲活動試圖令運動前進.先唔評論個活動有無用,收效大唔大,有呢個勇氣已經要讚.
但係呢,就唔代表你搞完個活動,發覺好似唔撚對路喎,好似搞得好撚衰喎,就上返個channel講句:活動取消,活動完結,跟住落黎發生既野都唔撚關你事.唔係咁樣呀,唔好諗住你叫完人出去,補一句手足自己決定,就可以免責,其實咁樣好撚唔負責任,衰鳩過你中出即飛.
有見過為數不少既搞手,因為驚事態發展未如理想,就貿然腰斬/取消活動,令一啲早到作預備或者係途中去緊目的地既手足跟唔上變化,甚至因為咁樣被捕.咁你班撚樣係咪會覺得:「我都叫停左啦點解仲要去呀」,「抵撚死啦叫左咪再去仲去」
係咪呀你地係咪會咁覺得?諗真啲啦你地,唔撚想負責任就唔好做搞手,唔洗擔心無活動香港人會忘記,就算要活動都唔係由你地呢班諗住出把口唔想負責任既人做搞手.
仲有,不論你係呢場運動或是呢個社會你係一個咩角色,都唔係你唔洗負責任既借口,唔係話咩讀緊書搞活動就有錯都唔緊要,無呢支歌仔唱呀,一路都無呀唔該.所以搞任何活動前,唔該三思,諗下自己到底處唔處理得到活動期間發生既事,如果自問未有咁既能力,咁不如就比其他人去做搞手啦,做參與其中既人都係付出既一種.


text:
上星期日,2016年7月10日,我登上富士山!
日本有一句說話:「唔上富士山係笨蛋,上多過一次富士山係大笨蛋!」為左唔做笨蛋上一次
就岩岩好!上面講下笑咋,其實好多年前見過富士山之後已經好羨慕可以行上富士山,亦知道富士山分為十個合目比人慢慢行上去,但咁多年黎都無衝動要行上去咁
誇張,直到今年年頭因為一套動畫而燃燒起行山鬥志,決定一定要上富士山走一轉;富士山係日本人心中既神山,今次我就向呢座神山出發!
富士山係日本最高既山,最高峰「劍峰」海拔3776米,聽起黎要行上去一定好辛苦,不過行完之後感覺上山比想像中輕鬆,反而落山因為揀左條難啲既路就辛苦一啲,好彩我都仲應付到安全落返山,但係對行山鞋同襪就報銷左...
講
起上山路線,分別有四條路包括「吉田路線」﹑「須走路線」﹑「御殿場路線」﹑「富士宮路線」,每條路線出發地方唔同,大家都一樣可以直到富士山山頂,而各
條上山路線因應長度同路況等等因素可分為唔同難度,上山最易係吉田路線,之後係富士宮路線同須走路線,最難係御殿場路線
自己知自己事,平時都無做開運動體能差到爆,咁一定係揀最易既吉田路線啦,最多人揀就係呢條路,大家都貪佢易行,而且上山路山小屋多,補給好方便
由
東京出發去吉田路線亦都係最方便,夏天時間新宿就有高速巴士直到吉田口五合目,唔想坐呢班車都可以由東京坐巴士或火車到河口湖,再轉登山巴士上五合目,咁
就可以順便玩埋河口湖啦,我就係先坐火車到河口湖,浸過溫泉第二日先上山,亦都有更多人鐘意行完富士山再落河口湖浸溫泉,辛辛苦苦行完山再浸溫泉一定特別
舒服
新宿來回吉田口五合目同河口湖既高速巴士可以預先係網上預訂http://highway-buses.jp/chi/
行富士山唔似係香港行山咁簡單,準備既裝備要充足一啲,我同大家分享一下我帶左啲咩上山(同專業既行山人士比我應該算帶得少野,我盡量都唔想拎咁多,如果大家真係要上山可以上網搵搵資料,好多網站都有專業介紹):
*
御寒衣物:正常黎講每升高100米氣溫會低0.6度,富士山高三千七百幾米正常比平地要凍超過二十度,我上山個日仲誇張,我住既本八合目(3400米高)
溫度只係得1度,上到山頂見啲水都凍到結晒冰,而且超級大風,好彩拎左上雪山用既風褸去咋,可惜我只係著條薄行山褲,等日出時對腳超凍(我有帶左條厚褲上
山架,不過換褲唔係咁方便就懶得換),而我既衫褲都係防水,以防落雨濕身,山上唔可能開到遮
*防曬用品:山上路段絕大部份都係無遮無擋,一定要帶帽同用太陽油
*
食物食水:山上小屋都會有食物同水賣,但價錢比平地貴好多,我呢啲窮人都係自己帶上去算,最多辛苦小小;今次帶左麵包﹑飯團同朱古力上山,知道自已出得汗
多所以帶左2L水同500ML果汁上山,到落完山岩岩好飲晒;係就係辛苦啲,為左慳返啲錢都要辛苦下,而且落山路線無咁多小屋就算幾有錢點都要帶定一啲
*行山杖:有行山杖上落山會輕鬆好多,由其係落山;好多人都會去到買金剛杖當行山杖用,咁都好多無啦,但始終行山杖好用一啲
*行山鞋:上落山好多路都係泥路碎石路,如果著普通波鞋或其他鞋未必可以保護到對腳;行須走路線落山既話最好用埋腳套,唔用既話對鞋一定入晒石仔同火山灰,會行得唔舒服
*手套:有啲路要手腳並用上山,有手套可以保護好對手
*口罩:落山唔想食灰既話一定要用
*頭燈:睇日出要半夜出發,山上係無路燈,有頭燈比用普通電筒方便好多
*氧氣:自問身子弱又怕有高山反應,一早準備定枝氧氣以防萬一,還好無明顯高山反應情況唔需要用到;大吉利事如果到時真係要用既話係山小屋都可以買到,價錢介乎¥1100-¥1500,我支係amazon買唔洗四百日圓,覺得平平地買個安心都好
我帶上山既就係呢啲,當然仲有好多個人用品要帶;話說係上富士山前兩日行其他山時有少少拉傷一邊膝頭,當日即刻係東京買左對護膝,唔知係唔係因為有護膝幫助,行完富士山膝頭都無再有問題,太好啦
上
富士山要係山上小屋住一晚,小屋價錢唔平架,但大家唔好期望小屋有啲咩設施,小屋係用黎保護大家安全而唔係比人嘆世界,係小屋只係訓睡袋咋;出發前個幾月
book左本八合目小屋,當時除左某幾日之外七﹑八月大部份日子都有位;直到七月頭我要轉時間再睇先發現七月中暑假開始之後大部份日子已經冇位,好彩我想
要既十號仲有位;七月頭先知道今年七月一號富士山開山只係開吉田路線,另外三條路線同山頂鉢巡路線要十號先開,所以即刻改時間,亦都因為改時間避開左大
雨,超好彩
呢道有一啲山小屋資料作為參考http://www.fujisanguide.com/forms/menutop/menutop.aspx?menu_id=1650廢話就講完而家開始分享富士山旅程!
上山前一日去到河口湖,當日天氣唔好多雲又有雨,有小小擔心第二日上山既天氣;等到夜晚雲差唔多散晒,天色好左好多,我相信第日一定會好天
第二日真係好好天,六點幾出發行去河口湖站,順便係便利店買定物資,站附近就有兩間便利店
係第7號站上車;不過係等車之前一定要入去河口湖站入面買車飛,呢班車唔收現金!我要等到車黎先知呢件事,同幾個人一齊跑入站車飛,好彩司機等埋我地
巴士7:20由河口湖站開出,大約五十分鐘車程去到吉田路線登山口「富士斯巴魯線五合目」,已經上到海拔2305米,清涼好多,距離富士山頂仲有一千四百幾米咋
五合目郵局
八點幾五合目冇咩人,大多數上山同落山既人群未到
有間「小御嶽神社」,好多人會黎參拜求旅程順利
好多人都話黎到五合目唔好咁心急上山住,先休息一下比身體適應高山環境,可以減低高山反應出現既機會;既然休息咁重要,我都慢慢行下鋪頭,順便食個早餐,係五合目留左好耐
係五合目留左三個鐘,到買好野做完熱身運動可以出發既時間已經係十一點半,呢個時候五合目好熱鬧,迫滿上落山既人,仲有好多遊客
呢道有得騎馬,我相信真正行山既人唔會咁做掛?
又早日出又遲日落
正式出發!
上山門口有「富士山保存協力金」攤位,以自願方式收¥1000作為保護富士山經費;呢¥1000係自由選擇比定唔比,見好多遊客係右邊直行直過就算,相反日本人比較願意交錢
作為一個負責任既登山者都係選擇交錢比較好,我都想富士山繼續靚架;交錢後會得到呢塊小木牌做證明同留念,職員見意掛係身上方便睇到;木牌由富士山木材製成,而木材係由劃界做防火線既樹木取得,係一份又環保又有意義既紀念品
向富士山頂進發!我知自己體力唔係太好,所以全程都係慢慢行,每行到一間小屋會休息下,中途行行下又會休息下,一路依自己最舒服既速度向上行,所以我上山既時間唔快,預計日落前上到住既地方就OK
由五合目去六合目初段好易行,路闊而且仲有小小落山位
五合目呢道大霧,睇唔到外面風景有小小可惜
沿路見到好多落山既人,好多人都冇咩表情,有啲行到一拐一拐,仲見有人要比人左右兩個攙扶落山,睇黎富士山都唔野小?而家我仲好開心有講有笑,到聽日呢個時間可能未必笑得出
轉入一條細路上山;由呢個位上山頂有六公里距離,六公里睇落好短,不過要上升既高度就好多,有預感上山既路將會好斜,而且係高山地方行會比係海拔低既地方行更加辛苦
穿過樹林向上行
過埋隧道就到六合目
用左大約四十分鐘時間,12:15去到六合目;六合目有間安全指導中心,派發吉田路線既地圖,而且仲有廁所比大定去,過左呢道要上到七合目先再有廁所
距離山頂仲有5.2公里,近左好多啦
休息一陣再出發,由六合目去七合目將會係無窮無盡既「之」字路,已經有心理準備同山路作戰到底
行左唔夠十分鐘見到有間冇開門既小屋,坐低拎左個飯團出黎開餐
霧中隱約見到七合目小屋,下個目標就係呢道!
繼續由「之」字路上山,還好條路鋪得靚又唔係太斜,慢慢行都算輕鬆,但要小心比石kick親,跟住前面啲人行同靠牆行條路多數都係好行啲,冇咁多碎石影響人行
最後小小路要由石牆向上「爬」,呢個時候手套就有用啦;我見仲有小小路懶得拎手套出黎,快啲上左去休息先算
大約1:30,上到七合目第一間小屋「花小屋」,由六合目到七合目連中間食野時候用左岩岩好一個鐘,呢個速度都OK啦,而家距離山頂仲有3.8公里咋
見到小屋第一樣要做既野就係幫金剛杖燒返個印,一個印要¥300唔係平架,不過呢份將會係上富士山一樣好重要既紀念品,我會揀啲我認為重要既地方燒印,如果有錢間間比¥300燒晒啲印上去仲正
花小屋好多人,大家經過咁多「之」字路都要休息一下,等陣再挑戰更難既路
休息左八分鐘,戴返隻手套向山頂繼續前進
由七合目到八合目係呢啲好斜要手腳並用既岩石路,我左手戴手套,右手拎行山杖開始一級級向上「爬」
「爬」左四分鐘已經上到另一間小屋,會唔會快左小小?由七合目到八合目之間大約十分鐘路程就會見到一間小屋,想補級同去廁所都好方便
小屋有好多野賣,係貴啲咁囉
山上廁所收費¥200,好多都係自助比錢,要去廁所就要自覺比錢啦
霧中向下一間小屋前進
好快又到左,霧散緊啲可以清楚睇到頭先走過既路,都唔係好難行姐?
同雲一樣咁高啦!
經過小屋繼續上山,繼續係呢啲石路;講真我幾鐘意呢啲路,爬下玩下有趣好多冇咁悶;路兩邊會有繩指示,唔洗擔心行錯路,不過呢啲繩千其唔好用黎借力,係一件好危險既事,自己危險之餘行後面既人都好危險
好快又經過小屋,呢道真係好多小屋
大家再次入返大霧之中努力爬山,向下一間小屋前進
小屋多到我都唔知過左幾多間,只知行一陣就有行一陣就有
條路睇落好驚險,慢慢小心行就冇問題
又到一間
最衰係大霧,望唔到山上仲有幾遠,只可以默默向上行
終於...真係衛出雲霧,係雲之上繼續爬升!好清楚見到一片藍天白雲,見到呢個靚景咁辛苦行到上黎都係好值得!
前路亦都清楚好多,可以望到下間小屋啦!不過有時睇得太清楚都未必係好事,見到小屋距離自己仲有咁遠,唯有笑一笑再努力向上行
下面好似仙境一樣,騰雲駕霧;雲海好耐之前都見過,但靠自己雙腳一步步穿過雲霧到達雲海之上就係第一次,呢種感覺好實在又好夢幻,估唔到自己都有能力上到咁高
望住靚景,個心飄飄然之下3:00飄到上八合目啦!由七合目花小屋上到八合目大約用左九十分鐘!
終點在望!今日我唔會去山頂,會先係本八合目住一晚,仲有唔夠一公里就到,好野!
風景超超超靚,仲可以望到琴晚住過既河口湖
一定要燒個印留念
人地個枝好多印,我個枝勁少印,哈哈
係三千米高空之上對住靚景開餐,食環境都夠好味;坐得耐開始凍,要著返件外套
對住一片美景靚到唔想行,足足抖左半個鐘先繼續上路;下個目標係本八合目住既地方,就係相中最高個間,好似好近又好似好遙遠
八合目有救護站,要七月中先開
不停回頭望不停回頭望不停回頭望,後面太靚啦
經過小屋都唔停lu,繼續向上行
山中湖
回歸「之」字路,今次呢條比下面個條更多碎石更難行,好彩我仲行到
經過八合目最後兩間小屋後下一間就係本八合目,雖然小屋在望,條路好似一直都行唔完咁,但我相信只要慢慢一步一步向前行,一定會去到我既目的地!
5:03上到本八合目第一間小屋,由八合目太子館上到黎本八合目大約用左90分鐘,行得好慢丫
望住頭先上山行過既路,原來自己都做得到架!
又係道欣賞一下靚景
休息完行多幾分鐘,5:25成功到達今晚住既地方,位於海拔三千四百米本八合目既「トモエ館」
風景一流
大廳食飯既地方
今晚就係住呢道啦,第一次訓睡袋;而家仲未到暑假旺季未係好多人,一格五個睡袋只係訓左四個人,仲有一個剩,哈哈
開餐啦!食咖哩漢堡扒,呢個可能係我食過最好食既咖哩!係呢道住一晚連晚餐收費¥7500,星期日係貴小小
食飽冇野做出去行下
呢道對上仲有一間吉田路線最高既山小屋「御来光館」,不過佢咁高第一日唔想行咁多路,而且佢要用信用卡比錢所以冇揀佢,亦都好彩冇揀佢咋,佢要轉時間一定好煩
黃昏時份,可以見到大大個富士山倒影
天開發變色
越夜個天變得越金黃
大家都出晒黎睇
買多左個飯團未食,唔想佢放得太耐都係食左佢先
而家得2.5度咋,著得一件外套就算冇風都有啲凍
係床上碌到八點再出去睇風景,真係好好好凍!原來由山上望落山下夜景係咁靚架!琴晚由河口湖望上富士山見到山小屋發出點點燈光,今日終於到我企係山上望返落河口湖,係好難以致信,事實我真係做到啦!
今日行程完滿結束,慶幸冇高山反應出現;聽日將會向更高既地方前進,目標係上富士山頂睇日出,仲要上去全日本最高既地方「劍峰」!加油!


text:
九十年代TVB經典處境喜劇《卡拉屋企》,最近喺翡翠臺深宵時段重播,呢套喺1991年首播嘅經典劇集,係唔少香港人嘅集體回憶.
較早前劇集一眾演員包括吳鎮宇,楚原先,鄭敬基,黎海珊等人齊齊為「肥媽」盧宛茵慶祝66歲生日,雖然當年有份演出嘅李婉華未有出席,但信觀眾對佢都印象深刻.
當年仲就讀演藝學院嘅時候,李婉華就畀TVB監制鄒世孝發掘,喺實況劇《天台的月光》中擔任女主角,飾演一個喺外國返香港嘅留學生,佢憑藉亮眼嘅外型同出色嘅表現成功獲得關注,更加簽約TVB開始演藝生涯.
雖然李婉華喺TVB得短短5年時間,但一直工作不斷,主演嘅劇集都大受歡迎,當中《公私三文治》同《卡拉屋企》最為人熟悉.
李婉華更與拍檔吳鎮宇日久生情,喺1989年相戀,可惜兩人拍拖八年,最後分手收科.
之後李婉華喺拍攝亞視劇集《馬永貞》,戀上拍檔何家勁,但仲係未能開花結果.
2001年李婉華與加拿大籍股票經紀李守正拍拖,于2003年喺加拿大拉埋天窗,之後淡出演藝圈,喺溫哥華定居,并育有一個女同一對孖仔.
李婉華誕下大女後,喺加拿大中文電臺開咪做節目主持,身為美魔女嘅李婉華,舊年去墨西哥旅行嘅時候,仲換上多套泳衣,大展Fit爆身形,好錫士!
由當家花旦到相夫教子,李婉華嘅人生越過越精彩,但以家為重嘅佢暫唔考慮復出,觀眾而家可以再喺《卡拉屋企》中回味佢嘅演出,相信都係一大樂事.
Like MisshkNews Facebook!不出门也能知天下事~


text:
HTC 正式推出 One M9+ 相機升級版(之前稱為極光版),作為 HTC One M9+ 的輕微升級機款,主力升級鏡頭,由東芝 2,000萬像素感光元件改用 Sony 2,100萬像素 IMX230 模組,加入雷射對焦和光學防手震技術,理論上攝影體驗應該比之前的 M9+ 好了.想知抵唔抵玩就繼續睇以下文章啦.
外觀幾乎冇分別 齊來找不同!
要從外觀上分辨出 M9+ 同 M9+ 相機加強版 嘅分別,籮文就用咗大約五分鐘時間.兩代機外觀上機乎一模一樣,就連機背底部刻住嘅 Model Number 都係一樣,真真正正需要無比嘅磨擦力先分得到.開估啦,最明顯嘅就係原版 M9+ 機背有景深鏡頭,而 M9+ 相機加強版同樣位置改咗做鐳射對焦嘅模組,並好細隻字寫住 Laser AF.此外,原來相機加強版鏡頭位置比較厚,不過依一點就真係要兩部拍埋比較下先睇得出.一體成型嘅孤型金屬機背,光線底下有唔同程度折射,更加突出硬朗外型,掟都唔爛嘅 Feel,依舊鐵餅仲設有銀金色及灰黑色選擇.
▲唔好問我邊部係普通版,邊部係加強版,因為正面嘅話兩部真係完全一樣
▲背面就分得到啦,原版 M9+ 機背有景深鏡頭,而 M9+ 相機加強版同樣位置改咗做鐳射對焦嘅模組,並好細隻字寫住 Laser AF
▲連機背底部刻住嘅 Model Number 都係一樣
▲原來相機加強版鏡頭位置比較厚,不過依一點就真係要兩部拍埋比較下先睇得出
▲不限於銀色,於光線下就算係黑色機都可以見到金屬紋路,好 Tough 嘅感覺喎
▲雖然話薄唔薄,不過有弧型機背,手感係好啲喎
▲機底有耳機孔同 MircoUSB 位
▲左右側分別可見 Sim 卡槽,MicroSD 卡槽,音量鍵及開關
▲一手掌握係好舒服,M9 + 算係籮文揸過咁多機之中最好揸嘅一批
屏幕色準表現良好
官方冇表明屏幕顯示有改良,同樣係 5.2 吋 SLCD 嘅 2K Mon,不過籮文拍埋就發現原來兩部機白平衡係有唔同,肉眼睇落,普通版 M9+ 係有輕微偏藍,相機加強版嘅顏色就比較準確.籮文再用 Spyder 量度屏幕色準,果然普通版量到 7205K ,而加強版量到 7116K,雖然只係好輕微嘅分別,但拍埋兩部機,肉眼睇得出分別.
▲籮文用 Spyder 量度兩機屏幕色準
▲量一量普通版 M9+,7205 K 代表有輕微偏藍
▲而加強版就量到 7116K,比較接近 6500K 原白色.雖然只係好輕微嘅分別,不過籮文真係睇得出喎,好叻呀我.
備受讚賞嘅指紋辨識功能 被繼續保留
普通版 M9+ 嘅指紋辨識功能一直都備受讚賞,速度及準確度都拍得住 iPhone 6 /6S,所以 M9+ 相機加強版當然唔會收起依個功能啦.同多數有指紋辨識功能嘅手機一樣,只需要按壓十幾次就可以登記一隻手指,最多可以登記5隻手指.經過軟件更新,而家無論係加強版或者普通版,只要有 Download 支付寶錢包 App 嘅用家以支付寶俾錢嘅時候都可以用指紋認証身份,咁就又方便,又可以更加提高安全性啦!(斷估用大陸 App 應該未至於會爆炸嘅)
▲一掂即解鎖,速度真係同 iPhone 6 有得揮
犧牲景深鏡頭 加入鐳射對焦及光學防震
相機方面,Duo!冇咗.不過塞翁失馬,焉知非福,有睇 Edward 寫嗰篇普通版M9+嘅評測就知,個 Duo Cam 功能係好弱雞,Duo 極都係得 400萬像素,今次加強版就飛走個 Duo Cam,換黎 Laser AF 鐳射對焦及 OIS 光學防震,而且將東芝 2,000萬像素感光元件改用 Sony 2,100 萬像素 IMX230 模組.拍攝介面上亦無大分別,但加強版加入 Raw Mode,可以拍出 Raw 格式相片,後製空間更大.講返兩代機嘅攝影表現,由於加強版有 Laser AF,對焦速度實在係快咗唔少,昏暗地方影相時對焦亦都比普通版準確.光學防震效果亦效果顯著,拍片時效果更明顯.不過撇除手震及對焦速度的分別,相片質素分別其實唔大.
▲繼續有 Raw Mode,後製空間更大.亦有 M Mode,任你調教 ISO,快門,光圈等.
▲上面係普通版影嘅,下面係加強版影嘅.燈光充沛下畫質分別不大,不及譚仔及譚仔三哥的分別.
▲顏色上可以見到 M9+ 加強版(下圖)白平衡比較準,天空嘅藍色就最明顯.另外你亦可以見到兩個版本速度的確有分別,籮文影嘅時候係同時按下兩機快門,不過可以見到 M9+ 加強版(下圖)的巴士啱啱入鏡就被攝,但上圖可見普通版真係慢一拍
▲再一張,可見顏色上分別, M9+ 普通版(上圖)成張相都橙橙黃黃,似有輕微白平衡錯判,不過可以見到 M9+ 加強版(下圖),成張相不同顏色都色澤分明
籮文:「相唔係話靚好多,但影緊相就真係爽好多」
老老實實,叫得做相機加強版,影相質素嘅升級又真係唔夠突出,由東芝轉做 Sony,多咗嗰 100萬像素其實唔係好覺眼.不過影相又唔係淨係講影出黎嘅畫質嘅,亦都要講使用嘅體驗,雖然介面上冇分別,不過由於加強版換走咗個對我冇乜用嘅 Duo Cam 功能,而帶黎 Laser AF 嘅快速對焦享受,用黎係爽好多.加上有光學防手震,影相唔使下下都見到鬆郁矇又要再影過,拍片時效果更加明顯.雖然係爽啲,不過依個價錢就未夠競爭力囉!
HTC ONE M9+ 相機加強版
售價:$4,998
查詢:3077 5588(HTC)


text:
撰文:JOEY
女多男少!俄羅斯美女出國覓食
話明美女如雲係咪就等於俄女一定高要求呢?恰恰相反!原來俄國人口喺過去幾十年一直處於負增長狀態(簡單而言,係死亡率高過出生率),久而久之演變成男女近 4:6 嘅情況,令俄羅斯嚴重唔夠男人.有俄女仲直言,喺俄國嘅男人不愁冇女人,女追男嘅情況相當普遍,但女追男就唔再隔重紗,直頭係隔咗成個俄國咁難!同埋呢個環境令到俄仔超級「揀擇」,有啲仲嫌金髮長腿成街都有,話冇厘特別而華麗轉身去搵東方囡囡添!啲俄羅斯美女苦等俄仔如同家常便飯,真係令一眾港男相當羨慕呀!
不過正正因為唔憂冇囡囡,俄國嘅男人受盡萬千寵愛就變得嬌生慣養,喺某啲俄女心目中,俄國男人嘅缺點多籮籮,又懶又冇責任感,唔識煮飯又唔肯做家務,酗酒又臭脾氣,仲好暴力成日打女人.所以依家普遍俄女嘅人生目標清單入面都有一項,就係「嫁出國外」!唔係講笑,之前喺俄羅斯有本書大賣全國,書名正正就係《如何嫁給外國人》.
俄女愛嫁中國男六大因素
日女就想要個月薪 25,000 嘅丈夫,咁俄女又有咩擇偶條件先?答案都令人幾驚喜!根據非正式嘅統計,原來俄羅斯女人心目中嘅理想丈夫係中國男人!喺佢哋眼中,中國男人嘅形象同俄仔又係恰恰相反.佢哋話,中國男值得嫁係因為以下因素:
- 做嘢勤力
- 主動幫手打理家頭細務
- 唔會酗酒
- 溫柔好脾氣
- 家庭觀念重
- 道德水平高
所以俄仔幾識玩浪漫都好,考慮到將來嘅俄女都係對俄仔敬而遠之,覺得走得快好世界.
講開又講, 俄羅斯美女 唔係得個樣貌身材煞食,因為俄國太多女人而啲俄仔又被人寵壞晒,所以俄女好多時都需要自力更生,被社會環境訓練得相當獨立之餘,仲好識得照顧人.有個俄籍太太嘅網民就分享佢哋嘅生活點滴話,佢嘅太太每日會為佢準備一切用到嘅嘢,上至手錶下至內褲都會幫佢襯好晒,等佢唔使諗,甚至可以一手包辦全屋嘅裝修,做俄女背後嘅男人只需要準備好個荷包就可以安枕無憂喇!
講咗咁多,你又想唔想娶個俄妹返屋企?


text:
雖然築地魚市場搬去豊洲嘅計劃仲未完成,
但為咗搬完之後原址可以繼承築地嘅生氣同熱鬧,
2016年11月19日喺東京中央區就開咗全新嘅築地魚河岸~
入面有各種海產,海鮮店同蔬果店等,大約60間店鋪.
今日就帶大家去入面睇下有咩買有咩食啦!
其實新開嘅築地魚河岸分成兩棟(小田原橋棟同海幸橋棟),
睇大家係邊條街入嚟,其實三樓有個天橋係通嘅.
今日我哋去咗正門小田原橋棟~
1樓係可以俾人買海鮮等等嘅魚市場;
2樓係貨倉,只準有關人士或工作人員進入;
屋頂就有屋頂廣場,間唔中會舉行一啲特別活動.
至於小田原橋棟嘅3樓就會有FOOD COURT(魚河岸食堂)可以俾大家去食嘢㗎~
1樓嘅海鮮例如有:
鮑魚
生蠔
海膽
蟹腳
鮪魚
以上喺1樓魚市場買嘅海鮮都可以買上3樓食㗎
好似片入面都有介紹,
以上喺1樓魚市場買嘅海鮮都可以買上3樓食!
除咗可以食自己買嘅新鮮魚生外,
呢度仲有海鮮,中菜,咖喱,炸物,Cafe等5種唔同風格嘅餐廳可以醫肚㗎.
雖然築地嘅場外市場暫時都唔會搬,
不過呢度都俾咗啲新嘅選擇大家,
而且冬天,夏天,或者落雨嘅時候都叫有瓦遮頭,
同埋有得坐低食嘛!
下次嚟開可以行埋呢邊呢~
(海幸橋棟入口)
營業時間:
1樓 5AM-3PM
3樓 7AM-2PM
留意!!雖然以上時間寫住由5AM開到3PM,
不過其實早上5點直到9點都係畀飲食店嘅相關工作人員採購或入貨用,所以一般遊客係唔可以入去住㗎!
想入去就要等到早上9點之後先可以入去嘅~
3樓嘅魚河岸食堂都係開放到下午2點㗎咋!
另外注意返,星期日及公眾假期,同埋某些指定嘅星期三都係休市日,盡量避免呢啲日子去喇!


text:
友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接 友情链接
百度搜索
搜狗搜索
360搜索
RSS订阅
网站地图
郑重声明:我们立足于美利坚合众国,对美利坚合众国华人服务,未经授权禁止复制或建立镜像,请未成年网友自觉离开!
警告:本站所有内容均来自广大网友分享上传站点所提供的公开引用资源站长无关,所有视频及图文版权均归原作者及其网站所有
中文字幕亚洲无线码一区,亚洲 欧美 日韩 一区,
Copyright © 2015-2025 all rights reserved


text:
恭喜蕭生蕭太拉埋天窗!蕭正楠黃翠如頒獎禮大搶風頭
恭喜蕭生蕭太!今年嘅《萬千星輝頒獎典禮2018》可以話係超有睇頭,除咗公佈咗各個獎項花落誰家,同睇一眾女星爭妍鬥麗之外,今年嘅風頭仲座落喺蕭正楠同黃翠如身上!因為喺蕭正楠同曹永廉獲得「最受歡迎電視拍檔」嘅時候,蕭正楠喺發表得獎感言大爆同黃翠如已經拉埋天窗!
蕭正楠嘅得獎感言用「我太太」嚟稱呼黃翠如,佢話:「「2018年喺我工作上有好多成就,做咗好好嘅綜藝節目,而喺我人生都做咗一個好大嘅決定,我好想趁呢個機會,多謝我太太黃翠如!我一直諗緊好浪漫嘅嘢多謝我太太,我真係諗唔到好多嘢,緊張咗成晚,我都唔記得多謝你乜嘢.多謝你令我更識照顧人,令我更識做一個男人,今晚呢個承諾真係好大鑊,因為係對住全香港,多謝大家畀呢個機會我講.」
得知蕭正楠黃翠如二人已經拉埋天窗,全場藝人當堂起哄,即刻拍掌歡呼,見到咁蕭生蕭太都相當識,最終以甜蜜咀嘴嚟收尾.
不過今日蕭正楠同黃翠如都喺社交網站發帖,二人上載嘅都係同一張相,相中只有二人嘅手並帶上戒指.雖然相係一樣,但兩個人所打嘅caption就好唔同,蕭正楠走簡約甜蜜風,只係輕輕寫咗一句「你快樂所以我快樂」.
翠如嘅caption就行感性風,更從caption中透露,求婚嘅時候無奢華嘅服裝都無氣派嘅場地,就連結婚戒指都搵唔到,所以最尾決定用餐具整成小戒指,簡簡單單就好了!


text:
店舖唔識普通話都唔得?平等機會委員會前幾日就向立法會提交本年工作進度報告,透露研究緊點樣保障「內地中國人」喺香港唔會俾人歧視,指出喺疫情期間有食肆拒絕招待來自大陸,講普通話嘅顧客,引發喺社交媒體「欠缺包容」嘅討論.平機會認為「此等煽動性言論及行動」只會令社會衝突及分裂加劇」,必須予以制止,例如研究喺《種族歧視條例》內增設「居民身分」嘅「保障特徵」.
舊年光榮冰室曾經張貼告示「本店職員只懂廣東話,亦不會解釋餐牌,不便之處敬請原諒」,被指唔接待淨係講普通話嘅食客,引起討論.平機會主席朱敏健當時就曾經撰文話通告可能「假設所有內地客人都染上肺炎」,又話「大部份說普通話的人都是華裔人士,有關告示可能歧視華裔人士」.講咗咁多嘢,但喺缺乏法律基礎下,最終平機會都無採取任何行動.
根據《種族歧視條例》,「種族」的定義是指一個人的種族,膚色,世系,民族或人種,「語言」並非條例下所界定嘅「種族」定義.
港語學主席陳樂行認為,光榮冰室當時嘅告示十分之有禮貌,唔明白如何構成歧視.「香港人母語係廣東話,唔識其他語言都唔出奇啫,咁都犯法?」佢亦批評平機會今次研究改例只係保障大陸人,但對日常歧視香港人嘅行為視若無睹.「浸會大學要香港學生普通話過門檻先可以畢業,但大陸學生就乜嘢語言要求都唔使,投訴咗三年,平機會有冇理過?」
另外,平機會仲打算修改啟動法律程序嘅方式.大陸中國人受歧視及中傷嘅投訴通常都係由第三者,喺冇可識別受屈人提出投訴下,平機會現時其實唔可以自行就呢啲做法採取法律行動.平機會希望改例後令佢可以自行將佢覺得歧視嘅行為拎上法庭.
#平機會 #歧視 #歧視大陸人 #歧視香港人 #普通話 #唔識普通話 #種族歧視條例 #浸會大學 #普通話畢業門檻 #hkbu


text:
>> 續上文《做過婚姻介紹中心,先明白有d女係傻架》(二)
佢喊,佢坐撚左係地下度喊
臭系,佢都有今日啦
但係有幾風流就有幾耐折墮,雖然我連風流都未風流過,第二日,Jolly又抄上黎公司,仲要指名搵我,我果下係認左命,我同你講,我果個moment既心情,係同係雨傘革命裡面果D話要去自首既人係一樣架
入到我office房,Jolly姐好冷靜,佢好平淡咁同我講,比果個人資料我
咁我亦都好耐心咁同佢解釋,客人既資料呢,因為有關私隱,係唔可以比你既
果下我真係豁左出去,告咪告囉,我都唔想煩,點知Jolly姐話佢原來已經問過律師,話傷人告唔入,不過咁,佢講左樣我真係諗都無諗過既野
佢話佢要指名一對一約琴晚兜巴星柒佢既果位先生
咁話說我地公司係可以有咁既要求,當然基本上都係最貴既plan先有架啦,咁仲要雙方都係join過同一個活動,即係見過面啦,仲要經我地問下對方有無興趣咁先得既
咁Jolly姐咁樣講一講,佢老母系佢又真可以咁樣要求喎呀屌你老味呀我真係估唔到
係Jolly姐走左之後,咁打俾呀男神生,男神生基本上係match Jolly姐既要求既,除左學歷無咁高之外,點解呢,因為呀男神生呢,係從事呢個建築行業既
咁我打俾佢,同佢講,話果晚果位同你有d掙執既女士想約你黎個單對單既約會,唔知你有無興趣呢
咁呀男神生靜左幾秒,然後好霸氣咁講:好呀,驚系呀
嘩,你老味,我真係呢世人未見過d咁撚豪邁粗獷既男人,我有理由相信,佢就係Jolly姐既真命天子,果個唯一可以馴服佢呢隻癲雞既男人中既男人
我幫佢地約左係灣仔一間幾高級既餐廳,主要就貪佢比鄰呢個律敦治醫院啦(附24小時急症室)
現場黎講呢火藥味就相當濃厚,而正如我好前面講過,係呢d私隱度高既單對單安排度,我地係會係確到雙方到左現場之後就撤退,而令我頗為欣慰既就係呢,係我走之前都係未有任何傷亡既
之後發生既事其實唔係呃你,不過我就唔清楚,之不過果晚之後我就可以唔洗晚晚熄左電話先訓得著,lunch hour仲都終於可以食返餐安樂茶飯
大 概半年之後啦,我就收到一張請帖既,一如大家所料啦,請帖係由男神生同Jolly姐發既.係佢地婚禮上面,我真係好開心,認真既,點解呢,其實做呢行呢, 見到每個臭西嫁得出,都有一種成功感而同時亦有一種好似老豆嫁女既感覺,係好窩心架其實,因為會覺得自己做左件好事令兩個人得到幸福,唉,諗起佢地可以有 情人終成眷屬我都有D眼濕濕
咁係講第二位奇女子之前呢,就容小弟講兩句感想
做野之後發覺,係工作既過程裡面,人同人係一定會有磨擦,同事好,老細好,客又好,呢個世界咁多人,個個性格唔撚同,邊會無火花呢?我話我憎唔憎Jolly姐?我係憎撚到佢仆街既,但只係因為工作上,我私人方面其實就唔會好憎佢,因為其實大家只要有機會去真正認識一個人,佢工作上可能係個仆街,但作為一個朋友,佢可以好到不得了,咁當然,都有好多工作上私人生活上都好仆街既人
話說後尾一兩年,每逢阿Jolly姐同男神生結婚紀念,我都會收到佢地嫁黎既禮物同佢地好撚sweet既相
男神生我認識唔深,我諗應該都係Jolly姐既主意,咁我會覺得佢係一個好長情既人,事實上佢一年都有一兩次黎探下我食個飯咁,當然啦,依家再見到佢個電話number打黎,我就無好似以前咁頭都痛鳩埋啦
(完)
文章刊出後迴響熱烈,因為作者稱 Jolly 姐是故事的第一個 Case,並指之後有更厲害客人,所以應該會續集 case 2 出現啊!
原文出自:http://forum1.hkgolden.com/view.aspx?type=LV&message=5611377&highlight_id=0&page=1
Follow >>UHK 港生活Facebook 專頁<< ,Case 2 一出話你知!
下一頁


text:
18/12/2017
梁天琦退本民前,青政無暇戰補選 本土派進退失據
上個星期就過咗建制同泛民嘅《議事規則》大戰,Jenny以為今個星期會回復平靜,點知先啱啱星期一,又有事情發生喇!不過今次嘅主角就唔係建制,亦都唔係泛民,而係沉寂一時嘅本土派.
以梁天琦為主角的紀錄片《地厚天高》.(官方fb圖片)
ICON梁天琦唔玩 本民前仲彈唔彈得返起?
話說今日Jenny一起身,就見到有新聞話本土民主前線(本民前)嘅發言人梁天琦辭咗黨籍同埋發言人嘅職務.咁大件事?Jenny都要即刻上佢哋嘅Facebook睇睇先!
本民前話梁天琦係因為就快要面對上年年初二旺角騷亂嘅審訊,都預佢要審好長時間,想「在餘下數月陪伴至親」,所以先唔Do,本民前都有挽留但係唔成功.咁大決心,唔通梁天琦都對今次單官司冇咩希望?不過梁天琦請辭之後,本土前比較出名嘅就淨返黃台仰,但黃生又棄咗保,而家唔知去咗邊,Jenny諗緊本民前會唔會從此就沉底呢?
青政官司纏身 派唔到人去補選
講起官司,本土派除咗梁天琦佢哋之外,仲有青年新政(青政)都面對緊另一單案件,就係梁頌恆同游蕙禎被立法會裁定宣誓無效,佢哋之後同3個議員助理同埋義工闖入立法會議事廳,用喇叭企圖自行宣誓,咁就被人告參與非法集結.呢單案今日就喺九龍城裁判法院開審,佢哋否認控罪,個官就押後到聽朝(19日)先再審.
咁梁游兩個離開法院個陣,有行家就問佢哋冇參加民主派初選,係咪不滿佢哋個機制,所以自行派人出選?游蕙禎就同記者講,而家佢哋兩個都忙於處理法庭案件,無心機去理補選喇.梁頌恆都補充話,只要參加者甚或當選者會為抗爭者做事,青政都唔會反對喎.
「泛民建制本土三分天下」不復再?
其實Jenny Feel到,自從梁游喺DQ案終極敗訴之後,無論係議會內定議會外,本土派好似沉寂咗落嚟咁.跟住Jenny下晝又收到風,之前Join咗泛民個初選,前學民思潮成員張秀賢話,自己今次係有本民前同埋青政嘅支持.不過Jenny 都覺得張秀賢同呢兩個本土黨派仲係有好大差別,而張秀賢亦都講明自己唔係支持港獨,咁睇嚟梁天琦講過嘅「泛民建制本土三分天下」,似乎又變返做二元對立.
(搶先申請)免費試用etnet強化版MQ手機串流報價服務! ► 立即行動


text:
野玩田店係一間以健康食材為主題既餐廳.餐廳設計崇尚自然風,喺餐廳入面仲培植咗有機迷你菜,令到客人恍如置身大自然一樣.而廚師亦精心搜羅一啲營養價值豐富嘅SUPERFOOD,用簡樸嘅方式烹調以保留食物本身嘅鮮味,精心泡製特色美食.
而佢LUNCH時間仲有半自助餐,可以俾你任食沙律吧添.啱晒鍾意食沙律嘅女士們.
仲有個甜品都係值得推介㗎!
除咗素食類之外,話明係西餐廳,點可以無無激素豬鞍架呢?
鍾意食海鮮嘅你,仲可以試吓呢個帶子Risotto.
下面呢個唔係牛脷嚟,而係澳洲和牛面,究竟係乜野味道就要留俾你去試吓喇.
至於飲品方面,喺尖沙咀開店點可以無本地手工啤呀?仲有就係,呢度啲飲品嘅天然色素係嚟自含花青素嘅碟豆花,據聞話有抗氧化功能架喎.
野玩田店
地址:尖沙咀彌敦道63號iSQUARE國際廣場3樓307號舖
電話:37554899
去野玩田店泊車泊邊好?
1. 中間道停車場 H Zentre(按我導航)
如果講距離計,H Zentre應該算係最近,泊完車,過條馬路就到iSquare.同埋H Zentre依家做緊泊兩小時或以上,無條件免費一小時嘅優惠.即係無論你泊兩個鐘,三個鐘定四個鐘,都係免收一個鐘錢.仲要無需登記,無需消費,直接拍八達通出閘就會減番,係近期去尖沙咀既不二之選,提提大家,呢個優惠,官網係無寫架,係泊邊好話俾你知嘅.時租價錢請參閱泊好先.
2. K11 Musea(按我導航)
不過如果你係去野玩田店食晚市兼會行吓尖沙咀的話,泊邊好會介紹你泊K11 Musea兼玩埋佢個免費泊車優惠.只要你喺夜晚5點後入車,喺指定餐廳作任何消費,即可免費泊車至午夜12點.而最最最平你走去買支水,就可以用$8泊足6個鐘!係咪抵先?詳情請睇K11 Musea限時夜泊優惠 (優惠暫定至9月30日).其餘免費泊車優惠請參閱泊邊好K11 Musea專頁;時租價錢請參閱泊好先.


text:
是咁的,我阿媽知道我在茶餐廳同人烚氣之後,苦口婆心地勸我要小心為上.在規勸我之前,阿媽自己就非常激動地提到示威者被如何對待:打至骨折,非禮,唔俾見律師……「佢哋有啲得十六七歲咋,我睇見真係好心痛.」阿媽如是說.
阿媽可能唔記得咗,我之所以會喺茶餐廳同人嘈,其實都有一半原因係因為佢嘅家教.阿媽好似未讀完小學,十二三歲就出嚟做童工,但係係我記憶之中,佢係會成日去圖書館借書睇嘅,有時借下食譜,園藝書,有時借下歷史書,心靈雞湯哲理書等等.佢呢幾年同我講得最多嘅,係《陳寅恪的最後二十年》,同季羨林《牛棚雜憶》.
我人生中嘅第一次遊行,都係同我阿媽一齊去嘅.我哋呢一代廢中,大部份都係喺1989年接受政治啟蒙.我仲記得大遊行係我會考考經濟科之前一日,我哋全家都照出嚟.人群中我哋迫呀迫,行呀行,我阿媽突然好勇武咁嗌咗一句「打倒中國領導人!」可能句口號太長啦,印象中冇乜人跟機,而我又正值敏感嘅青春期,嗰一刻都有啲尷尬癌發作.但無可否認阿媽個下係型嘅.關於嗰一次遊行,我仲記得當年只係得十二三歲嘅細佬,係隊伍見到白姐姐,狂笑佢個妝化得好濃.實在我屋企嘅基因除咗嗌交染色體外,爛gag指數都唔低.唔知白姐姐而家嫁咗比前朝西環契仔之後,對當年嘅妝容有冇些少反省呢?
之後,入大學讀過兩錢書,基本上揀咗和理非條路——呀唔係,唔可以話「揀」,因為嗰陣時衝衝子都未係option.後來做動物權益,自己都叫做籌辦過唔少遊行集會,誓估唔到今時今日,莫講話籌辦,就算係參加民陣遊行,都令我緊張非常.一來自己年紀大,精神體力都唔是下下應付到;更重要嘅係,而家集會就算攞咗不反對通知書,都可能變非法集結,甚至會俾人打俾人拉——我人生前半世學到嘅常識已經用唔着㗎啦.我唔敢話自己會華麗變身成勇武派,但係對前線嘅行動都會盡量理解和支持.
年中啲藍絲嘅歪理其實都聽唔少;之所以我終於忍唔住會喺茶餐廳同人開拖,首先係因為佢提到荃灣擋在拔槍警員前的阿叔,覺得佢唔知咩人喎.咁咁橋我又真係識得呢一位阿叔(其實佢仲細過我),佢係傳道人兼動保友.唔敢話同佢好熟,但係我肯肯定佢嗰一刻絕對係出於正義同勇氣.咁我就忍唔住頂番阿師奶轉頭,並且開展左一連串火爆對話.雖然講嘢係大聲咗,但我都堅持唔講粗口唔人身攻擊,一來係因為咁多年來嘅自我制約,二來家陣白色恐怖蔓延,如果我俾人拍片放上網,好可能會有人揸住條片向敝公司施壓,而結果我亦好可能被炒的,我無奶油咁笨啫.一四年之後我真係成長左好多架.
當然,仲有一個最重要同最自私嘅原因:我唔想我個仔係一個充滿大話嘅環境中成長.我身為佢阿媽,可能阻止唔到每一個大話,但見到一個都要駁一個丫.嗰日佢全程睇住我同人嗌交,我真係唔知佢有咩感想,可能佢都尷尬癌發,又或者體內的嗌交基因被啟動.遺傳同家教係一樣好奇妙嘅嘢,可能你曾經用盡氣力去抵抗佢,克服佢,但係到最後你又會發現自己以佢為榮.不過any肥,大家唔需要覺得我或任何人好型好威好英雄,畢竟呢個運動冇人要做英雄,而一個健全嘅社會需要嘅唔係英雄,係公平嘅制度.
都係果句啦,大家有力出力,有錢出錢,唔一定話喺現場向前衝,喺日常生活中擋住啲大話同謊言,都要功力同勇氣.我同我阿媽講你唔使擔心,我唔會主動撩交嗌,但係殺到埋身亦都唔會怕,因為恐懼本身就是最大的恐懼.所謂「為母則剛」,呢個夏天所有香港人都變成老母,我哋係唔會驚架.
〈本文內容僅代表作者個人觀點,並不代表「虛詞.無形」及香港文學館的立場.〉


text:
多得小米,攪到手機完全唔值錢,原來千幾蚊嘅手機,已有中上嘅規格,網友都用呢個標準評機,唔係小米價,全部係坡圾.始作俑者小米再出擊,係香港正式推出千元旗艦,紅米 Note 4 國際版上市,呢個價,你會讚,問題你會否衝?當玩具?孝子機?定係只係期望大廠都係同佢賣咁平?
紅米 Note 4 早前係中國大陸發佈, 估不到,呢部機都有國際版.熟小米運作都知,香港行貨嘅小米手機,全部都係跟台灣,新加坡等地,推出國際版,規格可能跟中國大陸版有少少唔同.紅米 Note 4 呢?今次沒有為國際版改用非 MTK CPU,依然行 MTK Helio X20 十核心處理器.呢粒處理器,我哋搶先為紅米 Note 4 跑過分,AnTuTu 得分大約八萬幾!即係點?只係差過 Samsung Galaxy Note 5 少少,夠用與否,大家心照.香港推出嘅國際版行 3GB RAM 及 64GB ROM,5.5 吋 Full HD 屏幕,支援中港 3G / 4G,但採用 2 揀 1 SIM 卡插槽,即係要插記憶卡,就不能用雙卡雙待.不得不提,4100mAh 大電池另一個是重點呢.
紅米 Note 4 仲有千三萬像素相機,支援 PDAF 相位對蕉,亦有機背指紋認證.用小米手機預咗跟機用 MIUI 介面,去到第八代,MIUI 最大賣點是做到一機兩個 Interface,做到真正雙開 WhatsApp,Facebook Messenger, Line 等,等你一部手機,幾個分身.仲有可以 Cap 長圖,唔再係三星 NOTE 專有啦.
紅米 Note 4 會係香港時間, 9月27日開售,香港開售金,銀,灰三色,售價為 HK$1499,按呢到知道更詳細規格及最新賣價.


text:
美國有個新郎哥,包咗隻遊艇出海舉行結婚派對,點知飲大兩杯,全程都調戲一位女侍應,上岸仲同女侍應嘅男友首先口角繼而動武,搞到新婚夜都喺監倉度過,嚟自9號會所嘅秋子就話:「呢啲男人睇少眼都唔得!」
秋子話:「老婆就喺身邊,呢啲男人仲敢向其他女性出手,真係好過分呀?如果我老公係咁,我即刻同佢離婚呀!我唔係牙擦,我手上嘅男朋友,個個對我都貼貼服服,我要佢哋行東就行東,走西就走西,是但一個將來做我老公,一定唔敢行差踏錯,有好多姊妹都好羨慕,問我用乜嘢絕招令佢咁聽話,其實好簡單,佢哋成日望女仔,甚至見到其他女仔就口花花兼手多多,無非慾求未得滿足,我就會捉佢返屋企,對佢百般挑逗,但就遲遲都唔畀佢得逞,搞到佢求生不得,求死不能,我至滿足佢嘅需要,咪以為咁就完,呢個只係第一步,之後稍稍回氣,我又會再次出手,同樣慢慢折磨吓佢,吊吓佢胃口,到佢又求我,我至令佢一洩如注,到呢個時候,我會第三次出手!」
咁樣搞三次,啲男朋友仲頂得順嘅?秋子話:「好多人都頂唔順,但我會加倍挑逗,令佢哋乖乖進入作戰狀態,但十居其九已經係強弩之末,出嚟嘅效果一定大不如前兩次,好多人都係勉強完成任務,我呢個時候就會一臉慾求不滿,仲怨佢哋身子差,冇鬼用,男人去到第三回合,好難一下子再有好表現,所以我嘅抱怨,佢只有硬食,搞到佢哋好虧欠我咁樣,佢哋就會保留戰鬥力,平時唔會口花花撩女仔,更唔會有外騖之心,因為自己手上個件都搞唔掂,佢哋邊有面再搞其他女仔,所以要對付花心型男朋友,一定要搞到佢哋彈盡糧絕,方為上策,否則佢哋一定會唔檢點,有姊妹話需求咁大,男朋友將來虧咗點算?我換男朋友,總好過畀男朋友換女朋友呀!」
年齡:21歲
三圍:36-24-35
撰文:小德
攝影:阿生


text:
我由細到大都好希望可以出去見識多啲,但係出國嘅開支好大,而屋企嘅經濟狀況亦都冇辦法support到我四圍去. 大學grad trip係我踏入職場前最後一段長假期,可以俾我盡情探索世界,睇吓世界嘅另一端發生緊咩事.我知道大學畢業季啱啱好就係非洲動物大遷徙嘅季節,有齊天時,地利,人和,我唔想錯過呢個一生人可能得一次嘅機會.
雖然去非洲嘅支出無去北歐咁大,但係要打疫苗,住宿,參加當地導賞團,去safari要租車,又要搭內陸機,所有零碎嘅嘅支出加加埋埋都係一筆唔少嘅錢.偶然之下發現咗uFinance,原來佢哋有低息學生貸款服務,可以幫助學生完夢,活出理想嘅大學生活.喺uFinance嘅幫助下,我成功完成咗我嘅非洲之旅.去完非洲之後,我嘅世界觀改變咗好多.
喺遷徙季節睇到動物成群結隊嗰種震撼,透過同當地人交流認識當地文化,令我明白無論幾多歲,都要對生命,對世界抱有熱誠.
望翻轉頭,如果當初我因為經濟狀況而放棄去非洲,我絕對會失去一個獨立成長嘅機會,仲係嗰個只係識讀書嘅黃毛丫頭.我好慶幸發現到uFinance, 亦好感激佢哋可以幫我一把,等我可以捉緊機會.uFinance助我圓夢令我成長,令我有非一般嘅經驗.
可以做老闆有邊個想打工?尤其係自己有曬idea又有勇氣嘅時候,當然會想趁後生拼搏吓啦.除咗係想自己做老闆之外,更重要係嘅想圓咗個創業夢.讀U嗰陣成日覺得一班人要re-u要四圍搵地方好唔方便,所以想開翻個party room方便一班人re-u,可以又食又玩.
創業呢個名聽落好聽,要實行就一啲都唔容易,完全唔同平時做學校project,所有嘢唔再係隨你口噏就算.除咗要有基本idea之外,其他嘢都好睇實行性.而最首要嘅就係有一定資金,話哂要租地方,買傢俬同其他雜費都要有一定資金揸手先可以做到.好彩我係朋友口中知道uFinance可以喺資金方面幫我一把.
我當初諗:創業好似一件好遙遠嘅事.即使心入面有哂plan,礙於資金太少而唔夠膽做,已經唔係可行性嘅問題.資金一少,所有嘢就好似孤注一擲咁,大壓力到跟本唔夠膽實行;相反,手頭鬆翻少少咁多,就會有多啲空間,令我夠膽試夠膽錯.創業嚟講,有好多人雖然有idea,但係可能嫌煩,覺得手頭唔充裕,只係停留喺諗吓就算嘅階段. 當uFinance幫咗我一把之後,我覺得成條路都好似好行咗咁,覺得要自己開一盤生意其實非想像中咁難,有時爭嘅更加只係開頭嗰步. 創業真係非常有挑戰性嘅全新經驗.而家我身邊啲人同我講有創業idea,我都會好鼓勵佢哋去做.因為創業唔會令你後悔之餘,成功咗個種滿足感仲係會翻倍咁返返黎.
人人都話:「學車係大人嘅必備技能」.呢個世代,人人以車代步,學識揸車可以令你睇得更多.如果申請埋國際車牌,日後去啲大啲嘅國家玩嘅時候,例如澳洲,紐西蘭,美國咁,就可以自駕遊玩曬國內唔同地方,又方便又可以睇得多啲嘢.大家都鐘意去旅行,但係要深入認識某個地方嘅文化同風土人情的話,並唔係去三,五日旅行就可以做到.
如果有張國際車牌,我就可以係一個國家stay耐啲,去一啲搭飛機或者旅行團去唔到嘅城市,不假外求.再講,去grad trip或者其他旅行都可以車曬一大班friend一齊去玩,相信一定會係畢生難忘嘅體驗.
集合埋咁多好處,搞到我都好想去學車,當係學咗旁身都好.但係學車要成萬蚊,加埋補鐘錢同其他雜費,要我突然間拎一筆錢出嚟,真係唔容易.而且學車未必係必需嘅嘢,要我問屋企人拎錢我又講唔出口,想自己承擔翻自己想做嘅事. 我一直都知道有uFinance呢間公司,所以就向佢哋講咗我嘅情況,問佢哋會唔會幫到我.好好彩佢哋願意幫忙,咁我就可以唔需要問屋企人攞錢,但係又可以做到自己想做嘅嘢.好似我咁講,有時候突然間要拎一筆錢出嚟,未必係人人都負擔到. 如果有人可以幫幫手,就可以免卻咗即時性嘅問題,日後分開還都輕鬆啲.